CELEX: 32017D1797
Language: el
Date: 2017-05-23 00:00:00
Title: Απόφαση (ΕΕ) 2017/1797 της Επιτροπής, της 23ης Μαΐου 2017, σχετικά με τα καθεστώτα ενίσχυσης SA.42393 (2016/C) (πρώην 2015/N) που εφαρμόζεται από τη Γερμανία για ορισμένους τελικούς καταναλωτές (μειωμένη προσαύξηση ΣΗΘ) και SA.47887 (2017/N) το οποίο σχεδιάζει να εφαρμόσει η Γερμανία προκειμένου να επεκταθεί το καθεστώς στήριξης της ΣΗΘ όσον αφορά τις εγκαταστάσεις ΣΗΘ που χρησιμοποιούνται σε κλειστά δίκτυα [κοινοποιηθείσα υπό τον αριθμό C(2017) 3400] (Κείμενο που παρουσιάζει ενδιαφέρον για τον ΕΟΧ )

6.10.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 258/127
               
            ΑΠΌΦΑΣΗ (ΕΕ) 2017/1797 ΤΗΣ ΕΠΙΤΡΟΠΉΣ
      της 23ης Μαΐου 2017
      σχετικά με τα καθεστώτα ενίσχυσης SA.42393 (2016/C) (πρώην 2015/N) που εφαρμόζεται από τη Γερμανία για ορισμένους τελικούς καταναλωτές (μειωμένη προσαύξηση ΣΗΘ) και SA.47887 (2017/N) το οποίο σχεδιάζει να εφαρμόσει η Γερμανία προκειμένου να επεκταθεί το καθεστώς στήριξης της ΣΗΘ όσον αφορά τις εγκαταστάσεις ΣΗΘ που χρησιμοποιούνται σε κλειστά δίκτυα
      
         
            [κοινοποιηθείσα υπό τον αριθμό C(2017) 3400]
         
      
      (Το κείμενο στην αγγλική γλώσσα είναι το μόνο αυθεντικό)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
      Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
      Αφού κάλεσε τα ενδιαφερόμενα μέρη να υποβάλουν τις παρατηρήσεις τους (1) και έλαβε υπόψη τις παρατηρήσεις αυτές,
      Έχοντας επίσης υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 3,
      Εκτιμώντας τα ακόλουθα:
      1.   ΔΙΑΔΙΚΑΣΙΑ
      
      
                  (1)
               
               
                  Στις 28 Αυγούστου 2015, οι γερμανικές αρχές κοινοποίησαν στην Επιτροπή σχέδιο νόμου για τη μεταρρύθμιση του νόμου σχετικά με τη συνδυασμένη παραγωγή θερμότητας και ηλεκτρισμού (Kraft-Wärme-Kopplungsgesetz, «KWKG 2016, όπως κοινοποιήθηκε»), το οποίο ψηφίστηκε ακολούθως ως νόμος στις 21 Δεκεμβρίου 2015. Ο KWKG 2016 αντικατέστησε τον νόμο σχετικά με τη συνδυασμένη παραγωγή θερμότητας και ηλεκτρισμού της 19ης Μαρτίου 2002 («KWKG 2002»).
               
            
                  (2)
               
               
                  Με επιστολή της 24ης Οκτωβρίου 2016 («απόφαση κίνησης της διαδικασίας»), η Επιτροπή ενημέρωσε τις γερμανικές αρχές ότι είχε εγκρίνει την παροχή στήριξης σε εγκαταστάσεις συμπαραγωγής ηλεκτρισμού και θερμότητας (ΣΗΘ), σε εγκαταστάσεις αποθήκευσης και σε δίκτυα τηλεθέρμανσης/τηλεψύξης, η οποία χορηγήθηκε δυνάμει του KWKG 2016, όπως κοινοποιήθηκε, αλλά ότι είχε αποφασίσει να κινήσει τη διαδικασία που προβλέπεται στο άρθρο 108 παράγραφος 2 της Συνθήκης σχετικά με τις μειώσεις της προσαύξησης ΣΗΘ για ορισμένους τελικούς καταναλωτές, οι οποίες χορηγήθηκαν δυνάμει του KWKG 2016, όπως κοινοποιήθηκε.
               
            
                  (3)
               
               
                  Η απόφαση κίνησης της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης
                      (2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους για τα μέτρα ενίσχυσης.
               
            
                  (4)
               
               
                  Η Επιτροπή έλαβε παρατηρήσεις από τα ενδιαφερόμενα μέρη. Οι παρατηρήσεις αυτές διαβιβάστηκαν στις γερμανικές αρχές, στις οποίες δόθηκε η δυνατότητα να απαντήσουν· οι παρατηρήσεις τους λήφθηκαν στις 13 Ιανουαρίου 2017 με επιστολή της ίδιας ημερομηνίας.
               
            
                  (5)
               
               
                  Οι γερμανικές αρχές υπέβαλαν τις παρατηρήσεις τους σχετικά με την απόφαση κίνησης της διαδικασίας στις 10 Νοεμβρίου 2016. Σε συνέχεια αιτήσεων παροχής πληροφοριών στις 6 Φεβρουαρίου 2017, 29 Μαρτίου 2017 και 28 Απριλίου 2017, οι γερμανικές αρχές υπέβαλαν πρόσθετες πληροφορίες στις 10 Φεβρουαρίου 2017, 31 Μαρτίου 2017 και 2 Μαΐου 2017.
               
            
                  (6)
               
               
                  Οι γερμανικές αρχές ενημέρωσαν επίσης την Επιτροπή ότι οι διατάξεις που διέπουν την προσαύξηση ΣΗΘ και τις μειώσεις της προσαύξησης ΣΗΘ για ορισμένους τελικούς καταναλωτές, οι οποίες αποτέλεσαν αντικείμενο της επίσημης διαδικασίας έρευνας, είχαν τροποποιηθεί με νόμο της 22ας Δεκεμβρίου 2016 για την τροποποίηση των διατάξεων σχετικά με την παραγωγή ηλεκτρικής ενέργειας από συμπαραγωγή και ιδία παραγωγή (Gesetz zur Änderung der Bestimmungen zur Stromerzeugung aus Kraft-Wärme-Kopplung und zur Eigenerzeugung, «νόμος της 22ας Δεκεμβρίου 2016»).
               
            
                  (7)
               
               
                  Στις 29 Μαρτίου 2017, οι γερμανικές αρχές κοινοποίησαν στην Επιτροπή σχεδιαζόμενη τροποποίηση της στήριξης στις εγκαταστάσεις ΣΗΘ, την οποία η Επιτροπή είχε εγκρίνει στις 24 Οκτωβρίου 2016. Η κοινοποίηση της τροποποίησης αυτής καταχωρίστηκε με αριθμό SA.47887 (2017/N). Στις 3 Απριλίου 2017, οι γερμανικές αρχές υπέβαλαν πρόσθετες πληροφορίες. Η προκαταρκτική αξιολόγηση της εν λόγω τροποποίησης σύμφωνα με το άρθρο 108 παράγραφος 3 της ΣΛΕΕ και το άρθρο 4 του κανονισμού (ΕΕ) 2015/1589 του Συμβουλίου (3) περιλαμβάνεται στην παρούσα απόφαση (τμήμα 7).
               
            
                  (8)
               
               
                  Στις 25 Απριλίου 2017, στο πλαίσιο και των δύο διαδικασιών, οι γερμανικές αρχές ενημέρωσαν την Επιτροπή ότι δέχονται κατ' εξαίρεση να εκδοθεί και να κοινοποιηθεί η απόφαση στην αγγλική γλώσσα και στις δύο υποθέσεις SA.42393 και SA.47887.
               
            2.   ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΜΕΤΡΟΥ ΕΝΙΣΧΥΣΗΣ ΣΕ ΣΧΕΣΗ ΜΕ ΤΟ ΟΠΟΙΟ ΚΙΝΗΘΗΚΕ Η ΕΠΙΣΗΜΗ ΔΙΑΔΙΚΑΣΙΑ ΕΡΕΥΝΑΣ (ΜΕΙΩΜΕΝΕΣ ΠΡΟΣΑΥΞΗΣΕΙΣ ΣΗΘ)
      
      2.1.   Παρουσίαση του νόμου KWKG 2016: στόχοι και πλαίσιο
      
      
                  (9)
               
               
                  Ο KWKG 2016 (όπως κοινοποιήθηκε και τροποποιήθηκε) αποσκοπεί στη βελτίωση της ενεργειακής απόδοσης της παραγωγής ενέργειας στη Γερμανία μέσω της αύξησης της καθαρής παραγωγής ηλεκτρικής ενέργειας από εγκαταστάσεις ΣΗΘ σε 110 TWh/έτος έως το 2020 και σε 120 TWh/έτος έως το 2025, σε σχέση με την τρέχουσα ετήσια παραγωγή που ανέρχεται σε 96 TWh/έτος. Οι γερμανικές αρχές αναμένουν ότι η αύξηση αυτή θα συμβάλει σε επιπλέον μείωση των εκπομπών CO2 κατά 4 εκατομμύρια τόνους έως το 2020 στον τομέα της ηλεκτρικής ενέργειας, δεδομένου ότι στη Γερμανία η ηλεκτρική ενέργεια από εγκαταστάσεις ΣΗΘ αντικαθιστά τη χωριστή παραγωγή θερμότητας και ηλεκτρικής ενέργειας από μονάδες παραγωγής που λειτουργούν με άνθρακα. Εντάσσεται στα διάφορα μέτρα που έχουν ληφθεί στο πλαίσιο της Energiewende (ενεργειακή μετάβαση).
               
            
                  (10)
               
               
                  Δυνάμει του KWKG 2016, χορηγείται ενίσχυση σε νέες, εκσυγχρονισμένες και μετασκευασμένες εγκαταστάσεις ΣΗΘ υψηλής απόδοσης (4). Επιπλέον, προκειμένου να διατηρηθεί το τρέχον επίπεδο παραγωγής των 15 Twh/έτος των υφιστάμενων εγκαταστάσεων στον τομέα της τηλεθέρμανσης και, ενδεχομένως, να επανέλθει στο προηγούμενο επίπεδο των 20 έως 22 TWh/έτος, η Γερμανία χορηγεί στήριξη σε υφιστάμενες εγκαταστάσεις ΣΗΘ που λειτουργούν με φυσικό αέριο στον τομέα της τηλεθέρμανσης έως το 2019. Ο KWKG 2016 στηρίζει περαιτέρω νέες ή μετασκευασμένες εγκαταστάσεις αποθήκευσης θέρμανσης/ψύξης, διότι αυξάνουν την ευελιξία των εγκαταστάσεων ΣΗΘ και μπορούν, ως εκ τούτου, να συμβάλουν στην περαιτέρω μείωση των εκπομπών CO2 στον τομέα της ηλεκτρικής ενέργειας. Τέλος, ενίσχυση μπορεί να χορηγηθεί για την κατασκευή ή την επέκταση δικτύων θέρμανσης/ψύξης, δεδομένου ότι η χρήση εγκαταστάσεων ΣΗΘ σε σχέση με την τηλεθέρμανση αυξάνει την ενεργειακή απόδοση του συστήματος. Το σύνολο αυτών των μέτρων ενίσχυσης εγκρίθηκε από την Επιτροπή στην απόφασή της για την κίνηση της διαδικασίας (5).
               
            
                  (11)
               
               
                  Ο KWKG 2016, όπως κοινοποιήθηκε, τέθηκε σε ισχύ την 1η Ιανουαρίου 2016. Δεν ανέστειλε την έναρξη ισχύος των διατάξεων σχετικά με την προσαύξηση και τις μειώσεις της προσαύξησης. Ο νόμος της 22ας Δεκεμβρίου 2016 τροποποιεί τις διατάξεις που διέπουν την προσαύξηση ΣΗΘ, οι δε μειώσεις της προσαύξησης ΣΗΘ για ορισμένους τελικούς καταναλωτές («KWKG 2016, όπως τροποποιήθηκε») τέθηκαν σε ισχύ την 1η Ιανουαρίου 2017.
               
            
                  (12)
               
               
                  Ο KWKG 2002, τον οποίο αντικατέστησε ο KWKG 2016, επεδίωκε ήδη στόχους για την προστασία του κλίματος και του περιβάλλοντος και την ενεργειακή απόδοση. Συγκεκριμένα, προέβλεπε ήδη την καταβολή πριμοδότησης σε φορείς εκμετάλλευσης εγκαταστάσεων ΣΗΘ με σκοπό τη μείωση των εκπομπών CO2 στη Γερμανία κατά 10 εκατομμύρια το 2005 και κατά τουλάχιστον 20 εκατομμύρια το 2010 (σε σύγκριση με το 1998). Η πριμοδότηση θεσπίστηκε με τον KWKG 2002 και προστέθηκε στην τιμή πώλησης της ηλεκτρικής ενέργειας. Η στήριξη βάσει του KWKG 2002 χρηματοδοτήθηκε επίσης από μια προσαύξηση (η οποία επίσης καλείται εφεξής «προσαύξηση ΣΗΘ») και ο KWKG 2002 προέβλεπε μειώσεις της προσαύξησης αυτής για ορισμένους τελικούς καταναλωτές. Ωστόσο, ο KWKG 2002 δεν έχει κοινοποιηθεί στην Επιτροπή σύμφωνα με το άρθρο 108 παράγραφος 3 της ΣΛΕΕ.
               
            2.2.   Οι προσαυξήσεις ΣΗΘ και οι μειώσεις για ορισμένους τελικούς καταναλωτές
      
      2.2.1.   Κανονική προσαύξηση ΣΗΘ και μειώσεις για ορισμένους τελικούς καταναλωτές βάσει του KWKG 2016
      
      
                  (13)
               
               
                  Η στήριξη για τις εγκαταστάσεις ΣΗΘ, τις εγκαταστάσεις αποθήκευσης και τα δίκτυα τηλεθέρμανσης/τηλεψύξης χρηματοδοτείται από προσαύξηση η οποία επιβάλλεται στην ηλεκτρική ενέργεια που παρέχεται στους τελικούς καταναλωτές μέσω του δημόσιου δικτύου ηλεκτρικής ενέργειας ή μέσω κλειστού δικτύου διανομής («προσαύξηση ΣΗΘ»). Εισπράττεται από τους φορείς εκμετάλλευσης δικτύων ως συμπλήρωμα στα τέλη δικτύου. Η προσαύξηση αυτή ορίζεται ως KWKG-Umlage στον KWKG 2016 (βλέπε παράγραφο 26 σημείο 1 του KWKG 2016). Οι φορείς εκμετάλλευσης δικτύων πρέπει να τηρούν χωριστά λογιστικά βιβλία όσον αφορά την εισπραττόμενη προσαύξηση ΣΗΘ (παράγραφος 26 σημείο 1 του KWKG 2016, όπως κοινοποιήθηκε, και παράγραφος 26 σημείο 3 του KWKG 2016, όπως τροποποιήθηκε).
               
            
                  (14)
               
               
                  Το ποσό της προσαύξησης ΣΗΘ υπολογίζεται κάθε έτος από τους φορείς εκμετάλλευσης των συστημάτων μεταφοράς ως ενιαίος συντελεστής ανά κιλοβατώρα που παρέχεται στους τελικούς καταναλωτές που είναι συνδεδεμένοι με το δημόσιο δίκτυο ή με κλειστά δίκτυα διανομής.
               
            
                  (15)
               
               
                  Στην παράγραφο 27β του KWKG 2016, όπως τροποποιήθηκε, προβλέπεται ότι η ηλεκτρική ενέργεια που αποθηκεύεται υπόκειται στην προσαύξηση ΣΗΘ όταν αντλείται από την εγκατάσταση αποθήκευσης και όχι όταν εισάγεται σε αυτήν.
               
            
                  (16)
               
               
                  Ωστόσο, ορισμένες κατηγορίες τελικών καταναλωτών επωφελούνται από μειωμένο συντελεστή ο οποίος έχει οριστεί σύμφωνα με τον KWKG 2016. Για τους τελικούς καταναλωτές με ετήσια κατανάλωση μεγαλύτερη από 1 GWh («τελικοί καταναλωτές κατηγορίας Β»), ο KWKG 2016, όπως κοινοποιήθηκε, όρισε μέγιστη προσαύξηση ΣΗΘ 0,04 λεπτά/kWh. Η άλλη κατηγορία τελικών καταναλωτών που επωφελούνται από μειωμένο συντελεστή ΣΗΘ είναι οι τελικοί καταναλωτές που δραστηριοποιούνται στον κλάδο της μεταποίησης με κατανάλωση μεγαλύτερη από 1 GWh, για τους οποίους το κόστος της ηλεκτρικής ενέργειας αντιστοιχεί σε ποσοστό άνω του 4 % του κύκλου εργασιών («τελικοί καταναλωτές κατηγορίας C»). Για τη δεύτερη κατηγορία τελικών καταναλωτών, ο KWKG 2016, όπως κοινοποιήθηκε, ορίζει μέγιστη προσαύξηση ΣΗΘ 0,03 λεπτά/kWh (παράγραφος 26 σημείο 2 του KWKG 2016, όπως κοινοποιήθηκε). Οι τελικοί καταναλωτές που καταβάλλουν το πλήρες ποσό της προσαύξησης ΣΗΘ αποκαλούνται «τελικοί καταναλωτές κατηγορίας Α».
               
            
                  (17)
               
               
                  Οι συντελεστές προσαύξησης ΣΗΘ (σε λεπτά/kWh) (6) που ίσχυαν βάσει του KWKG 2016, όπως κοινοποιήθηκε, για το έτος 2016 παρατίθενται στον πίνακα 1 κατωτέρω:
                  
                     Πίνακας 1
                  
                  
                     Συντελεστές προσαύξησης ΣΗΘ το 2016
                  
                  
                              Κατηγορία Α
                           
                           
                              Κατηγορία Β
                           
                           
                              Κατηγορία C
                           
                        
                              0,445
                           
                           
                              0,04
                           
                           
                              0,03
                           
                        
            
                  (18)
               
               
                  Με βάση τις προβλέψεις (7) στις οποίες προέβησαν οι φορείς εκμετάλλευσης των δικτύων μεταφοράς για τον καθορισμό της προσαύξησης ΣΗΘ το 2016 (8), οι γερμανικές αρχές έχουν παράσχει τα ακόλουθα αριθμητικά στοιχεία, τα οποία δείχνουν το σχετικό μέγεθος κάθε κατηγορίας και τη σημασία των μειώσεων:
                  
                     Πίνακας 2
                  
                  
                     Σχετικό μερίδιο στην κατανάλωση και στη χρηματοδότηση ΣΗΘ για κάθε κατηγορία τελικών καταναλωτών
                  
                  
                               
                           
                           
                              Σύνολο
                           
                           
                              Κατ. Α
                           
                           
                              Κατ. Β
                           
                           
                              Κατ. C
                           
                        
                              Προβλεπόμενη κατανάλωση σε GWh
                           
                           
                              485 149 
                           
                           
                              259 748 
                           
                           
                              143 883 
                           
                           
                              81 518 
                           
                        
                              Μερίδιο στη συνολική κατανάλωση
                           
                           
                              100 %
                           
                           
                              53,54 %
                           
                           
                              29,66 %
                           
                           
                              16,80 %
                           
                        
                              Προσαύξηση ΣΗΘ 2016 (λεπτά/kWh), με στρογγυλοποίηση
                           
                           
                               
                           
                           
                              0,445
                           
                           
                              0,04
                           
                           
                              0,03
                           
                        
                              Προβλεπόμενη προσαύξηση ΣΗΘ (σύνολο σε εκατ. EUR)
                           
                           
                              1 239 
                           
                           
                              1 157 
                           
                           
                              58
                           
                           
                              24
                           
                        
                              Μερίδιο στα συνολικά έσοδα
                           
                           
                              100 %
                           
                           
                              93 %
                           
                           
                              5 %
                           
                           
                              2 %
                           
                        
                              Ονομαστική (9) προσαύξηση ΣΗΘ 2016 (λεπτά/kWh), με στρογγυλοποίηση
                           
                           
                              0,255
                           
                           
                               
                           
                           
                               
                           
                           
                               
                           
                        
                              Διαφορά σε σύγκριση με την ονομαστική προσαύξηση ΣΗΘ
                           
                           
                               
                           
                           
                              – 0,19 (10)
                              
                           
                           
                              0,215 (11)
                              
                           
                           
                              0,225 (12)
                              
                           
                        
                              Όφελος (σε εκατ. EUR) — με στρογγυλοποίηση
                           
                           
                               
                           
                           
                              – 494
                           
                           
                              310
                           
                           
                              184
                           
                        
            
                  (19)
               
               
                  Οι μειώσεις της προσαύξησης ΣΗΘ θεσπίστηκαν με τον KWKG 2002. Για τους τελικούς καταναλωτές με ετήσια κατανάλωση μεγαλύτερη από 100 000 kWh («τελικοί καταναλωτές κατηγορίας Β»), ο KWKG 2002 όρισε μέγιστη προσαύξηση ΣΗΘ 0,05 λεπτά/kWh. Για τους τελικούς καταναλωτές που δραστηριοποιούνται στον κλάδο της μεταποίησης με κατανάλωση μεγαλύτερη από 100 000 kWh, για τους οποίους το κόστος της ηλεκτρικής ενέργειας αντιστοιχεί σε ποσοστό άνω του 4 % του κύκλου εργασιών («τελικοί καταναλωτές κατηγορίας C»), ο KWKG 2002 όρισε μέγιστη προσαύξηση ΣΗΘ 0,025 λεπτά/kWh.
               
            2.2.2.   Η προσαύξηση ΣΗΘ και οι μειώσεις βάσει του KWKG 2016 όπως τροποποιήθηκε στις 22 Δεκεμβρίου 2016
      
      
                  (20)
               
               
                  Οι γερμανικές αρχές ανέφεραν ότι από την 1η Ιανουαρίου 2017 οι μειώσεις θα χορηγούνταν μόνο σε μεγάλους καταναλωτές ηλεκτρικής ενέργειας οι οποίοι είναι επιλέξιμοι για μειώσεις της προσαύξησης EEG (δηλαδή της προσαύξησης που επιβάλλεται στη Γερμανία επί της ηλεκτρικής ενέργειας προκειμένου να χρηματοδοτηθεί η στήριξη που παρέχεται στις ανανεώσιμες πηγές ενέργειας βάσει του νόμου EEG) με βάση την παράγραφο 63 σημείο 1 του νόμου για τις ανανεώσιμες πηγές ενέργειας [Erneuerbare-Energien-Gesetz, EEG 2014 (13)], σε συνδυασμό με την παράγραφο 64 του νόμου EEG (βλέπε παράγραφο 27α του KWKG 2016, όπως τροποποιήθηκε). Η απαίτηση αυτή συνεπάγεται ότι:
                  
                              α)
                           
                           
                              η επιχείρηση πρέπει να ανήκει σε έναν από τους τομείς που παρατίθενται στο παράρτημα 4 του EEG·
                           
                        
                              β)
                           
                           
                              η ηλεκτρική ενέργεια που υπόκειται στην προσαύξηση EEG και χρησιμοποιήθηκε από την ίδια την επιχείρηση ανήλθε σε τουλάχιστον 1 GWh κατά το τελευταίο οικονομικό έτος στο σχετικό σημείο κατανάλωσης·
                           
                        
                              γ)
                           
                           
                              η σχετική επιχείρηση μπορεί να ταξινομηθεί στο σχετικό σημείο κατανάλωσης σε έναν από τους τομείς του παραρτήματος 4 του EEG·
                           
                        
                              δ)
                           
                           
                              η ένταση ηλεκτρικής ενέργειας της επιχείρησης ανέρχεται σε:
                              
                                          —
                                       
                                       
                                          14 % για επιχειρήσεις που περιλαμβάνονται στον κατάλογο 1 του παραρτήματος 4 του EEG·
                                       
                                    
                                          —
                                       
                                       
                                          20 % για επιχειρήσεις που περιλαμβάνονται στον κατάλογο 2 του παραρτήματος 4 του EEG·
                                       
                                    
                        
                              ε)
                           
                           
                              η επιχείρηση πρέπει να διαθέτει πιστοποιημένο σύστημα ενεργειακής ή περιβαλλοντικής διαχείρισης. Εάν καταναλώνει κάτω από 5 GWh, μπορεί να χρησιμοποιήσει εναλλακτικά συστήματα βελτίωσης της ενεργειακής απόδοσης·
                           
                        
                              στ)
                           
                           
                              η ένταση ηλεκτρικής ενέργειας της επιχείρησης υπολογίζεται ως ο λόγος του κόστους της ηλεκτρικής ενέργειας προς τον αριθμητικό μέσο όρο της ακαθάριστης προστιθέμενης αξίας («ΑΠΑ») κατά τις 3 τελευταίες κλειόμενες χρήσεις. Το σχετικό κόστος της ηλεκτρικής ενέργειας αντιστοιχεί στην εικαζόμενη κατανάλωση ηλεκτρικής ενέργειας της επιχείρησης πολλαπλασιαζόμενη επί την εικαζόμενη τιμή της ηλεκτρικής ενέργειας. Η εικαζόμενη κατανάλωση ηλεκτρικής ενέργειας αντιστοιχεί στον αριθμητικό μέσο όρο κατά τις 3 τελευταίες κλειόμενες χρήσεις (14). Η εικαζόμενη τιμή της ηλεκτρικής ενέργειας αντιστοιχεί στη μέση λιανική τιμή της ηλεκτρικής ενέργειας που εφαρμόζεται σε επιχειρήσεις με παρεμφερές επίπεδο κατανάλωσης ηλεκτρικής ενέργειας.
                           
                        
            
                  (21)
               
               
                  Για μια επιχείρηση που πληροί τις προϋποθέσεις αυτές, η προσαύξηση ΣΗΘ έχει τα εξής ανώτατα όρια:
                  
                              α)
                           
                           
                              για κατανάλωση έως 1 GWh: δεν υπάρχει ανώτατο όριο — πλήρες ποσό της προσαύξησης ΣΗΘ·
                           
                        
                              β)
                           
                           
                              για την υπόλοιπη κατανάλωση: 15 % του πλήρους ποσού της προσαύξησης ΣΗΘ.
                           
                        
            
                  (22)
               
               
                  Ωστόσο, το συνολικό ποσό της προσαύξησης περιορίζεται για όλα τα σημεία κατανάλωσης που επωφελούνται από μείωση στα ακόλουθα ποσοστά, τα οποία εφαρμόζονται στον αριθμητικό μέσο όρο της ΑΠΑ της επιχείρησης κατά τις 3 τελευταίες κλειόμενες χρήσεις, σε:
                  
                              α)
                           
                           
                              0,5 % της ΑΠΑ για επιχειρήσεις με ένταση ηλεκτρικής ενέργειας τουλάχιστον 20 %·
                           
                        
                              β)
                           
                           
                              4 % της ΑΠΑ για επιχειρήσεις με ένταση ηλεκτρικής ενέργειας χαμηλότερη από 20 %.
                           
                        
            
                  (23)
               
               
                  Σε κάθε περίπτωση, η μείωση της προσαύξησης ΣΗΘ που προκύπτει από τα ανώτατα όρια ενδέχεται να μην οδηγεί σε ποσό χαμηλότερο από 0,03 λεπτά/kWh για την ηλεκτρική ενέργεια που υπερβαίνει το 1 GWh.
               
            
                  (24)
               
               
                  Για το έτος 2017, ο τροποποιημένος KWKG 2016 ορίζει το επίπεδο του πλήρους ποσού της προσαύξησης ΣΗΘ σε 0,438 λεπτά/kWh (παράγραφος 37 του KWKG 2016, όπως τροποποιήθηκε).
               
            2.2.3.   Το σχέδιο προσαρμογής
      
      
                  (25)
               
               
                  Οι γερμανικές αρχές έχουν αναφέρει τους ακόλουθους συντελεστές προσαύξησης ΣΗΘ για την περίοδο 2011-2016:
                  
                               
                           
                           
                              Πλήρης συντελεστής
                              (σε λεπτά/kWh)
                           
                           
                              Τελικοί καταναλωτές κατηγορίας Β
                           
                           
                              Τελικοί καταναλωτές κατηγορίας C
                           
                        
                              (σε λεπτά/kWh)
                           
                           
                              % του πλήρους συντελεστή
                           
                           
                              (σε λεπτά/kWh)
                           
                           
                              % του πλήρους συντελεστή
                           
                        
                              2011
                           
                           
                              0,03
                           
                           
                              0,03
                           
                           
                              100
                           
                           
                              0,025
                           
                           
                              83
                           
                        
                              2012
                           
                           
                              0,002
                           
                           
                              0,05
                           
                           
                              2 500 
                           
                           
                              0,025
                           
                           
                              1 250 
                           
                        
                              2013
                           
                           
                              0,126
                           
                           
                              0,06
                           
                           
                              48
                           
                           
                              0,025
                           
                           
                              20
                           
                        
                              2014
                           
                           
                              0,178
                           
                           
                              0,055
                           
                           
                              31
                           
                           
                              0,025
                           
                           
                              14
                           
                        
                              2015
                           
                           
                              0,254
                           
                           
                              0,051
                           
                           
                              20
                           
                           
                              0,025
                           
                           
                              10
                           
                        
                              2016
                           
                           
                              0,445
                           
                           
                              0,04
                           
                           
                              9
                           
                           
                              0,03
                           
                           
                              7
                           
                        
            
                  (26)
               
               
                  Οι γερμανικές αρχές εξήγησαν ότι η προσαύξηση καθορίστηκε με βάση τις εκτιμώμενες ανάγκες χρηματοδότησης για τη στήριξη και εφαρμοζόταν μηχανισμός διόρθωσης όταν οι εκτιμήσεις ήταν πολύ υψηλές (ή πολύ χαμηλές), η προσαύξηση για τους τελικούς καταναλωτές της κατηγορίας Α υπήρξε ενίοτε πολύ χαμηλή, είτε επειδή η εκτιμώμενη στήριξη ήταν χαμηλή σε ένα δεδομένο έτος είτε λόγω διορθώσεων για τα προηγούμενα έτη κατά τα οποία η προσαύξηση ήταν πολύ υψηλή. Αυτό συνέβη για παράδειγμα το 2012 όταν η προσαύξηση ΣΗΘ ήταν χαμηλή λόγω διόρθωσης στην προσαύξηση ΣΗΘ του 2009, η οποία αποδείχθηκε πολύ υψηλή σε σύγκριση με τα πραγματικά αριθμητικά στοιχεία. Αντιθέτως, η προσαύξηση για τους τελικούς καταναλωτές της κατηγορίας C παρέμεινε σταθερή, ανερχόμενη έτσι το 2012 σε ποσοστό υψηλότερο από την κανονική προσαύξηση.
               
            
                  (27)
               
               
                  Οι γερμανικές αρχές παρουσίασαν σχέδιο δράσης για τους τελικούς καταναλωτές των κατηγοριών Β και C. Το εν λόγω σχέδιο αποσκοπεί στο να ανέλθουν σταδιακά οι προσαυξήσεις ΣΗΘ που καταβάλλονται από τους τελικούς καταναλωτές των κατηγοριών Β και C σε επίπεδο 100 % του πλήρους ποσού της προσαύξησης ΣΗΘ στην περίπτωση μη μεγάλων καταναλωτών ηλεκτρικής ενέργειας και σε επίπεδο 15 % στην περίπτωση μεγάλων καταναλωτών ηλεκτρικής ενέργειας έως το 2019.
               
            
                  (28)
               
               
                  Το σχέδιο προσαρμογής αρχίζει να εφαρμόζεται από το 2011. Δεδομένου ότι οι προσαυξήσεις που καταβλήθηκαν από τους τελικούς καταναλωτές των κατηγοριών Β ή C αντιστοιχούσαν συνολικά για το 2011 και το 2012 σε ποσοστό μεγαλύτερο από το 100 % της κανονικής προσαύξησης, το σχέδιο προσαρμογής εφαρμόζεται στους μη μεγάλους καταναλωτές ηλεκτρικής ενέργειας μόνο από το 2013. Οι καταναλωτές της κατηγορίας Β κατέβαλαν για την περίοδο 2013-2016 πραγματικό συνολικό ποσό υψηλότερο από αυτό που απαιτείται βάσει του σχεδίου προσαρμογής (21 % αντί 12,5 %)· συνεπώς, θα υπαχθούν σε προσαρμογή μόνο από το 2017. Οι καταναλωτές της κατηγορίας C θα υπαχθούν σε προσαρμογή από το 2016, διότι για την περίοδο 2013-2015 κατέβαλαν συνολικό ποσό υψηλότερο από αυτό που απαιτούνταν βάσει του σχεδίου προσαρμογής (13 % αντί 12,5 %).
               
            
                  (29)
               
               
                  Όσον αφορά τους μεγάλους καταναλωτές ηλεκτρικής ενέργειας, για την περίοδο 2011 έως 2016 κατέβαλαν συνολικά ποσοστό 15 % της προσαύξησης ΣΗΘ. Το σχέδιο προσαρμογής θα αρχίσει στην πράξη να εφαρμόζεται σε αυτούς από το 2017.
               
            
                  (30)
               
               
                  Για τα έτη 2017 και 2018, το σχέδιο προσαρμογής βασίζεται στον κανόνα ότι η προσαύξηση αντιστοιχεί στο διπλάσιο της προσαύξησης του προηγούμενου έτους, δηλαδή η προσαύξηση θα ανέλθει σε 0,060 λεπτά/kWh ή 0,080 λεπτά/kWh το 2017, ανάλογα με το αν οι τελικοί καταναλωτές ανήκουν στην κατηγορία Β ή C και σε 0,120 λεπτά/kWh ή 0,160 λεπτά/kWh το 2018, ανάλογα με το αν οι τελικοί καταναλωτές ανήκουν στην κατηγορία Β ή C. Το 2019 θα καταβάλουν το 100 % της προσαύξησης. Ωστόσο, όσον αφορά τους μεγάλους καταναλωτές ηλεκτρικής ενέργειας, η προσαύξηση ΣΗΘ θα ανέλθει κατ' ανώτατο όριο στο 15 % του πλήρους ποσού της προσαύξησης ΣΗΘ.
               
            
                  (31)
               
               
                  Το σχέδιο προσαρμογής ακολουθεί την εξής πορεία:
                  
                              (%)
                           
                        
                               
                           
                           
                              Τελικοί καταναλωτές Κατ. Β (μη μεγάλοι καταναλωτές ηλεκτρικής ενέργειας)
                           
                           
                              Τελικοί καταναλωτές Κατ. C (μη μεγάλοι καταναλωτές ηλεκτρικής ενέργειας)
                           
                           
                              Μεγάλος καταναλωτής ηλεκτρικής ενέργειας
                           
                        
                              2011
                           
                           
                              7
                           
                           
                              7
                           
                           
                              7
                           
                        
                              2012
                           
                           
                              8,1
                           
                           
                              8,1
                           
                           
                              8,1
                           
                        
                              2013
                           
                           
                              9,2
                           
                           
                              9,2
                           
                           
                              9,2
                           
                        
                              2014
                           
                           
                              10,3
                           
                           
                              10,3
                           
                           
                              10,3
                           
                        
                              2015
                           
                           
                              11,4
                           
                           
                              11,4
                           
                           
                              11,4
                           
                        
                              2016
                           
                           
                              12,5
                           
                           
                              12,5 (0,056 λεπτά/kWh)
                           
                           
                              12,5
                           
                        
                              2017
                           
                           
                              18,3 (0,08 λεπτά/kWh)
                           
                           
                              13,7 (0,06 λεπτά/kWh)
                           
                           
                              13,7 (0,06 λεπτά/kWh) εάν ο τελικός καταναλωτής ανήκε στην κατηγορία C και 15 εάν ο τελικός καταναλωτής ανήκε στην κατηγορία Β.
                           
                        
                              2018
                           
                           
                              36,5 (0,16 λεπτά/kWh)
                           
                           
                              27,4 (0,12 λεπτά/kWh)
                           
                           
                              15
                           
                        
                              2019
                           
                           
                              100
                           
                           
                              100
                           
                           
                              15
                           
                        
            
                  (32)
               
               
                  Σε περίπτωση που η προσαύξηση ΣΗΘ που καταβλήθηκε κατά το παρελθόν ήταν χαμηλότερη από το επίπεδο που ορίζεται στο σχέδιο προσαρμογής, θα ζητηθεί από τους δικαιούχους να καταβάλουν τη διαφορά.
               
            
                  (33)
               
               
                  Αυτό ισχύει για τους μεγάλους καταναλωτές ηλεκτρικής ενέργειας που ανήκουν στην κατηγορία C. Για το 2016 θα τους ζητηθεί να καταβάλουν επιπλέον 0,026 λεπτά/kWh, δεδομένου ότι κατέβαλαν 0,03 λεπτά/kWh ενώ έπρεπε να έχουν καταβάλει 0,056 λεπτά/kWh σύμφωνα με το σχέδιο προσαρμογής (βλέπε παράγραφο 36 του KWKG 2016, όπως τροποποιήθηκε). Το ποσό αυτό θα συμπεριληφθεί στον τελικό λογαριασμό για το 2016. Ωστόσο, η επιχείρηση δεν θα υποχρεωθεί να καταβάλει επιπλέον 0,026 λεπτά/kWh εάν η συνολική αξία των μειώσεων για την περίοδο 2014-2016 δεν υπερβαίνει το ποσό των 160 000 EUR. Η Γερμανία ανέφερε ότι με το όριο αυτό διασφαλίζεται ότι οι μειώσεις δεν πληρούν όλα τα κριτήρια της κρατικής ενίσχυσης κατά την έννοια της κανονιστικής διάταξης που θεσπίστηκε σύμφωνα με το άρθρο 2 του κανονισμού (ΕΚ) αριθ. 994/98 του Συμβουλίου (15) (de minimis).
               
            
                  (34)
               
               
                  Το σχέδιο προσαρμογής θεσπίστηκε το 2016 στον νόμο της 22ας Δεκεμβρίου 2016 (παράγραφος 36 του KWKG 2016, όπως τροποποιήθηκε).
               
            2.3.   Περισσότερες λεπτομέρειες σχετικά με τη θέσπιση και την είσπραξη της προσαύξησης ΣΗΘ
      
      
                  (35)
               
               
                  Προκειμένου να εξασφαλιστεί ότι σε κάθε φορέα εκμετάλλευσης δικτύων χορηγείται αντιστάθμιση για το πρόσθετο κόστος που προκύπτει από την υποχρέωσή του για αντισταθμιστική παροχή, ο KWKG 2016 οργανώνει σύστημα στο πλαίσιο του οποίου η επιβάρυνση που προκύπτει από τις υποχρεώσεις αγοράς και αντισταθμιστικής παροχής κατανέμεται ισομερώς μεταξύ των φορέων εκμετάλλευσης δικτύων μεταφοράς κατ' αναλογία προς την κατανάλωση των τελικών καταναλωτών που είναι συνδεδεμένοι με το δίκτυό τους ή των δικτύων διανομής που είναι συνδεδεμένα με τα δίκτυα μεταφοράς τους και, στη συνέχεια, αντισταθμίζεται εξολοκλήρου μέσω της προσαύξησης ΣΗΘ, η οποία είναι επίσης ανάλογη προς την κατανάλωση στο αντίστοιχο δίκτυό τους (παράγραφοι 26-28 του KWKG 2016, όπως κοινοποιήθηκε, και παράγραφος 29 του KWKG 2016, όπως τροποποιήθηκε). Το σύστημα αυτό μπορεί να συνοψιστεί ως εξής:
                  
                              α)
                           
                           
                              οι φορείς εκμετάλλευσης δικτύων εισπράττουν την προσαύξηση ΣΗΘ από τους τελικούς καταναλωτές που είναι συνδεδεμένοι με το δίκτυό τους·
                           
                        
                              β)
                           
                           
                              όλοι οι φορείς εκμετάλλευσης δικτύων διανομής μπορούν να απαιτήσουν πλήρη αντιστάθμιση για το πρόσθετο κόστος (που προκύπτει από την υποχρέωσή τους να καταβάλλουν πριμοδοτήσεις σε εγκαταστάσεις ΣΗΘ που είναι συνδεδεμένες με το δίκτυό τους, βλέπε αιτιολογική σκέψη 65 της απόφασης κίνησης της διαδικασίας) από τον αντίστοιχο φορέα εκμετάλλευσης του δικτύου μεταφοράς· η επιβάρυνση μεταφέρεται έτσι στους φορείς εκμετάλλευσης των δικτύων μεταφοράς·
                           
                        
                              γ)
                           
                           
                              οι φορείς εκμετάλλευσης των δικτύων μεταφοράς κατανέμουν μεταξύ τους την οικονομική επιβάρυνση κατά τρόπο ώστε καθένας από αυτούς να επωμίζεται την ίδια επιβάρυνση κατ' αναλογία προς την κατανάλωση των τελικών καταναλωτών που είναι (άμεσα ή έμμεσα) συνδεδεμένοι με το δίκτυό τους στη συνέχεια
                           
                        
                              δ)
                           
                           
                              οι φορείς εκμετάλλευσης των δικτύων μεταφοράς λαμβάνουν αντιστάθμιση από τους φορείς εκμετάλλευσης των δικτύων διανομής ώστε κάθε φορέας εκμετάλλευσης δικτύων να επωμίζεται την ίδια επιβάρυνση κατ' αναλογία προς την κατανάλωση των τελικών καταναλωτών που είναι συνδεδεμένοι με τα αντίστοιχα δίκτυα διανομής τους και κατ' αναλογία προς την εισπραττόμενη προσαύξηση ΣΗΘ. Συγκεκριμένα, αυτό σημαίνει ότι οι φορείς εκμετάλλευσης των δικτύων μεταφοράς μεταβιβάζουν τα χρήματα που εισπράττονται από την προσαύξηση ΣΗΘ στον αντίστοιχο φορέα εκμετάλλευσης του συστήματος μεταφοράς (δεδομένου ότι μεταβίβασαν επίσης ήδη σε αυτούς ολόκληρη την οικονομική επιβάρυνση σύμφωνα με το στάδιο β ανωτέρω) (16).
                           
                        
            
                  (36)
               
               
                  Το σύστημα αυτό διατηρείται στον KWKG 2016, όπως τροποποιήθηκε· ωστόσο, περιγράφεται με περισσότερες λεπτομέρειες και με σαφέστερο τρόπο στον KWKG 2016, όπως τροποποιήθηκε. Υπάρχει μία αλλαγή σχετικά με τον τρόπο είσπραξης της προσαύξησης ΣΗΘ από τους δικαιούχους: κατόπιν των τροποποιήσεων που εισήχθησαν με τον νόμο της 22ας Δεκεμβρίου 2016, η μειωμένη προσαύξηση ΣΗΘ την οποία καταβάλλουν οι μεγάλοι καταναλωτές ηλεκτρικής ενέργειας εισπράττεται απευθείας από τους φορείς εκμετάλλευσης των συστημάτων μεταφοράς (παράγραφος 27 σημείο 2 του KWKG 2016, όπως τροποποιήθηκε).
               
            
                  (37)
               
               
                  Όπως ήδη περιγράφηκε στην απόφαση κίνησης της διαδικασίας (αιτιολογική σκέψη 79), ο KWKG 2016, όπως κοινοποιήθηκε, καθορίζει τη μεθοδολογία που πρέπει να χρησιμοποιείται από τους φορείς εκμετάλλευσης των δικτύων μεταφοράς για τον υπολογισμό της προσαύξησης ΣΗΘ. Το επίπεδο της προσαύξησης ΣΗΘ αποτελεί, αφενός, συνάρτηση του προβλεπόμενου ποσού της ενίσχυσης και της προβλεπόμενης παροχής ηλεκτρικής ενέργειας στους τελικούς καταναλωτές που είναι συνδεδεμένοι με το δημόσιο δίκτυο και τα κλειστά δίκτυα διανομής. Αφετέρου, λαμβάνει υπόψη τις διορθώσεις για προηγούμενα έτη και τις μειώσεις για ορισμένες κατηγορίες τελικών καταναλωτών. Ο νόμος ορίζει επίσης ετήσιο όριο στον προϋπολογισμό του καθεστώτος και, συνεπώς, στη συνολική προσαύξηση ΣΗΘ (παράγραφος 29 του KWKG 2016, όπως κοινοποιήθηκε).
               
            
                  (38)
               
               
                  Η μεθοδολογία αυτή διατηρείται στον KWKG 2016, όπως τροποποιήθηκε (παράγραφος 26α του KWKG 2016, όπως τροποποιήθηκε). Ωστόσο, για το 2017, ο KWKG όπως τροποποιήθηκε, παρεκκλίνει από τη μεθοδολογία αυτή και καθορίζει τον κανονικό συντελεστή της προσαύξησης ΣΗΘ απευθείας στον νόμο (σε 0,438 λεπτά/kWh, βλέπε παράγραφο 37 σημείο 1 του KWKG 2016, όπως τροποποιήθηκε).
               
            2.4.   Διάρκεια
      
      
                  (39)
               
               
                  Οι γερμανικές αρχές δεσμεύθηκαν να κοινοποιήσουν εκ νέου τις μειώσεις της προσαύξησης ΣΗΘ το αργότερο εντός 10 ετών από την ημερομηνία έκδοσης της οριστικής απόφασης της Επιτροπής.
               
            2.5.   Δικαιούχος(-οι)
      
      
                  (40)
               
               
                  Πριν από τις τροποποιήσεις που επήλθαν με τον νόμο της 22ας Δεκεμβρίου 2016, υπήρχαν δύο κατηγορίες δικαιούχων μειώσεων.
               
            
                  (41)
               
               
                  Από τη μια πλευρά, δικαιούχοι ήταν οι αποκαλούμενοι τελικοί καταναλωτές της κατηγορίας Β, δηλαδή τελικοί καταναλωτές με ετήσια κατανάλωση μεγαλύτερη από 1 GWh (βλέπε επίσης αιτιολογική σκέψη 15 ανωτέρω). Οι γερμανικές αρχές υποστήριξαν ότι δεν διαθέτουν ακριβείς πληροφορίες σχετικά με τους τομείς στους οποίους δραστηριοποιούνται οι δικαιούχοι της κατηγορίας Β, αλλά ανέφεραν ότι η κατανάλωση εταιρειών του κλάδου της μεταποίησης υπερέβαινε κατά κανόνα το 1 GWh, με εξαίρεση 17 τομείς όπου η μέση κατανάλωση είναι χαμηλότερη από 1 GWh/a και οι οποίοι παρατίθενται στον πίνακα 23 της απόφασης κίνησης της διαδικασίας.
               
            
                  (42)
               
               
                  Επιπλέον, από τις πληροφορίες που παρασχέθηκαν κατά το στάδιο της προκαταρκτικής έρευνας προέκυψε ότι τα επίπεδα κατανάλωσης επιχειρήσεων που δραστηριοποιούνται στον τομέα παροχής υπηρεσιών είναι κατά κανόνα χαμηλότερα από 1 GWh, με εξαίρεση λιγοστούς τομείς όπως η νοσοκομειακή περίθαλψη και τα ξενοδοχεία (βλέπε πίνακες 6 και 7 και αιτιολογική σκέψη 127 της απόφασης κίνησης της διαδικασίας).
               
            
                  (43)
               
               
                  Από την άλλη πλευρά, πριν από τις τροποποιήσεις που επήλθαν με τον νόμο της 22ας Δεκεμβρίου 2016, η δεύτερη κατηγορία δικαιούχων μειώσεων ήταν οι αποκαλούμενοι τελικοί καταναλωτές της κατηγορίας C, δηλαδή τελικοί καταναλωτές που δραστηριοποιούνται στον κλάδο της μεταποίησης με κατανάλωση που υπερβαίνει το 1 GWh, για τους οποίους το κόστος της ηλεκτρικής ενέργειας αντιστοιχεί σε ποσοστό άνω του 4 % του κύκλου εργασιών.
               
            
                  (44)
               
               
                  Οι γερμανικές αρχές δεν παρείχαν αναλυτικές πληροφορίες σχετικά με τους τομείς ή τα είδη επιχειρήσεων που ανταποκρίνονται στις προϋποθέσεις αυτές, αλλά ανέφεραν ότι στην πλειονότητά τους μπορούν να θεωρηθούν μεγάλοι καταναλωτές ηλεκτρικής ενέργειας κατά την έννοια του «Besondere Ausgleichregelung» βάσει του EEG («BesAR»).
               
            
                  (45)
               
               
                  Κατόπιν των τροποποιήσεων που εισήχθησαν με τον νόμο της 22ας Δεκεμβρίου 2016, δικαιούχοι των μειώσεων θα είναι μεγάλοι καταναλωτές ηλεκτρικής ενέργειας οι οποίοι πληρούν τα κριτήρια που περιγράφονται στην αιτιολογική σκέψη 20 ανωτέρω. Δηλαδή, μεγάλοι καταναλωτές ηλεκτρικής ενέργειας κατά την έννοια του BesAR. Συναφώς, οι γερμανικές αρχές είχαν αναφέρει κατά το στάδιο της προκαταρκτικής έρευνας ότι οι εταιρείες που επωφελούνται από μειωμένες προσαυξήσεις EEG και συμπεριλαμβάνονται στο BesAR δραστηριοποιούνται κατά κύριο λόγο στους τομείς που παρατίθενται στον πίνακα 3 κατωτέρω.
                  
                     Πίνακας 3
                  
                  
                     Επισκόπηση των τομέων του BesAR
                  
                  
                              Οικονομικές δραστηριότητες [WZ 2008]
                           
                           
                              Αριθμός σημείων διανομής
                           
                           
                              Προνομιακή ηλεκτρική ενέργεια [GWh]
                           
                        
                              0800 Εξόρυξη και λατόμηση μη ενεργειακών υλικών
                           
                           
                              171
                           
                           
                              516
                           
                        
                              1000 Βιομηχανία τροφίμων
                           
                           
                              414
                           
                           
                              3 754 
                           
                        
                              1100 Βιομηχανία ποτών
                           
                           
                              38
                           
                           
                              364
                           
                        
                              1300 Παραγωγή κλωστοϋφαντουργικών προϊόντων
                           
                           
                              63
                           
                           
                              687
                           
                        
                              1600 Βιομηχανία ξύλου και κατασκευή προϊόντων από ξύλο και φελλό, εκτός από έπιπλα· κ.λπ.
                           
                           
                              142
                           
                           
                              3 038 
                           
                        
                              1700 Παραγωγή χαρτοπολτού, χαρτιού και προϊόντων από χαρτί
                           
                           
                              118
                           
                           
                              11 843 
                           
                        
                              1800 Κατασκευή χαρτιού και προϊόντων από χαρτί κ.λπ.
                           
                           
                              28
                           
                           
                              353
                           
                        
                              1900 Παραγωγή οπτάνθρακα και προϊόντων διύλισης πετρελαίου
                           
                           
                              15
                           
                           
                              […] (*1)
                              
                           
                        
                              2000 Παραγωγή χημικών ουσιών και προϊόντων
                           
                           
                              283
                           
                           
                              28 421 
                           
                        
                              2200 Κατασκευή προϊόντων από ελαστικό (καουτσούκ) και πλαστικές ύλες
                           
                           
                              351
                           
                           
                              3 984 
                           
                        
                              2300 Κατασκευή γυαλιού και προϊόντων από γυαλί, κεραμικών κ.λπ.
                           
                           
                              285
                           
                           
                              7 550 
                           
                        
                              2400 Παραγωγή βασικών μετάλλων
                           
                           
                              280
                           
                           
                              24 351 
                           
                        
                              2500 Κατασκευή μεταλλικών προϊόντων με εξαίρεση τα μηχανήματα και τα είδη εξοπλισμού
                           
                           
                              205
                           
                           
                              1 453 
                           
                        
                              2600 Κατασκευή ηλεκτρονικών υπολογιστών κ.λπ.
                           
                           
                              21
                           
                           
                              337
                           
                        
                              2700 Κατασκευή ηλεκτρικού εξοπλισμού
                           
                           
                              26
                           
                           
                              799
                           
                        
                              2800 Μηχανήματα
                           
                           
                              21
                           
                           
                              474
                           
                        
                              2900 Κατασκευή αυτοκίνητων οχημάτων, ρυμουλκουμένων και ημιρυμουλκουμένων οχημάτων
                           
                           
                              30
                           
                           
                              320
                           
                        
                              3100 Κατασκευή επίπλων
                           
                           
                              5
                           
                           
                              […] (*1)
                              
                           
                        
                              3800 Συλλογή, επεξεργασία και διάθεση αποβλήτων· κ.λπ.
                           
                           
                              90
                           
                           
                              544
                           
                        
                              4900 Χερσαίες μεταφορές και μεταφορές μέσω αγωγών
                           
                           
                              130
                           
                           
                              12 443 
                           
                        
                              Ενίσχυση σε άλλους τομείς
                           
                           
                              61
                           
                           
                              1 624 
                           
                        
                              Σύνολο
                           
                           
                              2 777 
                           
                           
                              105 935 
                           
                        
                        
            
                  (46)
               
               
                  Οι γερμανικές αρχές ανέφεραν επίσης ότι βάσει του νέου καθεστώτος μειώσεων οι δικαιούχοι θα ανέρχονταν σε περίπου 2 000 μεταποιητικές επιχειρήσεις με εκτιμώμενη συνολική ετήσια κατανάλωση ηλεκτρικής ενέργειας περίπου 100 TWh.
               
            2.6.   Στόχος των μειωμένων προσαυξήσεων ΣΗΘ
      
      
                  (47)
               
               
                  Οι γερμανικές αρχές εξήγησαν ότι, κατά την άποψή τους, οι μειώσεις είναι απαραίτητες για τη διατήρηση της στήριξης της ΣΗΘ, δεδομένου ότι η στήριξη αυτή είναι εφικτή μόνον εφόσον οι εισφορές δεν υπονομεύουν την ανταγωνιστικότητα των σχετικών εταιρειών. Οι γερμανικές αρχές ανησυχούν ότι η καταβολή του πλήρους ποσού της προσαύξησης θα μπορούσε μεσοπρόθεσμα να οδηγήσει σε σημαντική μείωση των επενδύσεων και σε αποδυνάμωση των αλυσίδων αξίας στη Γερμανία ενώ, χωρίς τις μειώσεις, η στήριξη της ΣΗΘ, καθώς και ο σχετικός στόχος της ενεργειακής απόδοσης και της μείωσης των εκπομπών CO2, δεν θα γίνονταν πλέον αποδεκτά.
               
            
                  (48)
               
               
                  Τέλος, οι γερμανικές αρχές τόνισαν ότι η επιβάρυνση της προσαύξησης ΣΗΘ προστίθεται στην επιβάρυνση που προκύπτει ήδη από την προσαύξηση EEG, σκοπός της οποίας είναι επίσης η παροχή επαρκών οικονομικών πόρων για τη χρηματοδότηση της στήριξης της ενέργειας από ανανεώσιμες πηγές, πολιτική η οποία –όπως και η στήριξη της ΣΗΘ– αποσκοπεί στην απαλλαγή από τις ανθρακούχες εκπομπές της παραγωγής ηλεκτρικής ενέργειας στη Γερμανία.
               
            2.7.   Λόγοι κίνησης της διαδικασίας
      
      
                  (49)
               
               
                  Στην απόφαση κίνηση της διαδικασίας η Επιτροπή αναγνώρισε την ύπαρξη ομοιοτήτων μεταξύ της στήριξης της ΣΗΘ και της στήριξης της ενέργειας από ανανεώσιμες πηγές, καθώς και μεταξύ των προσαυξήσεων ΣΗΘ και των προσαυξήσεων που αφορούν την ενέργεια από ανανεώσιμες πηγές. Αναγνώρισε ότι ενδέχεται να υπάρχουν λόγοι για τη χρηματοδότηση της στήριξης της ΣΗΘ από προσαυξήσεις επί της ηλεκτρικής ενέργειας και ότι προκειμένου να διασφαλιστεί μια τακτική αλλά και βιώσιμη χρηματοδοτική πηγή για τη στήριξη και, ως εκ τούτου, να διατηρηθούν οι φιλόδοξοι στόχοι για την κλιματική αλλαγή οι οποίοι επιδιώκονται με τη στήριξη της ΣΗΘ, μπορεί να απαιτούνται μειώσεις για ορισμένους τελικούς καταναλωτές. Ωστόσο, η Επιτροπή είχε αμφιβολίες ως προς την αναλογικότητα και την αναγκαιότητα των μέτρων ενίσχυσης και, συνεπώς, τη στρέβλωση του ανταγωνισμού.
               
            
                  (50)
               
               
                  Η Επιτροπή ανέφερε επίσης ότι θα χρησιμοποιούσε ως οδηγό τα κριτήρια επιλεξιμότητας και αναλογικότητας που προβλέπονται στις αιτιολογικές σκέψεις 185 έως 192 των κατευθυντήριων γραμμών για τις κρατικές ενισχύσεις στους τομείς του περιβάλλοντος και της ενέργειας (2014-2020) (17) («ΚΓΕΠΕ») και παρατήρησε εν προκειμένω ότι οι μειώσεις που χορηγούνταν από τη Γερμανία δεν περιορίζονταν στις ίδιες κατηγορίες χρηστών — ειδικότερα, οι μειώσεις δεν φαίνονταν να περιορίζονται σε επιχειρήσεις με υψηλή κατανάλωση ηλεκτρικής ενέργειας οι οποίες αντιμετωπίζουν διεθνή ανταγωνισμό (και ως εκ τούτου δεν είναι σε θέση να μετακυλίουν το κόστος τους στους πελάτες).
               
            
                  (51)
               
               
                  Η Επιτροπή κίνησε, κατά συνέπεια, την επίσημη διαδικασία έρευνας.
               
            3.   ΠΑΡΑΤΗΡΗΣΕΙΣ ΑΠΟ ΕΝΔΙΑΦΕΡΟΜΕΝΑ ΜΕΡΗ ΟΣΟΝ ΑΦΟΡΑ ΤΗ ΜΕΙΩΜΕΝΗ ΠΡΟΣΑΥΞΗΣΗ ΣΗΘ
      
      3.1.   Παρατηρήσεις από την BV Glas
      
      
                  (52)
               
               
                  Η Επιτροπή έλαβε παρατηρήσεις από την BV Glas, την εμπορική ένωση της βιομηχανίας υαλουργίας της Γερμανίας. Η BV Glas αναφέρει ότι η εν λόγω βιομηχανία απασχολεί άμεσα 53 000 άτομα στη Γερμανία, ότι ο κύκλος εργασιών της ανέρχεται σε 9,2 δισεκατ. EUR (2015), ότι ο τομέας παρουσιάζει υψηλή έκθεση στο εμπόριο και ότι οι περισσότερες εταιρείες υαλουργίας πληρούν τα κριτήρια για να θεωρηθούν τελικοί καταναλωτές της κατηγορίας C.
               
            
                  (53)
               
               
                  Η BV Glas υποστηρίζει ότι το μέτρο δεν μπορεί να θεωρηθεί κρατική ενίσχυση διότι δεν συνεπάγεται χρηματοδοτικές ροές από τον κρατικό προϋπολογισμό. Δεν παρέχει λεπτομερή στοιχεία προς στήριξη της άποψης αυτής, αλλά απλώς παρατηρεί ότι η προσαύξηση ΣΗΘ είναι παρόμοια με την προσαύξηση EEG, για την οποία επίσης θεωρεί ότι δεν μπορεί να χαρακτηριστεί κρατικός πόρος και παραπέμπει στις παρατηρήσεις που διαβίβασε στην Επιτροπή στο πλαίσιο της διαδικασίας SA.33995 (2013/C) (18). Θεωρεί επίσης ότι το μέτρο δεν χορηγεί πλεονέκτημα, ότι δεν είναι επιλεκτικό και ότι δεν έχει αντίκτυπο στις συναλλαγές και τον ανταγωνισμό χωρίς να παράσχει περαιτέρω επεξηγήσεις.
               
            
                  (54)
               
               
                  Η BV Glas θεωρεί επίσης ότι οι μειώσεις που χορηγούνται στους τελικούς καταναλωτές των κατηγοριών B και C είναι συμβατές με την εσωτερική αγορά δεδομένου ότι είναι απαραίτητες για τη διασφάλιση της Energiewende στη Γερμανία και της επίτευξης των σχετικών στόχων για την προστασία του κλίματος. Χωρίς τις μειώσεις, θα ετίθετο σε κίνδυνο ο στόχος για την κλιματική αλλαγή ο οποίος επιδιώκεται με τα μέτρα στήριξης που χρηματοδοτούνται από την προσαύξηση: αφενός, χωρίς τις μειώσεις η προσαύξηση ΣΗΘ είναι μη βιώσιμη για τους σχετικούς τομείς. Θα οδηγούσε σε απώλεια τόσο πολλών θέσεων εργασίας που η πολιτική στήριξης της ΣΗΘ (και οι φιλόδοξοι στόχοι για την κλιματική αλλαγή) θα έπρεπε να εγκαταλειφθούν· επιπλέον, είναι πιθανόν ότι η βιομηχανία θα μετακινούνταν προς χώρες με λιγότερο φιλόδοξες πολιτικές για το κλίμα. Η αναλογικότητα του μέτρου απορρέει από το γεγονός ότι οι σχετικοί δικαιούχοι εξακολουθούν να καταβάλλουν ένα μερίδιο της προσαύξησης ΣΗΘ.
               
            
                  (55)
               
               
                  Όσον αφορά ειδικότερα τη βιομηχανία της υαλουργίας, η κατάργηση των προσαυξήσεων ΣΗΘ θα σήμαινε 17πλάσια αύξηση της προσαύξησης, η οποία θα προστίθετο στον ενεργειακό φόρο, την προσαύξηση EEG και τα αυξημένα τέλη δικτύου που προκύπτουν από την αύξηση του μεριδίου των ανανεώσιμων πηγών ενέργειας στο μείγμα παραγωγής. Ως προς τούτο, η BV Glas υπογραμμίζει ότι οι επενδύσεις στη βιομηχανία της υαλουργίας στη Γερμανία παρουσιάζουν μείωση, γεγονός που οφείλεται στις υψηλές προσαυξήσεις επί της ενέργειας. Η BV Glas επισημαίνει επίσης τις αλυσίδες αξίας που συνδέονται με τη βιομηχανία της υαλουργίας· και αυτές με τη σειρά τους θα εξαφανίζονταν σε περίπτωση μετεγκατάστασης της βιομηχανίας της υαλουργίας.
               
            
                  (56)
               
               
                  Η BV Glas θεωρεί επίσης ότι ο περιορισμός των μειώσεων για την κατηγορία C σε τελικούς καταναλωτές οι οποίοι δραστηριοποιούνται στον κλάδο της μεταποίησης δεν εισάγει διακρίσεις και, επιπλέον, εντάσσεται στη λογική του συστήματος, διότι ο κλάδος της μεταποίησης είναι γενικά αποδέκτης τιμών, σε αντίθεση με τους παρόχους υπηρεσιών, αντιμετωπίζει έντονο διεθνή ανταγωνισμό και δεν μπορεί να μετακυλίει το κόστος στους πελάτες. Η BV Glas υποστηρίζει επίσης ότι ο τομέας των υπηρεσιών έχει γενικά χαμηλότερες εκπομπές CO2 και η μετεγκατάσταση των δραστηριοτήτων παροχής υπηρεσιών δεν θα ενείχε κίνδυνο διαρροής άνθρακα· επιπλέον, οι σχετικές επιχειρήσεις θα μετεγκαθίσταντο σε άλλο κράτος μέλος και όχι εκτός της Ένωσης.
               
            
                  (57)
               
               
                  Η BV Glas εξηγεί επίσης ότι η βιομηχανία της υαλουργίας έχει επιτύχει ήδη υψηλή ενεργειακή απόδοση και ότι ένας αυξημένος συντελεστής τελών δεν θα παρείχε κίνητρα για περαιτέρω μειώσεις. Η BV Glas εξηγεί επιπλέον ότι στους μεγάλους καταναλωτές ηλεκτρικής ενέργειας χορηγούνται συνεχώς κίνητρα για τη βελτίωση της ενεργειακής απόδοσης, δεδομένου του υψηλού ποσοστού που αντιπροσωπεύουν οι τιμές ενέργειας στο συνολικό κόστος παραγωγής (συχνά μεταξύ 20 % και 50 %). Υπογράμμισε επίσης ότι με την πάροδο των ετών η γερμανική βιομηχανία της υαλουργίας βελτίωσε σταθερά τον συντελεστή της ενεργειακής απόδοσής της, καθώς και ότι συμμετέχει σε πολλές πρωτοβουλίες που στοχεύουν στη βελτίωση της ενεργειακής απόδοσης. Επιπλέον, είναι συμβαλλόμενο μέρος σε συμφωνία (μέσω της Γερμανικής Ομοσπονδίας Βιομηχανιών — BDI) με την οποία ο κλάδος έχει δεσμευθεί να βελτιώσει την ενεργειακή απόδοση κατά 1,35 % ετησίως.
               
            
                  (58)
               
               
                  Τέλος, η BV Glas θεωρεί ότι οι θεμιτές προσδοκίες αποτρέπουν την ανάκτηση στην προκειμένη περίπτωση δεδομένου ότι η Επιτροπή, σε απόφαση του 2002, κατέληξε στο συμπέρασμα ότι μια προηγούμενη έκδοση του KWKG δεν συνιστούσε ενίσχυση.
               
            3.2.   Trimet
      
      
                  (59)
               
               
                  Η Επιτροπή έλαβε επίσης σύντομη επιστολή από την Trimet στην οποία η Trimet εκφράζει την άποψη ότι οι μειώσεις είναι απαραίτητες δεδομένου ότι το πλήρες ποσό της προσαύξησης θα ανερχόταν σε περίπου […] (*2) EUR και, συνεπώς, θα κατανάλωνε μεγάλο μέρος των αποτελεσμάτων του ομίλου. Η Trimet ανέφερε ότι τασσόταν υπέρ του περιορισμού των μειώσεων σε μεγάλους καταναλωτές ηλεκτρικής ενέργειας οι οποίοι είναι επιλέξιμοι για μειώσεις της προσαύξησης EEG βάσει του BesAR.
               
            4.   ΠΑΡΑΤΗΡΗΣΕΙΣ ΠΟΥ ΥΠΟΒΛΗΘΗΚΑΝ ΑΠΟ ΤΙΣ ΓΕΡΜΑΝΙΚΕΣ ΑΡΧΕΣ ΚΑΤΟΠΙΝ ΤΗΣ ΑΠΟΦΑΣΗΣ ΚΙΝΗΣΗΣ ΤΗΣ ΔΙΑΔΙΚΑΣΙΑΣ ΟΣΟΝ ΑΦΟΡΑ ΤΗ ΜΕΙΩΜΕΝΗ ΠΡΟΣΑΥΞΗΣΗ ΣΗΘ
      
      
                  (60)
               
               
                  Οι γερμανικές αρχές θεωρούν ότι η κίνηση της επίσημης διαδικασίας έρευνας δεν ήταν δικαιολογημένη διότι κατά το στάδιο της προκαταρκτικής έρευνας αποδείχθηκε ότι οι μειώσεις είναι αναγκαίες και αναλογικές. Οι εν λόγω αρχές δεν παρέχουν πρόσθετα στοιχεία επί του σημείου αυτού, αλλά αναφέρουν ότι το σύστημα μειώσεων τροποποιήθηκε και ότι οι μειώσεις χορηγούνται πλέον μόνο σε μεγάλους καταναλωτές ηλεκτρικής ενέργειας οι οποίοι αντιμετωπίζουν διεθνή ανταγωνισμό.
               
            
                  (61)
               
               
                  Οι γερμανικές αρχές τονίζουν ότι το νέο σύστημα μειώσεων που θεσπίστηκε με τον νόμο της 22ας Δεκεμβρίου 2016 βασίζεται εξολοκλήρου στα κριτήρια επιλεξιμότητας και αναλογικότητας που χρησιμοποιούνται για τη χορήγηση μειώσεων της προσαύξησης EEG βάσει του BesAR και τα οποία η Επιτροπή ενέκρινε στην υπόθεση SA.38632 (2014/N) — Γερμανία — EEG 2014 — Μεταρρύθμιση του νόμου για την ενέργεια από ανανεώσιμες πηγές.
               
            
                  (62)
               
               
                  Οι γερμανικές αρχές εξηγούν επιπλέον ότι σκοπός της προσαύξησης ΣΗΘ είναι να συμβάλει στον κοινό στόχο της ενεργειακής απόδοσης και της προστασίας του περιβάλλοντος. Παραδέχονται ότι γενικά οι μειώσεις των τιμών της ηλεκτρικής ενέργειας μπορούν θεωρητικά να μειώσουν το κίνητρο εξοικονόμησης ηλεκτρικής ενέργειας, αλλά αυτό δεν ισχύει στην προκειμένη περίπτωση διότι για τους μεγάλους καταναλωτές ηλεκτρικής ενέργειας η τιμή της ηλεκτρικής ενέργειας αποτελεί αφ' εαυτής επαρκές κίνητρο για να ενισχύσουν την ενεργειακή τους απόδοση. Ακόμη και μια μειωμένη προσαύξηση ΣΗΘ αυξάνει το κόστος της ηλεκτρικής ενέργειας για τις εταιρείες αυτές, καθώς και το κίνητρο να ενισχύσουν την ενεργειακή τους απόδοση.
               
            
                  (63)
               
               
                  Οι γερμανικές αρχές αναφέρουν το παράδειγμα εταιρείας με συνολική ετήσια κατανάλωση ενέργειας 10 GWh, η οποία έχει δυναμικό εξοικονόμησης της τάξης του 1 GWh. Η δυνητική εξοικονόμηση θα ανερχόταν σε 112 000 EUR εάν καταβαλλόταν το πλήρες ποσό της προσαύξησης ΣΗΘ. Με μειωμένη προσαύξηση ΣΗΘ, η εξοικονόμηση ανέρχεται και πάλι σε 109 000 EUR (19). Οι γερμανικές αρχές υπογραμμίζουν ότι το παράδειγμα καταδεικνύει ότι η εξοικονόμηση ηλεκτρικής ενέργειας αποδίδει ακόμη και με μείωση της προσαύξησης ΣΗΘ. Επιπλέον, οι δικαιούχοι χρησιμοποιούν κατά κανόνα πιστοποιημένο σύστημα διαχείρισης ενέργειας. Καθώς αυξάνεται η ευαισθητοποίηση, θα αυξηθεί επίσης η πιθανότητα προσδιορισμού και εφαρμογής μέτρων ενεργειακής απόδοσης από τις επιχειρήσεις. Επιπλέον, λόγω του παραλληλισμού μεταξύ των καθεστώτων μείωσης της προσαύξησης ΣΗΘ και της προσαύξησης EEG, τα κίνητρα ενεργειακής απόδοσης θα αυξηθούν περαιτέρω με την προσαύξηση EEG.
                  
                     
               
            
                  (64)
               
               
                  Οι γερμανικές αρχές τονίζουν ότι το νέο σύστημα μειώσεων που θεσπίστηκε με τον νόμο της 22ας Δεκεμβρίου 2016 στοχεύει στους μεγάλους καταναλωτές ηλεκτρικής ενέργειας που υπόκεινται σε διεθνή ανταγωνισμό, δηλαδή καταναλωτές οι οποίοι θα κινδύνευαν με χρεοκοπία ή μετεγκατάσταση αν καλούνταν να επωμιστούν το πλήρες ποσό της προσαύξησης ΣΗΘ, αλλά ότι οι επιχειρήσεις αυτές θα εξακολουθήσουν μολαταύτα να συμβάλλουν στη χρηματοδότηση της στήριξης (καταρχήν 15 % της προσαύξησης εκτός εάν η προσαύξηση ανέρχεται σε ορισμένο επίπεδο της ΑΠΑ).
               
            
                  (65)
               
               
                  Οι γερμανικές αρχές επισημαίνουν ότι οι μειώσεις έχουν περιορισμένο αντίκτυπο διότι η προσαύξηση ΣΗΘ σε σχετικούς όρους δεν είναι τόσο υψηλή. Σε κάθε περίπτωση, τυχόν αρνητικές επιπτώσεις θα αντισταθμιστούν από τις θετικές.
               
            
                  (66)
               
               
                  Επίσης, με βάση τα διαθέσιμα δεδομένα για τις επιχειρήσεις που είναι επιλέξιμες για μειωμένη προσαύξηση EEG, οι γερμανικές αρχές διαπίστωσαν βάσει προσομοίωσης ότι το πλήρες ποσό της προσαύξησης ΣΗΘ θα ανερχόταν σε 0,255 λεπτά/KWh εάν δεν εφαρμόζονταν μειώσεις («ονομαστική» προσαύξηση ΣΗΘ στον πίνακα κατωτέρω) και ότι αυτός ο συντελεστής προσαύξησης θα εξακολουθούσε να αντιστοιχεί σε ποσοστό μεταξύ 1 και 9 % της ΑΠΑ για δείγμα περίπου 100 επιχειρήσεων που είναι επιλέξιμες για μειωμένη εισφορά EEG και έχουν κατανάλωση μεγαλύτερη από 1 GWh. Κατά την επίσημη έρευνα, οι γερμανικές αρχές παρείχαν επικαιροποιημένα αριθμητικά στοιχεία τα οποία καταδεικνύουν ότι για τις 20 πρώτες επιλέξιμες επιχειρήσεις για το BesAR (σε όρους κατανάλωσης), η ονομαστική προσαύξηση ΣΗΘ θα αντιστοιχούσε σε ποσοστό μεταξύ 0,8 % και 6 % (βάσει των αριθμητικών στοιχείων του 2015) της ΑΠΑ των επιχειρήσεων, ενώ το πλήρες ποσό της προσαύξησης ΣΗΘ (ανερχόμενο σε 0,445 λεπτά/kWh) θα αντιστοιχούσε σε ποσοστό μεταξύ 1 % και 11 % της ΑΠΑ.
               
            
                  (67)
               
               
                  Υπέβαλαν επίσης την ακόλουθη προσομοίωση ώστε να καταδειχθεί ο πιθανός αντίκτυπος του πλήρους ποσού της προσαύξησης στις επιχειρήσεις:
                  
                     Πίνακας 4
                  
                  
                     Προσομοίωση του αντίκτυπου του πλήρους ποσού της προσαύξησης
                  
                  
                               
                           
                           
                              Ονομαστική προσαύξηση ΣΗΘ
                           
                           
                              Προσαύξηση βάσει του νόμου ΣΗΘ 2016
                           
                           
                              Τελικός καταναλωτής
                           
                           
                              Κατανάλωση (GWh)
                           
                           
                              Επιβάρυνση χωρίς προνόμιο (GWh)
                           
                           
                              Επιβάρυνση βάσει του νόμου ΣΗΘ KWKG 2016 (EUR)
                           
                           
                              Αύξηση στην επιβάρυνση κατά συντελεστή
                           
                        
                              Κατ. Β
                           
                           
                              0,255
                           
                           
                              0,04
                           
                           
                              Βιομηχανία 1
                           
                           
                              10
                           
                           
                              0,0255
                           
                           
                              8 050 
                           
                           
                              3,17
                           
                        
                               
                           
                           
                               
                           
                           
                               
                           
                           
                              Βιομηχανία 2
                           
                           
                              100
                           
                           
                              0,255
                           
                           
                              44 050 
                           
                           
                              5,79
                           
                        
                              Κατ. C
                           
                           
                              0,255
                           
                           
                              0,03
                           
                           
                              Βιομηχανία 3
                           
                           
                              1 000 
                           
                           
                              2,55
                           
                           
                              304 150 
                           
                           
                              8,38
                           
                        
            
                  (68)
               
               
                  Η Γερμανία τόνισε τέλος ότι η επιβάρυνση της προσαύξησης ΣΗΘ προστίθεται στην επιβάρυνση που ήδη προκύπτει από την προσαύξηση EEG.
               
            5.   ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΚΟΙΝΟΠΟΙΗΘΕΝΤΟΣ ΚΑΘΕΣΤΩΤΟΣ ΕΝΙΣΧΥΣΕΩΝ ΠΟΥ ΥΠΟΚΕΙΤΑΙ ΣΕ ΠΡΟΚΑΤΑΡΚΤΙΚΗ ΕΞΕΤΑΣΗ (SA.47887)
      
      
                  (69)
               
               
                  Η στήριξη σε νέες εγκαταστάσεις ΣΗΘ με εγκατεστημένη παραγωγική ικανότητα μεταξύ 1 και 50 MWel, η οποία κοινοποιήθηκε από τις γερμανικές αρχές ως SA.42393 (2015/N) και εγκρίθηκε από την απόφαση κίνησης της διαδικασίας, θα χορηγηθεί από τον χειμώνα 2017/2018 σε φορείς εκμετάλλευσης που θα επιλεγούν στο πλαίσιο διαγωνισμών (αιτιολογική σκέψη 91 της απόφασης κίνησης της διαδικασίας). Η συμμετοχή στους διαγωνισμούς αυτούς υπόκειτο στην προϋπόθεση ότι το σύνολο της ηλεκτρικής ενέργειας που παράγεται στην εγκατάσταση ΣΗΘ διοχετεύεται στο δημόσιο δίκτυο και ότι εάν η ηλεκτρική ενέργεια η οποία παράγεται από την εγκατάσταση ΣΗΘ καταναλώνεται απευθείας από τον ιδιοκτήτη της εγκατάστασης ΣΗΘ ή διοχετεύεται σε κλειστό δίκτυο διανομής χωρίς πρώτα να διοχετευθεί στο δημόσιο δίκτυο, η σχετική εγκατάσταση δεν θα ήταν επιλέξιμη για συμμετοχή στον διαγωνισμό. Οι γερμανικές αρχές είχαν αναφέρει ότι χωρίς την εξαίρεση αυτή δεν θα μπορούσαν να εξασφαλιστούν ισότιμοι όροι ανταγωνισμού στο πλαίσιο του διαγωνισμού. Εξήγησαν ότι δεδομένου ότι η ιδιοκαταναλούμενη ηλεκτρική ενέργεια ΣΗΘ είναι επιλέξιμη για μειωμένη προσαύξηση EEG, οι εγκαταστάσεις ΣΗΘ που χρησιμοποιούνται για ιδιοκατανάλωση θα είχαν συστηματικό πλεονέκτημα έναντι των εγκαταστάσεων ΣΗΘ που διοχετεύουν ηλεκτρική ενέργεια στο δίκτυο (βλέπε αιτιολογική σκέψη 94 της απόφασης κίνησης της διαδικασίας).
               
            
                  (70)
               
               
                  Στις 29 Μαρτίου 2017, οι γερμανικές αρχές ενημέρωσαν την Επιτροπή ότι μελετούσαν το ενδεχόμενο να κάνουν χρήση της δυνατότητας που προβλέπεται στην παράγραφο 33α σημείο 2 στοιχείο β) υποστοιχείο ββ) του KWKG 2016, όπως τροποποιήθηκε, ώστε να επιτραπεί η συμμετοχή σε διαγωνισμούς εγκαταστάσεων ΣΗΘ των οποίων η ηλεκτρική ενέργεια διοχετεύεται σε κλειστό δίκτυο διανομής αντί να διοχετεύεται στο δημόσιο δίκτυο. Ωστόσο, οι εγκαταστάσεις ΣΗΘ που χρησιμοποιούνται για ιδιοκατανάλωση παραμένουν μη επιλέξιμες για συμμετοχή στους διαγωνισμούς και δεν τις αφορά η κοινοποιηθείσα τροποποίηση.
               
            
                  (71)
               
               
                  Όσον αφορά τις εγκαταστάσεις ΣΗΘ που χρησιμοποιούνται σε κλειστά δίκτυα διανομής, οι γερμανικές αρχές εξήγησαν ότι η εξαίρεση είχε βασιστεί αρχικά στις ακόλουθες παραδοχές: όταν η παραγωγή και η κατανάλωση λαμβάνουν χώρα στο ίδιο κλειστό δίκτυο, τα τέλη δικτύου μπορεί να είναι χαμηλότερα σε σύγκριση με έναν σχηματισμό όπου το σύνολο της κατανάλωσης παράγεται από εγκαταστάσεις ΣΗΘ εκτός του κλειστού δικτύου διανομής. Αυτό μπορεί –υπό ορισμένες συνθήκες– να επιτρέψει στον φορέα εκμετάλλευσης της εγκατάστασης ΣΗΘ στο κλειστό δίκτυο διανομής να επιτύχει καλύτερη τιμή για την παραγόμενη ηλεκτρική ενέργεια σε σύγκριση με έναν φορέα εκμετάλλευσης που διοχετεύει την ηλεκτρική ενέργεια στο δημόσιο δίκτυο. Σε έναν διαγωνισμό στο πλαίσιο του οποίου οι φορείς εκμετάλλευσης ανταγωνίζονται για πάγια πριμοδότηση η οποία θα καταβάλλεται επιπλέον της αγοραίας τιμής, οι φορείς εκμετάλλευσης εγκαταστάσεων ΣΗΘ που χρησιμοποιούνται σε κλειστά δίκτυα διανομής θα μπορούσαν να έχουν επωφεληθεί από ανταγωνιστικό πλεονέκτημα, και εάν το ανταγωνιστικό αυτό πλεονέκτημα ήταν συστηματικό και σημαντικό θα επέτρεπε στους εν λόγω φορείς εκμετάλλευσης να υποβάλλουν στρατηγικές προσφορές άνω του κόστους τους, με αποτέλεσμα την υπεραντιστάθμιση. Οι γερμανικές αρχές πρόσθεσαν ότι το προαναφερόμενο αποτέλεσμα θα μπορούσε επίσης να επέλθει και εκτός κλειστών δικτύων διανομής, αλλά ότι η ύπαρξη πλεονεκτήματος για τον φορέα εκμετάλλευσης μιας εγκατάστασης ΣΗΘ είναι εφικτή μόνον εφόσον στο ίδιο δίκτυο είναι συνδεδεμένοι λιγοστοί τελικοί καταναλωτές. Ως εκ τούτου, σε ένα δημόσιο δίκτυο το αποτέλεσμα αυτό δεν οδηγεί γενικά σε στρέβλωση του ανταγωνισμού.
               
            
                  (72)
               
               
                  Ωστόσο, κατόπιν διεξοδικότερης εξέτασης του ζητήματος, οι γερμανικές αρχές διαπίστωσαν ότι τα κλειστά δίκτυα διανομής λαμβάνουν τη μορφή διαφόρων σχηματισμών και ότι, γενικά, τα τέλη δικτύου δεν εξοικονομούνται ή ότι η εξοικονόμηση είναι μάλλον χαμηλή και οι κίνδυνοι της στρατηγικής υποβολής προσφορών που αναφέρονται στην αιτιολογική σκέψη 71 ανωτέρω είναι πολύ χαμηλότεροι από τις εκτιμήσεις. Το συμπέρασμα αυτό προκύπτει από διάφορες παρατηρήσεις τις οποίες διατύπωσαν στο μεταξύ οι γερμανικές αρχές.
               
            
                  (73)
               
               
                  Καταρχήν, για να υλοποιηθεί η στρατηγική υποβολή προσφορών, η εγκατάσταση ΣΗΘ θα πρέπει να επιτύχει πολύ καλύτερη τιμή για την παραγόμενη ηλεκτρική ενέργεια, γεγονός που σημαίνει ότι η εξοικονόμηση τελών δικτύου πρέπει να είναι σημαντική. Για να υπάρχει μετρήσιμο αποτέλεσμα, το ποσοστό της παραγωγής που πωλείται στην τοπική κατανάλωση θα πρέπει να είναι υψηλό. Διαφορετικά, δεν θα είναι δυνατή η επίτευξη καλύτερων τιμών.
               
            
                  (74)
               
               
                  Δεύτερον, δικαιούχοι χαμηλότερων τελών δικτύου είναι όλοι οι τελικοί καταναλωτές στο κλειστό δίκτυο διανομής, ανεξάρτητα από το αν συνάπτουν σύμβαση ενεργειακού εφοδιασμού με τον φορέα εκμετάλλευσης ΣΗΘ ή όχι. Ως εκ τούτου, ο φορέας εκμετάλλευσης ΣΗΘ θα πρέπει να συνάψει συμβάσεις με το σύνολο ή τουλάχιστον με την πλειονότητα των τελικών καταναλωτών. Εάν στο κλειστό δίκτυο διανομής είναι συνδεδεμένοι πολλοί τελικοί καταναλωτές, το στοιχείο αυτό είναι πιθανόν να οδηγήσει σε παρασιτική συμπεριφορά. Οι τελικοί καταναλωτές δεν θα είναι διατεθειμένοι να καταβάλουν στον φορέα εκμετάλλευσης ΣΗΘ υψηλότερες τιμές, διότι τα τέλη δικτύου θα είναι ούτως ή άλλως χαμηλότερα. Δεδομένου ότι οι εγκαταστάσεις ΣΗΘ αποτελούν μακροπρόθεσμα στοιχεία ενεργητικού, ο φορέας εκμετάλλευσης θα πρέπει επίσης να εξασφαλίσει τη σύναψη μακροπρόθεσμων συμβάσεων με την πλειονότητα των τελικών καταναλωτών που είναι συνδεδεμένοι με το κλειστό δίκτυο διανομής, γεγονός που επίσης μειώνει τη δυνατότητα επίτευξης (πολύ) υψηλότερων τιμών από τους τελικούς καταναλωτές.
               
            
                  (75)
               
               
                  Τρίτον, οι τελικοί καταναλωτές σε κλειστά δίκτυα διανομής είναι συχνά βιομηχανικοί χρήστες οι οποίοι δικαιούνται μειωμένα τέλη δικτύου λόγω διαφόρων εξαιρέσεων που προβλέπονται στην παράγραφο 19 του κανονισμού για τα τέλη δικτύου ηλεκτρικής ενέργειας (Stromnetzentgeltverordnung). Δεδομένου ότι οι μειώσεις βασίζονται στο προφίλ σταθερής ή ειδικής κατανάλωσης των σχετικών τελικών καταναλωτών και όχι στο γεγονός ότι το δίκτυο είναι κλειστό δίκτυο διανομής, υπάρχει ελάχιστο ή και καθόλου περιθώριο για σημαντικές μειώσεις των τελών δικτύου που θα μπορούσαν να χρησιμοποιηθούν για τη διαπραγμάτευση υψηλότερων τιμών.
               
            
                  (76)
               
               
                  Κατά συνέπεια, οι γερμανικές αρχές παρατήρησαν ότι το υποτιθέμενο ανταγωνιστικό πλεονέκτημα δεν ήταν κατ' ανάγκη σημαντικό και, επιπλέον, δεν θα ήταν συστηματικό, με αποτέλεσμα ο κίνδυνος της στρατηγικής υποβολής προσφορών να είναι επίσης πολύ χαμηλότερος από τους αρχικούς φόβους (εάν υπήρχε καν κίνδυνος). Ως εκ τούτου, οι γερμανικές αρχές εξετάζουν το ενδεχόμενο να επιτρέψουν σε εγκαταστάσεις ΣΗΘ που παράγουν ηλεκτρική ενέργεια η οποία διοχετεύεται σε κλειστό δίκτυο διανομής να συμμετέχουν στους διαγωνισμούς χωρίς περαιτέρω αλλαγές στον σχεδιασμό των διαγωνισμών. Ωστόσο, εάν από περαιτέρω έρευνες κατά την εν εξελίξει νομοθετική διαδικασία προκύψει ότι εξακολουθεί να υπάρχει στρέβλωση του ανταγωνισμού και ότι απαιτείται η λήψη ειδικών μέτρων στο πλαίσιο του σχεδιασμού των διαγωνισμών, οι γερμανικές αρχές δεσμεύθηκαν να κοινοποιήσουν στην Επιτροπή τις επιπτώσεις αυτές και τυχόν αντίμετρα. Σε κάθε περίπτωση, οι γερμανικές αρχές δεσμεύθηκαν να συμπεριλάβουν στην αξιολόγηση του καθεστώτος στήριξης της ΣΗΘ και τη συμμετοχή εγκαταστάσεων ΣΗΘ οι οποίες παράγουν ηλεκτρική ενέργεια που διοχετεύεται σε κλειστά δίκτυα διανομής.
               
            
                  (77)
               
               
                  Οι γερμανικές αρχές επιβεβαίωσαν ότι οι σχετικές εγκαταστάσεις ΣΗΘ είναι οι εγκαταστάσεις ΣΗΘ που περιγράφονται στις αιτιολογικές σκέψεις 23 και 63 της απόφασης κίνησης της διαδικασίας και για τις οποίες οι γερμανικές αρχές είχαν παράσχει τους ακόλουθους υπολογισμούς σταθμισμένου κόστους παραγωγής ενέργειας (LCOE).
                  
                     Πίνακας 5
                  
                  
                     Υπολογισμοί LCOE για έργα που υλοποιούνται από αναδόχους, εκτός του BesAR, άνω των 100 kWel, για περίοδο 15 ετών (2016-2030) έως 10 MW και για περίοδο 20 ετών (2016 έως 2035) άνω των 10 MW, συντελεστής ετήσιας έκπτωσης 30 % — σε λεπτά/kWh (τιμές 2013)
                  
                  
                              Τομέας στον οποίο δραστηριοποιείται ο πελάτης του αναδόχου
                           
                           
                              κατασκευή εξαρτημάτων αυτοκινήτων
                           
                           
                              αυτοκινητοβιομηχανία
                           
                           
                              αυτοκινητοβιομηχανία
                           
                           
                              αυτοκινητοβιομηχανία
                           
                           
                              αυτοκινητοβιομηχανία
                           
                           
                              αυτοκινητοβιομηχανία
                           
                        
                              Είδος εγκατάστασης
                           
                           
                              BHKW 5
                           
                           
                              BHKW 5
                           
                           
                              DT 1
                           
                           
                              GT 1
                           
                           
                              BHKW 6
                           
                           
                              GUD 1
                           
                        
                              Ηλεκ. ικανότητα
                           
                           
                              2 000  kW
                           
                           
                              2 000  kW
                           
                           
                              5 000  kW
                           
                           
                              10 000  kW
                           
                           
                              10 000  kW
                           
                           
                              20 000  kW
                           
                        
                              Ώρες πλήρους φορτίου
                           
                           
                              4 500  h/a
                           
                           
                              8 000  h/a
                           
                           
                              5 500  h/a
                           
                           
                              5 500  h/a
                           
                           
                              5 500  h/a
                           
                           
                              5 000  h/a
                           
                        
                              Συντελεστής ιδιοκατανάλωσης
                           
                           
                              50 %
                           
                           
                              100 %
                           
                           
                              100 %
                           
                           
                              100 %
                           
                           
                              100 %
                           
                           
                              80 %
                           
                        
                              LCOE
                           
                           
                              10,42
                           
                           
                              7,22
                           
                           
                              12,13
                           
                           
                              8,42
                           
                           
                              8,49
                           
                           
                              11,56
                           
                        
                              Μέση αγοραία τιμή
                           
                           
                              6,77
                           
                           
                              6,25
                           
                           
                              6,25
                           
                           
                              6,25
                           
                           
                              6,25
                           
                           
                              5,87
                           
                        
                              Διαφορά μεταξύ LCOE και αγοραίας τιμής
                           
                           
                              3,65
                           
                           
                              0,97
                           
                           
                              5,88
                           
                           
                              2,17
                           
                           
                              2,24
                           
                           
                              5,7
                           
                        
            
                  (78)
               
               
                  Όπως ισχύει και για τις άλλες εγκαταστάσεις ΣΗΘ που μπορούν να συμμετέχουν στους διαγωνισμούς, οι εγκαταστάσεις ΣΗΘ πρέπει να διαθέτουν υψηλή απόδοση προκειμένου να είναι επιλέξιμες.
               
            
                  (79)
               
               
                  Η ενίσχυση προς τις εγκαταστάσεις ΣΗΘ που θα επιλεγούν στον διαγωνισμό θα χορηγηθεί ως πριμοδότηση επιπλέον της αγοραίας τιμής κατά τη διάρκεια 30 000 ωρών λειτουργίας υπό πλήρες φορτίο. Δεν θα καταβάλλεται πριμοδότηση όταν η αξία των συμβάσεων ωρών είναι μηδενική ή αρνητική στο χρηματιστήριο άμεσης παράδοσης (προηγούμενη ημέρα) για τη Γερμανία (παράγραφος 7 σημείο 8 του KWKG 2016, όπως τροποποιήθηκε, παράγραφος 7 σημείο 7 του KWKG 2016, όπως τροποποιήθηκε). Η ηλεκτρική ενέργεια που παράγεται στη διάρκεια της περιόδου αυτής δεν λαμβάνεται υπόψη για τον υπολογισμό του αριθμού των ωρών πλήρους φορτίου κατά τη διάρκεια των οποίων μπορεί να χορηγηθεί στήριξη. Επίσης, ο φορέας εκμετάλλευσης ΣΗΘ είναι υπεύθυνος για την εξισορρόπηση.
               
            6.   ΑΞΙΟΛΟΓΗΣΗ ΤΩΝ ΜΕΙΩΣΕΩΝ ΤΗΣ ΠΡΟΣΑΥΞΗΣΗΣ ΣΗΘ
      
      6.1.   Ύπαρξη κρατικής ενίσχυσης κατά την έννοια του άρθρου 107 παράγραφος 1 της Συνθήκης
      
      
                  (80)
               
               
                  Σύμφωνα με το άρθρο 107 παράγραφος 1 της Συνθήκης, «ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την εσωτερική αγορά, κατά το μέτρο που επηρεάζουν τις μεταξύ των κρατών μελών συναλλαγές, εκτός αν οι Συνθήκες ορίζουν άλλως».
               
            
                  (81)
               
               
                  Για να καθορίσει αν ένα μέτρο συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης, η Επιτροπή πρέπει να αξιολογεί κατά πόσον το μέτρο:
                  
                              α)
                           
                           
                              χορηγεί πλεονέκτημα σε ορισμένες επιχειρήσεις ή ορισμένους τομείς (επιλεκτικό πλεονέκτημα)·
                           
                        
                              β)
                           
                           
                              καταλογίζεται στο κράτος και χορηγείται με κρατικούς πόρους·
                           
                        
                              γ)
                           
                           
                              νοθεύει ή απειλεί να νοθεύσει τον ανταγωνισμό·
                           
                        
                              δ)
                           
                           
                              είναι πιθανό να επηρεάσει τις μεταξύ κρατών μελών συναλλαγές.
                           
                        
            6.1.1.   Επιλεκτικό πλεονέκτημα
      
      
                  (82)
               
               
                  Όπως υπενθυμίζει το Δικαστήριο στην απόφασή του της 21ης Δεκεμβρίου 2016 στις συνεκδικασθείσες υποθέσεις Επιτροπή κατά World Duty Free Group και Επιτροπή κατά Banco Santander and Santusa (20), για να αποδειχθεί ο επιλεκτικός χαρακτήρας ενός φορολογικού μέτρου ή εισφοράς πρέπει να εξακριβωθεί κατά πόσον το εν λόγω μέτρο εισάγει διαφοροποίηση μεταξύ επιχειρήσεων ευρισκόμενων, υπό το πρίσμα του σκοπού που επιδιώκεται με το επίμαχο γενικό φορολογικό καθεστώς, σε συγκρίσιμη πραγματική και νομική κατάσταση, η οποία δεν δικαιολογείται από τη φύση ή την οικονομία του καθεστώτος αυτού.
               
            
                  (83)
               
               
                  Στην απόφαση κίνησης της διαδικασίας, η Επιτροπή είχε διαπιστώσει ότι καταρχήν η προσαύξηση ΣΗΘ πρέπει να καταβάλλεται επί κάθε kWh που παρέχεται στους τελικούς καταναλωτές μέσω του δημόσιου δικτύου ή του κλειστού δικτύου διανομής το οποίο διαχειρίζονται οι σχετικοί φορείς εκμετάλλευσης δικτύων. Η εν λόγω προσαύξηση είναι ενιαία προσαύξηση ανά kWh. Όπως περιγράφεται στα τμήματα 2.2.1 και 2.3 ανωτέρω, το σύστημα καθορισμού της προσαύξησης παρέμεινε βασικά αμετάβλητο βάσει του KWKG 2016, όπως τροποποιήθηκε, και εξακολουθεί να βασίζεται στην αρχή μιας ενιαίας προσαύξησης ΣΗΘ. Η κανονική προσαύξηση ΣΗΘ ανερχόταν σε 0,445 λεπτά/kWh το 2016 και το 2017 ανέρχεται σε 0,438 λεπτά/kWh.
               
            
                  (84)
               
               
                  Συνεπώς, περιορίζοντας την προσαύξηση ΣΗΘ σε 0,04 λεπτά/kWh και 0,03 λεπτά/kWh αντίστοιχα, ο KWKG 2016, όπως τροποποιήθηκε, μειώνει την προσαύξηση ΣΗΘ για επιχειρήσεις που μπορούν να θεωρηθούν τελικοί καταναλωτές των κατηγοριών Β ή C και, ως εκ τούτου, τις απαλλάσσει από μια επιβάρυνση την οποία θα έπρεπε κανονικά να επωμιστούν. Επίσης, περιορίζοντας την προσαύξηση ΣΗΘ σε 0,056 λεπτά/kWh το 2016, σε 0,06 και 0,08 λεπτά/kWh το 2017 και σε 0,12 λεπτά/kWh και 0,16 λεπτά/kWh το 2018 αντίστοιχα, ο KWKG 2016, όπως τροποποιήθηκε, μειώνει την οικονομική επιβάρυνση για επιχειρήσεις που μπορούν να θεωρηθούν τελικοί καταναλωτές των κατηγοριών Β ή C και, ως εκ τούτου, τις απαλλάσσει από μια επιβάρυνση την οποία θα έπρεπε κανονικά να επωμιστούν. Επίσης, περιορίζοντας την προσαύξηση ΣΗΘ σε 15 % του πλήρους ποσού της προσαύξησης (και σε 0,5 % ή 4 % της ΑΠΑ τους) για τους μεγάλους καταναλωτές ηλεκτρικής ενέργειας οι οποίοι πληρούν τις προϋποθέσεις που αναφέρονται στην αιτιολογική σκέψη 20 ανωτέρω, ο KWKG 2016, όπως τροποποιήθηκε, μειώνει την οικονομική επιβάρυνση για επιχειρήσεις που μπορούν να θεωρηθούν τελικοί καταναλωτές των κατηγοριών Β ή C και, ως εκ τούτου, τις απαλλάσσει από μια επιβάρυνση την οποία θα έπρεπε κανονικά να επωμιστούν. Η μείωση αυτή συνιστά πλεονέκτημα (21).
               
            
                  (85)
               
               
                  Το πλεονέκτημα είναι επίσης επιλεκτικό. Πράγματι, όσον αφορά την κατηγορία C, η μείωση περιορίζεται μόνο στον κλάδο της μεταποίησης. Εντός του κλάδου αυτού, η μείωση χορηγείται μόνο σε εταιρείες με ετήσια κατανάλωση μεγαλύτερη από 1 GWh και κόστος ηλεκτρικής ενέργειας το οποίο αντιστοιχεί σε ποσοστό άνω του 4 % του κύκλου εργασιών τους (ως εκ τούτου, εξαιρούνται περαιτέρω κλάδοι της μεταποίησης διότι συνήθως δεν φθάνουν τις τιμές αυτές, βλέπε αιτιολογική σκέψη 127 της απόφασης κίνησης της διαδικασίας). Η ίδια παρατήρηση ισχύει για τις μειώσεις που χορηγούνται σε μεγάλους καταναλωτές ηλεκτρικής ενέργειας οι οποίοι πληρούν τις προϋποθέσεις που ορίζονται στην αιτιολογική σκέψη 20 ανωτέρω. Οι μειώσεις είναι επιλεκτικές δεδομένου ότι χορηγούνται σε επιχειρήσεις που δραστηριοποιούνται σε συγκεκριμένους τομείς, και εντός του τομέα οι μειώσεις χορηγούνται μόνο σε επιχειρήσεις που καταναλώνουν 1 GWh σε ένα συγκεκριμένο σημείο κατανάλωσης και όταν αγγίζουν συγκεκριμένο όριο έντασης ηλεκτρικής ενέργειας.
               
            
                  (86)
               
               
                  Όσον αφορά την κατηγορία Β, το πλεονέκτημα περιορίζεται σε επιχειρήσεις που φθάνουν σε ετήσιο επίπεδο κατανάλωσης 1 GWh. Η Επιτροπή επισημαίνει επιπλέον ότι παρότι η κατηγορία Β φαίνεται ανοικτή σε όλους τους τομείς, το όριο του 1 GWh εξαιρεί de facto διάφορους τομείς και επιχειρήσεις της οικονομίας που συνήθως δεν φθάνουν ποτέ το συγκεκριμένο όριο κατανάλωσης.
               
            
                  (87)
               
               
                  Ωστόσο, υπό το πρίσμα του στόχου που επιδιώκεται με την προσαύξηση (συμβολή στη στήριξη της ΣΗΘ), οι τελικοί καταναλωτές των κατηγοριών Β ή C και οι μεγάλοι καταναλωτές ηλεκτρικής ενέργειας βρίσκονται σε παρεμφερή νομική και πραγματική κατάσταση. Ειδικότερα, οι συγκεκριμένοι τελικοί καταναλωτές καταναλώνουν ηλεκτρική ενέργεια η οποία διοχετεύεται στο δημόσιο δίκτυο ή σε κλειστό δίκτυο, όπως και οι τελικοί καταναλωτές της κατηγορίας Α. Επίσης, όπως και οι τελικοί καταναλωτές της κατηγορίας Α, επωφελούνται από χαμηλότερο επίπεδο εκπομπών CO2 λόγω της στήριξης της ΣΗΘ υψηλής ενεργειακής απόδοσης που χρηματοδοτείται από την προσαύξηση ΣΗΘ.
               
            
                  (88)
               
               
                  Οι γερμανικές αρχές δεν υπέβαλαν καμία παρατήρηση σχετικά με τον επιλεκτικό χαρακτήρα του μέτρου.
               
            
                  (89)
               
               
                  Η BV Glas φαίνεται να υποστηρίζει ότι το γεγονός ότι οι μειώσεις περιορίζονται στον κλάδο της μεταποίησης εντάσσεται στη λογική του συστήματος, διότι οι επιχειρήσεις που δραστηριοποιούνται σε τομείς της μεταποίησης αποτελούν γενικά αποδέκτες τιμών και δεν μπορούν να μετακυλίουν το επιπλέον κόστος στους πελάτες, ενώ οι τομείς των υπηρεσιών μετακυλίουν κατά κανόνα τις προσαυξήσεις στους πελάτες.
               
            
                  (90)
               
               
                  Η Επιτροπή επισημαίνει καταρχάς ότι σε περιπτώσεις στις οποίες έχει διαπιστώσει ότι ένα συγκεκριμένο μέτρο διαφοροποιεί επιχειρήσεις οι οποίες βρίσκονται, από πλευράς του σκοπού του επίμαχου μέτρου, σε παρεμφερή πραγματική και νομική κατάσταση, εναπόκειται στο κράτος μέλος το οποίο εισήγαγε μια τέτοια διαφοροποίηση μεταξύ επιχειρήσεων όσον αφορά τις επιβαρύνσεις να αποδείξει ότι η διαφοροποίηση αυτή δικαιολογείται πράγματι από τη φύση και την οικονομία του οικείου συστήματος (22). Οι γερμανικές αρχές δεν ισχυρίστηκαν ότι οι μειώσεις δικαιολογούνται από τη φύση και την οικονομία της προσαύξησης ΣΗΘ. Ειδικότερα, δεν υποστήριξαν ότι η προσαύξηση ΣΗΘ βασίζεται στην αρχή ότι η προσαύξηση ΣΗΘ επιβάλλεται στις επιχειρήσεις μόνον εφόσον μπορούν να μετακυλίσουν το επιπλέον κόστος στους πελάτες τους. Επιπλέον, οι προϋποθέσεις επιλεξιμότητας δεν υποστηρίζουν την –ατεκμηρίωτη– παραδοχή ότι το κανονικό σύστημα τελών της προσαύξησης ΣΗΘ βασίζεται στην αρχή ότι η προσαύξηση ΣΗΘ επιβάλλεται στις επιχειρήσεις μόνον εφόσον μπορούν να μετακυλίσουν το επιπλέον κόστος στους πελάτες τους.
               
            
                  (91)
               
               
                  Πρώτον, η επιλεξιμότητα για τις μειώσεις βάσει του KWKG 2016, όπως κοινοποιήθηκε, δεν προϋποθέτει ότι πρέπει να αποδείξουν οι επιχειρήσεις ότι δεν μπορούν να μετακυλίσουν το επιπλέον κόστος στους πελάτες τους. Δεύτερον, δεν έχουν παρασχεθεί στοιχεία που να αποδεικνύουν ότι όλοι οι τομείς και οι επιχειρήσεις που επωφελούνται από τις μειώσεις των κατηγοριών Β και C δεν μπορούν de facto να μετακυλίσουν το πρόσθετο κόστος τους και ότι όλοι οι τομείς και οι επιχειρήσεις που εξαιρούνται από τις μειώσεις μπορούν να μετακυλίσουν το πρόσθετο κόστος τους. Τρίτον, το επιχείρημα της BV Glas ότι είναι φυσικό να περιορίζονται οι μειώσεις σε επιχειρήσεις που δραστηριοποιούνται στον κλάδο της μεταποίησης έρχεται σε αντίθεση με τις μειώσεις που χορηγούνται στους τελικούς καταναλωτές της κατηγορίας Β, οι οποίοι μπορούν να δραστηριοποιούνται στον τομέα των υπηρεσιών και δεν απαιτείται να είναι μεγάλοι καταναλωτές ηλεκτρικής ενέργειας. Όσον αφορά τον KWKG 2016, όπως τροποποιήθηκε, οι γερμανικές αρχές δεν υποστήριξαν ότι η προσαύξηση ΣΗΘ βασιζόταν στη δυνατότητα των τελικών καταναλωτών να μετακυλίουν το κόστος. Επίσης, η μη δυνατότητα μετακύλισης του κόστους δεν αποτελεί τυπική προϋπόθεση επιλεξιμότητας για τις μειώσεις.
               
            
                  (92)
               
               
                  Ως εκ τούτου, η Επιτροπή καταλήγει στο συμπέρασμα ότι δεν μπορεί να θεωρηθεί ότι οι μειώσεις εντάσσονται στη λογική του συστήματος προσαύξησης ΣΗΘ και εμμένει στο συμπέρασμά της ότι οι υπό εξέταση μειώσεις συνιστούν επιλεκτικό πλεονέκτημα για τους δικαιούχους των μειώσεων.
               
            
                  (93)
               
               
                  Οι γερμανικές αρχές εισήγαγαν επίσης στον KWKG 2016, όπως τροποποιήθηκε, την παράγραφο 27β, η οποία προβλέπει ότι η ηλεκτρική ενέργεια που αποθηκεύεται υπόκειται στην προσαύξηση ΣΗΘ όταν αντλείται από την εγκατάσταση αποθήκευσης και όχι όταν εισάγεται σε αυτήν. Η Επιτροπή θεωρεί ότι η διάταξη αυτή συνάδει με τη φύση και τη γενική οικονομία της προσαύξησης ΣΗΘ (και, συνεπώς, δεν συνιστά επιλεκτικό πλεονέκτημα): αποσκοπεί στην αποφυγή της διπλής φορολόγησης, αρχή η οποία εφαρμόζεται γενικά στα φορολογικά συστήματα ή στα συστήματα επιβολής εισφορών. Η διάταξη αυτή συνάδει με την αρχή ότι προσαύξηση οφείλεται όταν η ηλεκτρική ενέργεια αντλείται από το δίκτυο και καταναλώνεται. Η Γερμανία εξήγησε ότι η ηλεκτρική ενέργεια που είναι αποθηκευμένη στην εγκατάσταση αποθήκευσης δεν έχει ωστόσο καταναλωθεί ακόμη. Ως εκ τούτου, η Επιτροπή θεωρεί ότι η εξαίρεση που προβλέπεται στην παράγραφο 27β του KWKG 2016, όπως τροποποιήθηκε, δεν είναι επιλεκτική.
               
            6.1.2.   Κρατικοί πόροι και καταλογισμός της ενίσχυσης
      
      
                  (94)
               
               
                  Η Επιτροπή διαπίστωσε στην απόφαση κίνησης της διαδικασίας ότι οι μειώσεις καταλογίζονταν στο κράτος, διότι όλες οι μειώσεις χορηγούνταν βάσει νόμου (KWKG 2016) και μπορούσαν επομένως να καταλογιστούν στο κράτος. Επιπλέον, η Επιτροπή παρατήρησε ότι η BAFA (δηλαδή η ομοσπονδιακή υπηρεσία οικονομικών υποθέσεων και ελέγχου εξαγωγών, ανώτερη ομοσπονδιακή αρχή η οποία υπάγεται στο ομοσπονδιακό υπουργείο Οικονομικών Υποθέσεων και Ενέργειας) είναι αρμόδια να επαληθεύει ότι τη στήριξη λαμβάνουν μόνο επιλέξιμοι φορείς εκμετάλλευσης.
               
            
                  (95)
               
               
                  Η Επιτροπή διαπίστωσε επίσης στην απόφαση κίνησης της διαδικασίας ότι οι μειώσεις χρηματοδοτούνταν από κρατικούς πόρους.
               
            
                  (96)
               
               
                  Ως προς τούτο, η Επιτροπή παρατήρησε καταρχήν ότι προκειμένου να χρηματοδοτηθεί η στήριξη της ΣΗΘ, η Γερμανία θέσπισε ειδική προσαύξηση, την προσαύξηση ΣΗΘ (βλέπε παράγραφο 26 του KWKG 2016, όπως τροποποιήθηκε, και παράγραφο 26 του KWKG 2016, όπως τροποποιήθηκε, με την οποία θεσπίστηκε η προσαύξηση ΣΗΘ και δόθηκε σε φορείς εκμετάλλευσης δικτύων το δικαίωμα να επιβάλουν την προσαύξηση ΣΗΘ στους τελικούς καταναλωτές), και όρισε τον σκοπό της (ήτοι, χρηματοδότηση των κρατικών πολιτικών στον τομέα της ενέργειας: στήριξη της ΣΗΘ και επιδοτήσεις για επενδύσεις σε εγκαταστάσεις αποθήκευσης και δίκτυα τηλεθέρμανσης/τηλεψύξης), καθώς και τη μεθοδολογία καθορισμού του ποσού της, το οποίο για ορισμένες κατηγορίες τελικών καταναλωτών ορίζεται απευθείας από το κράτος (τελικοί καταναλωτές των κατηγοριών Β και C και μεγάλοι καταναλωτές ηλεκτρικής ενέργειας). Επιπλέον, τα ελλείμματα και τα πλεονάσματα της εισπραχθείσας προσαύξησης ΣΗΘ (σε σύγκριση με την απαιτούμενη στήριξη) διορθώνονται το επόμενο έτος, διασφαλίζοντας με τον τρόπο αυτό ότι οι φορείς εκμετάλλευσης δικτύων λαμβάνουν πλήρη αντιστάθμιση για το πρόσθετο κόστος που προκύπτει από την υποχρέωσή τους να καταβάλουν τη στήριξη, ενώ η πρακτική αυτή συνεπάγεται παράλληλα ότι δεν μπορούν να χρησιμοποιήσουν τα έσοδα από την προσαύξηση για τίποτε άλλο εκτός από τη χρηματοδότηση της στήριξης της ηλεκτρικής ενέργειας ΣΗΘ, της αποθήκευσης θερμότητας και ψύξης, και της τηλεθέρμανσης/τηλεψύξης. Σε αυτή τη βάση, η Επιτροπή κατέληξε στο συμπέρασμα ότι, όπως και στην υπόθεση που οδήγησε στην έκδοση της απόφασης της 19ης Δεκεμβρίου 2013 [υπόθεση Association Vent de Colère! (23)], το κράτος είχε δημιουργήσει, εντός του πλαισίου του νόμου KWKG 2016, ένα σύστημα με το οποίο το κόστος με το οποίο επιβαρύνονται οι φορείς εκμετάλλευσης δικτύων όσον αφορά τη στήριξη της ηλεκτρικής ενέργειας ΣΗΘ, των εγκαταστάσεων αποθήκευσης και των δικτύων τηλεθέρμανσης/τηλεψύξης αντισταθμίζεται πλήρως από την προσαύξηση ΣΗΘ που επιβάλλεται στους τελικούς καταναλωτές ηλεκτρικής ενέργειας. Η περίσταση αυτή διαχωρίζει την παρούσα υπόθεση από την υπόθεση που οδήγησε στην έκδοση της απόφασης της 13ης Μαρτίου 2001 [υπόθεση PreussenElektra (24)], δεδομένου ότι στη δεύτερη υπόθεση οι προμηθευτές ηλεκτρικής ενέργειας έπρεπε να χρηματοδοτήσουν το πρόσθετο κόστος με δικά τους μέσα. Επιπλέον, ούτε η στήριξη ΣΗΘ που χορηγείται σε παραγωγούς ηλεκτρικής ενέργειας ΣΗΘ ούτε οι επενδυτικές επιδοτήσεις που χορηγούνται σε φορείς εκμετάλλευσης δικτύων τηλεθέρμανσης και τηλεψύξης και εγκαταστάσεων αποθήκευσης συνιστούν τιμές ή αμοιβές για αγαθά ή υπηρεσίες. Πράγματι, η στήριξη ΣΗΘ καταβάλλεται από τους φορείς εκμετάλλευσης δικτύων στους φορείς εκμετάλλευσης εγκαταστάσεων ΣΗΘ παρότι η ηλεκτρική ενέργεια δεν πωλείται στους φορείς εκμετάλλευσης δικτύων αλλά σε τρίτους· σε ορισμένες περιπτώσεις, καταναλώνεται μάλιστα από τον ίδιο τον φορέα εκμετάλλευσης της εγκατάστασης ΣΗΘ. Επίσης, όσον αφορά τα δίκτυα τηλεθέρμανσης/τηλεψύξης και τις εγκαταστάσεις αποθήκευσης, παραμένουν στην κυριότητα του φορέα εκμετάλλευσης που ζητεί την επιδότηση, και η καταβολή της επιχορήγησης δεν παρέχει στους φορείς εκμετάλλευσης δικτύων ηλεκτρικής ενέργειας κανένα δικαίωμα σε σχέση με τα σχετικά δίκτυα τηλεθέρμανσης/τηλεψύξης και τις εγκαταστάσεις αποθήκευσης (για την παρεχόμενη στήριξη στα δίκτυα τηλεθέρμανσης/τηλεψύξης και τις εγκαταστάσεις αποθήκευσης, βλέπε αιτιολογικές σκέψεις 33 έως 45 της απόφασης κίνησης της διαδικασίας).
               
            
                  (97)
               
               
                  Η Επιτροπή επισήμανε επίσης στην απόφαση κίνησης της διαδικασίας ότι οι φορείς εκμετάλλευσης των δικτύων μεταφοράς διαδραματίζουν ειδικό ρόλο στο σύστημα. Στους εν λόγω φορείς έχει ανατεθεί ο υπολογισμός της προσαύξησης ΣΗΘ με βάση τη μεθοδολογία που καθορίζεται στον KWKG 2016, διαχειρίζονται δε τις χρηματοδοτικές ροές της προσαύξησης ΣΗΘ. Η οικονομική επιβάρυνση που προκύπτει από τη στήριξη στη ΣΗΘ, στα δίκτυα τηλεθέρμανσης και στα συστήματα θέρμανσης μεταβιβάζεται εξολοκλήρου σε αυτούς· στη συνέχεια πρέπει να διασφαλίζουν την ισότιμη κατανομή της οικονομικής επιβάρυνσης μεταξύ των φορέων εκμετάλλευσης των δικτύων μεταφοράς (κατ' αναλογία προς τους τελικούς καταναλωτές των κατηγοριών Α, Β και C που είναι συνδεδεμένοι με το δίκτυό τους) και μεταφέρουν την προσαύξηση ΣΗΘ από τους φορείς εκμετάλλευσης των δικτύων διανομής ώστε να τους αποζημιώνουν για την οικονομική επιβάρυνση που προκύπτει από τη στήριξη. Πρέπει επίσης να προειδοποιούν την BAFA σε περίπτωση υπέρβασης του προϋπολογισμού. Στο πλαίσιο αυτό, υπάρχουν ομοιότητες με την κατάσταση της Samenwerkende Elektriciteits-Produktiebedrijven NV στην υπόθεση επί της οποίας εκδόθηκε η απόφαση της 17ης Ιουλίου 2008 [υπόθεση Essent Network Noord (25)] και με την κατάσταση των φορέων εκμετάλλευσης συστημάτων μεταφοράς στην υπόθεση επί της οποίας εκδόθηκε η απόφαση της 10ης Μαΐου 2016 [Γερμανία κατά Επιτροπής (EEG 2012) (26)].
               
            
                  (98)
               
               
                  Επιπλέον, η Επιτροπή διαπίστωσε επίσης στην απόφαση κίνησης της διαδικασίας ότι τα ακόλουθα στοιχεία επιβεβαίωσαν ότι η προσαύξηση ΣΗΘ τελεί υπό τον έλεγχο του κράτους: η προσαύξηση ΣΗΘ πρέπει να τοποθετείται σε χωριστό λογαριασμό ώστε η ρυθμιστική αρχή να μπορεί να εξακριβώσει την απουσία διασταυρούμενων επιδοτήσεων μεταξύ των διαφόρων δραστηριοτήτων των φορέων εκμετάλλευσης των δικτύων. Επιπλέον, η νομοθεσία απαιτεί η τιμολόγηση μεταξύ των φορέων εκμετάλλευσης δικτύων μεταφοράς να ελέγχεται από ελεγκτή ή ορκωτό λογιστή. Τέλος, η νομοθεσία περιορίζει επίσης τον συνολικό προϋπολογισμό του μέτρου και το συνολικό ποσό της προσαύξησης. Σε περίπτωση που υπάρχει κίνδυνος υπέρβασης του προϋπολογισμού, οι φορείς εκμετάλλευσης των δικτύων μεταφοράς πρέπει να προειδοποιούν την BAFA, η οποία υπολογίζει ακολούθως νέους αλλά μειωμένους συντελεστές στήριξης ώστε να διασφαλίζεται η μη υπέρβαση του προϋπολογισμού. Τούτο συνιστά επιπλέον επιβεβαίωση ότι η προσαύξηση ΣΗΘ αποτελεί πόρο υπό τον έλεγχο του κράτους.
               
            
                  (99)
               
               
                  Οι γερμανικές αρχές δεν υπέβαλαν καμία παρατήρηση σχετικά με το σημείο αυτό. Η BV Glas επισήμανε ότι το μέτρο δεν συνιστά κρατική ενίσχυση διότι δεν επιβαρύνει τον κρατικό προϋπολογισμό. Ωστόσο, η Επιτροπή επισημαίνει εν προκειμένω ότι, σύμφωνα με την πάγια νομολογία, οι πόροι δεν χρειάζεται να διέρχονται από τον κρατικό προϋπολογισμό για να θεωρηθούν κρατικοί πόροι. Αρκεί να παραμένουν υπό δημόσιο έλεγχο (27). Πράγματι, τα πλεονεκτήματα που χορηγούνται άμεσα ή έμμεσα με κρατικούς πόρους θεωρούνται ενισχύσεις κατά την έννοια του άρθρου 107 παράγραφος 1 της Συνθήκης. Η διάκριση μεταξύ ενισχύσεων χορηγουμένων από το κράτος και ενισχύσεων χορηγουμένων από κρατικούς πόρους αποβλέπει στο να περιλάβει στην έννοια της ενισχύσεως όχι μόνον τις ενισχύσεις που χορηγούνται απευθείας από το κράτος, αλλά και εκείνες που χορηγούνται από δημόσιους ή ιδιωτικούς φορείς, τους οποίους ορίζει ή ιδρύει το κράτος (28).
               
            
                  (100)
               
               
                  Με βάση τα στοιχεία αυτά, η Επιτροπή εμμένει στο συμπέρασμά της ότι η προσαύξηση ΣΗΘ μπορεί να χαρακτηριστεί κρατικός πόρος και ότι, κατά συνέπεια, οι μειωμένοι συντελεστές της προσαύξησης ΣΗΘ χρηματοδοτούνται επίσης από κρατικούς πόρους. Οι μειώσεις αυτές χρηματοδοτούνται από κρατικούς πόρους όπως και η στήριξη για τη ΣΗΘ. Κάθε μείωση στην προσαύξηση ΣΗΘ έχει θεσπιστεί με νόμο και συνεπάγεται κρατικό έλεγχο στον ίδιο βαθμό με την πλήρη προσαύξηση ΣΗΘ (βλέπε ανωτέρω). Ως εκ τούτου, η μείωση της προσαύξησης ΣΗΘ πρέπει επίσης να θεωρηθεί ότι χρηματοδοτείται από κρατικούς πόρους (29).
               
            6.1.3.   Επιπτώσεις στις συναλλαγές και αντίκτυπος στον ανταγωνισμό
      
      
                  (101)
               
               
                  Όσον αφορά τις μειώσεις των προσαυξήσεων ΣΗΘ, μπορούν να οδηγήσουν σε στρέβλωση του ανταγωνισμού μεταξύ επιχειρήσεων εντός του ίδιου τομέα, καθόσον δεν είναι όλες οι επιχειρήσεις επιλέξιμες (ανάλογα με το επίπεδο κατανάλωσής τους και/ή τη σχετική σημασία του κόστους ηλεκτρικής ενέργειας σε σύγκριση με τον κύκλο εργασιών και/ή ανάλογα με τη σχετική σημασία του κόστους ηλεκτρικής ενέργειας σε σύγκριση με την ΑΠΑ), ενώ παράλληλα είναι πιθανόν να επηρεάσουν τις συναλλαγές μεταξύ κρατών μελών και τον ανταγωνισμό με επιχειρήσεις σε άλλα κράτη μέλη. Πράγματι, οι επιχειρήσεις που επωφελούνται από μειώσεις δραστηριοποιούνται συνήθως σε ορισμένους τομείς της μεταποίησης όπου το κόστος της ηλεκτρικής ενέργειας αντιπροσωπεύει μεγαλύτερο ποσοστό του κόστους παραγωγής (βιομηχανία μεταλλουργίας, βιομηχανία χαρτιού και χημική βιομηχανία, βιομηχανία υαλουργίας, διυλιστήρια, βιομηχανία ξυλείας, τομέας τροφίμων και ζωοτροφών, βλέπε αιτιολογική σκέψη 127 της απόφασης κίνησης της διαδικασίας και επίσης πίνακα 3 ανωτέρω). Εταιρείες που δραστηριοποιούνται σε τομείς όπως η χημική βιομηχανία, η βιομηχανία χαρτιού, η αυτοκινητοβιομηχανία και ο τομέας εφοδιασμού της αυτοκινητοβιομηχανίας, βρίσκονται σε ανταγωνισμό με επιχειρήσεις που είναι εγκατεστημένες σε άλλα κράτη μέλη.
               
            
                  (102)
               
               
                  Η BV Glas υποστήριξε ότι δεν υπήρχε αντίκτυπος στον ανταγωνισμό, αλλά δεν εξήγησε τον λόγο. Η BV Glas φαίνεται να υπαινίσσεται ότι δεν θα υπήρχε αντίκτυπος στον ανταγωνισμό διότι το μέτρο αποσκοπεί στη μείωση ενός ανταγωνιστικού μειονεκτήματος σε σχέση με επιχειρήσεις σε άλλα κράτη μέλη. Δεδομένου ότι προσαυξήσεις ΣΗΘ υπάρχουν και σε άλλα κράτη μέλη [για παράδειγμα στη Γαλλία (30)], το επιχείρημα αυτό δεν υποστηρίζεται από τα πραγματικά περιστατικά. Επιπλέον, αποτελεί πάγια νομολογία ότι το γεγονός ότι ένα μέτρο στοχεύει στην εναρμόνιση μέσω μονομερών μέτρων των όρων ανταγωνισμού μεταξύ των κρατών μελών δεν αποτρέπει τον χαρακτηρισμό ενός τέτοιου μέτρου ως κρατικής ενίσχυσης (31).
               
            6.1.4.   Συμπέρασμα για την ύπαρξη κρατικής ενίσχυσης
      
      
                  (103)
               
               
                  Ως εκ τούτου, η Επιτροπή καταλήγει στο συμπέρασμα ότι οι μειώσεις της προσαύξησης ΣΗΘ που χορηγούνται στους τελικούς καταναλωτές των κατηγοριών Β και C και στους μεγάλους καταναλωτές ηλεκτρικής ενέργειας και προβλέπονται στον KWKG 2016 συνιστούν κρατική ενίσχυση κατά την έννοια του άρθρου 107 της Συνθήκης.
               
            6.2.   Υφιστάμενη ενίσχυση/νέα ενίσχυση και νομιμότητα της ενίσχυσης
      
      
                  (104)
               
               
                  Η BV Glas υπογράμμισε ότι ο KWKG 2016 παρουσιάζει πολλές ομοιότητες με τον KWKG 2002 και, ως εκ τούτου, συνιστά υφιστάμενη ενίσχυση.
               
            
                  (105)
               
               
                  Η Επιτροπή επισημαίνει, ωστόσο, ότι παρότι υπάρχουν πολλές ομοιότητες μεταξύ του KWKG 2002 και του KWKG 2016, αυτό δεν μπορεί να οδηγήσει στο συμπέρασμα ότι το καθεστώς ενίσχυσης των μειώσεων της προσαύξησης ΣΗΘ, όπως προβλέπεται στον KWKG 2016, θα μπορούσε να χαρακτηριστεί υφιστάμενο καθεστώς ενίσχυσης.
               
            
                  (106)
               
               
                  Είναι αλήθεια ότι η Επιτροπή είχε θεωρήσει ότι ο νόμος της 12ης Μαΐου 2000 για την προστασία της παραγωγής ηλεκτρικής ενέργειας βάσει της ΣΗΘ («KWKG 2016»), εκ των προπομπών του νόμου KWKG 2016, δεν συνιστούσε κρατική ενίσχυση (32). Ωστόσο, όπως επισήμανε η Επιτροπή στην απόφαση κίνησης της διαδικασίας (αιτιολογική σκέψη 288), ο KWKG 2000 είχε ήδη καταργηθεί το 2002 και αντικαταστάθηκε από τον KWKG 2002, ο οποίος αντικαταστάθηκε με τη σειρά του από τον KWKG 2016.
               
            
                  (107)
               
               
                  Συνεπώς, το μέτρο ενίσχυσης δεν μπορεί να θεωρηθεί υφιστάμενη ενίσχυση, ειδικότερα δεδομένου ότι υπάρχουν αρκετές σημαντικές διαφορές μεταξύ του KWKG 2000 και του KWKG 2016, ενώ διαφορές υπήρχαν επίσης ήδη μεταξύ του KWKG 2000 και του KWKG 2002.
               
            
                  (108)
               
               
                  Η πρώτη διαφορά είναι ότι στον KWKG 2000 δεν προβλέπονταν μειώσεις της προσαύξησης ΣΗΘ, οι οποίες αποτελούν το αντικείμενο της επίσημης έρευνας, και η Επιτροπή δεν τις εξέτασε στην απόφαση της 22ας Μαΐου 2002 σχετικά με την κρατική ενίσχυση ΝΝ 68/2000 — Γερμανία — Νόμος περί της προστασίας του ηλεκτρισμού που παράγεται από τον συνδυασμό πηγών θερμότητας και ενέργειας της 12ης Μαΐου 2000 (33).
               
            
                  (109)
               
               
                  Επιπλέον, με τον KWKG 2000 θεσπίστηκε απλώς μια υποχρέωση αγοράς, καθώς και η τιμή που πρέπει να καταβάλλεται για το αγαθό αυτό. Υπήρχε επιμερισμός της επιβάρυνσης μεταξύ των φορέων εκμετάλλευσης δικτύων. Ωστόσο, ο νόμος δεν θέσπισε προσαύξηση ΣΗΘ για τη χρηματοδότηση της στήριξης και, όπως αναφέρεται στην προηγούμενη αιτιολογική σκέψη, δεν υπήρχαν μειωμένες προσαυξήσεις ΣΗΘ για ορισμένες κατηγορίες τελικών καταναλωτών.
               
            
                  (110)
               
               
                  Ο KWKG 2016 διαφέρει από τον KWKG 2000 ως προς τις ακόλουθες πτυχές: πρώτον, η υποχρέωση αγοράς έχει αντικατασταθεί από την υποχρέωση καταβολής πριμοδότησης για ηλεκτρική ενέργεια η οποία συνήθως δεν αγοράζεται από τον φορέα εκμετάλλευσης του δικτύου. Δεύτερον, ο KWKG 2016 προβλέπει επίσης τη στήριξη της ηλεκτρικής ενέργειας που ιδιοκαταναλώνεται, δηλαδή ενίσχυση η οποία δεν διοχετεύεται καν στα δίκτυα τα οποία διαχειρίζονται οι φορείς εκμετάλλευσης δικτύων. Τρίτον, ο KWKG 2016 προβλέπει επίσης τη στήριξη της αποθήκευσης θερμότητας και των δικτύων τηλεθέρμανσης, δηλαδή υποδομών που δεν σχετίζονται με το δίκτυο ηλεκτρικής ενέργειας. Τέταρτον, ο νόμος διασφαλίζει ότι οι φορείς εκμετάλλευσης δικτύων λαμβάνουν πλήρη αντιστάθμιση για το πρόσθετο κόστος μέσω της προσαύξησης ΣΗΘ, η οποία θεσπίστηκε με τον νόμο, και οι φορείς εκμετάλλευσης των δικτύων μεταφοράς συγκεντρώνουν τις χρηματοδοτικές ροές που συνδέονται με τις πριμοδοτήσεις και την προσαύξηση ΣΗΘ. Η προσαύξηση ΣΗΘ είναι ενιαία προσαύξηση ανά kWh σε όλα τα δίκτυα. Πέμπτον, ο νόμος περιλαμβάνει μέγιστο προϋπολογισμό ο οποίος επίσης περιορίζει την αύξηση της προσαύξησης ΣΗΘ. Και έκτον, ο KWKG 2016 προβλέπει ανώτατο όριο στην προσαύξηση ΣΗΘ για τους τελικούς καταναλωτές των κατηγοριών Β και C. Τέλος, στήριξη για εγκαταστάσεις ΣΗΘ, δίκτυα τηλεθέρμανσης κ.λπ. είναι διαθέσιμη μόνο κατόπιν λήψης έγκρισης από την BAFA. Αυτή η επιβεβαίωση της επιλεξιμότητας για στήριξη δεν προβλεπόταν στον KWKG 2000.
               
            
                  (111)
               
               
                  Ήδη ο KWKG 2002 παρουσιάζει αρκετές σημαντικές μεταβολές ως προς τον KWKG 2000: υποχρέωση καταβολής πριμοδότησης επιπλέον της αγοραίας τιμής (αντί της απλής υποχρέωσης αγοράς ηλεκτρικής ενέργειας έναντι ορισμένης τιμής), εγγύηση παρεχόμενη από τη νομοθεσία ότι οι φορείς εκμετάλλευσης δικτύων θα λαμβάνουν αντιστάθμιση για το πρόσθετο κόστος που προκύπτει από την υποχρέωση καταβολής της πριμοδότησης, δημιουργία ενιαίας προσαύξησης ΣΗΘ, κεντρικός ρόλος των φορέων εκμετάλλευσης δικτύων μεταφοράς στη συγκέντρωση των χρηματοδοτικών ροών που συνδέονται με τις πληρωμές στήριξης και την προσαύξηση ΣΗΘ και θέσπιση ανώτατων ορίων στην προσαύξηση ΣΗΘ για δύο κατηγορίες τελικών καταναλωτών (κατηγορία Β και κατηγορία C). Το 2002 θεσπίστηκε επίσης η υποχρέωση λήψης έγκρισης από την BAFA για την απόκτηση πρόσβασης σε στήριξη. Το 2009, ο KWKG 2002 τροποποιήθηκε για να παρέχεται επίσης στήριξη στην ιδιοκατανάλωση και σε δίκτυα τηλεθέρμανσης. Το 2012, ο KWKG 2002 τροποποιήθηκε για να συμπεριλάβει επίσης τη στήριξη σε εγκαταστάσεις αποθήκευσης θερμότητας και ψύξης, καθώς και σε δίκτυα τηλεψύξης. Ο περιορισμός ως προς τον προϋπολογισμό θεσπίστηκε με τον KWKG 2016.
               
            
                  (112)
               
               
                  Με βάση τα στοιχεία αυτά, η Επιτροπή καταλήγει συνεπώς στο συμπέρασμα ότι ο KWKG 2016 έχει μεν αρκετά κοινά χαρακτηριστικά με τον KWKG 2002, αλλά δεν μπορεί να θεωρηθεί υφιστάμενο μέτρο ενίσχυσης δεδομένου ότι η απόφαση στην υπόθεση ΝΝ 68/2000 (34) δεν αφορούσε τον KWKG 2002 αλλά τον KWKG 2000, καθώς και δεδομένου ότι ο KWKG 2016 παρουσιάζει αρκετές σημαντικές μεταβολές σε σχέση με τον KWKG 2000.
               
            
                  (113)
               
               
                  Οι ομοιότητες μεταξύ του KWKG 2002 και του KWKG 2016 (υποχρέωση καταβολής πριμοδότησης επιπλέον της αγοραίας τιμής, εγγύηση παρεχόμενη από τη νομοθεσία ότι οι φορείς εκμετάλλευσης δικτύων θα λαμβάνουν αντιστάθμιση για το πρόσθετο κόστος που προκύπτει από την υποχρέωση καταβολής της πριμοδότησης, θέσπιση ενιαίας προσαύξησης ΣΗΘ και μειωμένης προσαύξησης ΣΗΘ για ορισμένους τελικούς καταναλωτές, κεντρικός ρόλος των φορέων εκμετάλλευσης δικτύων μεταφοράς στη συγκέντρωση των χρηματοδοτικών ροών που συνδέονται με τις πληρωμές στήριξης και την προσαύξηση ΣΗΘ, έγκριση από την BAFA για την απόκτηση πρόσβασης σε στήριξη) και οι διαφορές με τον KWKG 2000 οδηγούν στην πραγματικότητα στο συμπέρασμα ότι οι μειώσεις της προσαύξησης ΣΗΘ που χορηγούνταν βάσει του KWKG 2002 πληρούσαν ήδη τις προϋποθέσεις για να χαρακτηριστούν κρατική ενίσχυση. Η Επιτροπή αναγνωρίζει ότι, σύμφωνα με το άρθρο 1 στοιχείο α) σημείο iv) σε συνδυασμό με το άρθρο 17 του κανονισμού (ΕΕ) 2015/1589, μόνον οι μειώσεις της προσαύξησης ΣΗΘ που χορηγήθηκαν 10 έτη πριν από τις 24 Οκτωβρίου 2016 μπορούν να θεωρηθούν υφιστάμενη ενίσχυση.
               
            
                  (114)
               
               
                  Επιπλέον, η Γερμανία προσκόμισε το σχέδιο προσαρμογής που εφαρμόζεται από το 2011, αναγνωρίζοντας έτσι ρητά ότι οι μειώσεις της προσαύξησης ΣΗΘ από το 2011 συνιστούσαν νέα κρατική ενίσχυση σε σύγκριση με τον KWKG 2002.
               
            6.3.   Συμβατότητα με την εσωτερική αγορά
      
      
                  (115)
               
               
                  Στην απόφαση κίνησης της διαδικασίας η Επιτροπή κατέληξε στο συμπέρασμα ότι η κρατική ενίσχυση σε εγκαταστάσεις ΣΗΘ υψηλής απόδοσης, σε εγκαταστάσεις αποθήκευσης και σε ενεργειακά αποδοτικά δίκτυα τηλεθέρμανσης/τηλεψύξης που χορηγείται βάσει του KWKG 2016 ήταν συμβατή με την εσωτερική αγορά.
               
            
                  (116)
               
               
                  Ωστόσο, στην απόφαση κίνησης της διαδικασίας η Επιτροπή διατύπωσε αμφιβολίες ως προς το κατά πόσον οι μειωμένες προσαυξήσεις ΣΗΘ για τους τελικούς καταναλωτές των κατηγοριών Β και C θα μπορούσαν να κηρυχθούν συμβατές με την εσωτερική αγορά βάσει του άρθρου 107 παράγραφος 3 στοιχείο γ) της ΣΛΕΕ.
               
            
                  (117)
               
               
                  Η αξιολόγηση της συμβατότητας που ακολουθεί καλύπτει μόνο τις μειώσεις που χορηγούνται στους τελικούς καταναλωτές των κατηγοριών Β και C από το 2007 και στους μεγάλους καταναλωτές ηλεκτρικής ενέργειας που περιγράφονται στην αιτιολογική σκέψη 20 ανωτέρω. Η παρούσα απόφαση δεν καλύπτει τις μειώσεις που χορηγούνται σε σιδηροδρομικές επιχειρήσεις επί της καταβολής της προσαύξησης ΣΗΘ. Οι μειώσεις αυτές εγκρίθηκαν με την απόφαση SA.43666 (35).
               
            
                  (118)
               
               
                  Η επιβολή ανώτατου ορίου στην προσαύξηση απαλλάσσει τους τελικούς καταναλωτές των κατηγοριών Β και C και τους μεγάλους καταναλωτές ηλεκτρικής ενέργειας από ένα μέρος της προσαύξησης ΣΗΘ, το οποίο θα έπρεπε κανονικά να επωμιστούν στις καθημερινές τους δραστηριότητες στο πλαίσιο των δαπανών τους ηλεκτρικής ενέργειας· ως εκ τούτου, μειώνει το λειτουργικό κόστος για τις εν λόγω εταιρείες.
               
            
                  (119)
               
               
                  Στο άρθρο 107 παράγραφος 1 της Συνθήκης θεσπίζεται η γενική αρχή της απαγόρευσης των κρατικών ενισχύσεων εντός της Ένωσης. Το άρθρο 107 παράγραφος 2 και το άρθρο 107 παράγραφος 3 προβλέπουν εξαιρέσεις από την αρχή αυτή.
               
            
                  (120)
               
               
                  Όπως επισήμανε η Επιτροπή στην απόφαση κίνησης της διαδικασίας, οι μειώσεις δεν εμπίπτουν στο πεδίο εφαρμογής των ΚΓΕΠΕ. Πρώτον, η προσαύξηση ΣΗΘ δεν μπορεί να χαρακτηριστεί περιβαλλοντικός φόρος κατά την έννοια της ενότητας 3.7.1 των ΚΓΕΠΕ. Πράγματι, η προσαύξηση ΣΗΘ επιδιώκει ειδικό σκοπό, και συγκεκριμένα τη χρηματοδότηση της στήριξης για τις εγκαταστάσεις ΣΗΘ. Η προσαύξηση ΣΗΘ, αντίθετα με τους περιβαλλοντικούς φόρους, δεν κατευθύνει τη συμπεριφορά (βλέπε παραγράφους 167 και 181 των ΚΓΕΠΕ). Στόχος της δεν είναι να αλλάξει τη συμπεριφορά όσων καταβάλλουν προσαύξηση ΣΗΘ. Συνεπώς, μπορεί να αποκλεισθεί η αξιολόγηση των μειώσεών της βάσει της ενότητας 3.7.1. Η προσαύξηση ΣΗΘ παρουσιάζει πολλές ομοιότητες με τις προσαυξήσεις για την ενέργεια από ανανεώσιμες πηγές οι οποίες προορίζονται για τη χρηματοδότηση της στήριξης της ηλεκτρικής ενέργειας από ανανεώσιμες πηγές, δεδομένου ότι επιδιώκει τον περιβαλλοντικό στόχο της μείωσης των εκπομπών CO2 από την παραγωγή ηλεκτρικής ενέργειας μέσω της χρηματοδότησης της στήριξης της συμπαραγωγής. Ωστόσο, η ενότητα 3.7.2 των ΚΓΕΠΕ ισχύει μόνο για προσαυξήσεις που προορίζονται για τη χρηματοδότηση της στήριξης της ενέργειας από ανανεώσιμες πηγές και, συνεπώς, δεν καλύπτει τη χρηματοδότηση μέτρων ενεργειακής απόδοσης όπως η ΣΗΘ υψηλής ενεργειακής απόδοσης. Καμία άλλη κατευθυντήρια γραμμή της Επιτροπής δεν μπορεί να εφαρμοστεί στο κοινοποιηθέν μέτρο.
               
            
                  (121)
               
               
                  Ωστόσο, η Επιτροπή μπορεί να θεωρήσει ένα μέτρο ενίσχυσης συμβατό απευθείας βάσει του άρθρου 107 παράγραφος 3 στοιχείο γ) της Συνθήκης αν είναι αναγκαίο και αναλογικό και αν τα θετικά αποτελέσματα για την επίτευξη του κοινού στόχου υπερτερούν των αρνητικών επιπτώσεων στον ανταγωνισμό και τις συναλλαγές. Οι προϋποθέσεις αυτές θεωρείται ότι πληρούνται εφόσον η απάντηση στα ακόλουθα ερωτήματα είναι καταφατική:
                  
                              α)
                           
                           
                              Αποσκοπεί το μέτρο ενίσχυσης στην επίτευξη σαφώς καθορισμένου στόχου κοινού συμφέροντος (36);
                           
                        
                              β)
                           
                           
                              Στοχεύει σε καταστάσεις όπου η ενίσχυση μπορεί να επιφέρει ουσιαστική βελτίωση την οποία η αγορά δεν δύναται να επιτύχει από μόνη της (για παράδειγμα διότι αντιμετωπίζει μια ανεπάρκεια της αγοράς);
                           
                        
                              γ)
                           
                           
                              Το μέτρο ενίσχυσης έχει σχεδιασθεί κατάλληλα ώστε να επιτευχθεί ο στόχος κοινού συμφέροντος (αναγκαιότητα της ενίσχυσης) (37); Ειδικότερα:
                              
                                          —
                                       
                                       
                                          Αποτελεί το μέτρο ενίσχυσης κατάλληλο και αναγκαίο μέσο, δηλαδή υπάρχουν άλλα, περισσότερο ενδεδειγμένα μέσα;
                                       
                                    
                                          —
                                       
                                       
                                          Δημιουργεί το μέτρο κίνητρα, δηλαδή τροποποιεί τη συμπεριφορά των επιχειρήσεων;
                                       
                                    
                                          —
                                       
                                       
                                          Είναι το μέτρο ενίσχυσης αναλογικό, δηλαδή θα μπορούσε να επιτευχθεί η ίδια αλλαγή συμπεριφοράς με χαμηλότερο ποσοστό ενίσχυσης;
                                       
                                    
                        
                              δ)
                           
                           
                              Είναι περιορισμένες οι στρεβλώσεις του ανταγωνισμού και οι επιπτώσεις στις συναλλαγές, με τρόπο ώστε η συνολική στάθμιση να είναι θετική;
                           
                        
            6.3.1.   Στόχος κοινού συμφέροντος
      
      
                  (122)
               
               
                  Η Επιτροπή παρατήρησε στην απόφαση κίνησης της διαδικασίας ότι η προσαύξηση ΣΗΘ προορίζεται για τη χρηματοδότηση της στήριξης της συμπαραγωγής υψηλής απόδοσης και, ως εκ τούτου, συμβάλλει έμμεσα στην επίτευξη των στόχων που επιδιώκονται με τα εν λόγω μέτρα στήριξης, δηλαδή στη μείωση των περιβαλλοντικών επιπτώσεων της παραγωγής ηλεκτρικής ενέργειας μέσω αύξησης της ενεργειακής απόδοσης της παραγωγής ενέργειας και στη μείωση των εκπομπών CO2 στον τομέα της ηλεκτρικής ενέργειας, στοιχείο το οποίο η Επιτροπή θεώρησε ότι ανταποκρίνεται σε στόχο κοινού συμφέροντος.
               
            
                  (123)
               
               
                  Η Επιτροπή παρατήρησε επίσης ότι οι μειώσεις των προσαυξήσεων ΣΗΘ που προορίζονται για τη χρηματοδότηση της στήριξης για τη συμπαραγωγή θερμότητας και ηλεκτρισμού μπορούν επίσης να συμβάλουν έμμεσα στον στόχο των μέτρων στήριξης που χρηματοδοτούνται από τις προσαυξήσεις (δηλαδή στην αύξηση της ενεργειακής απόδοσης της παραγωγής ενέργειας και στη μείωση των εκπομπών CO2 που συνδέονται με την κατανάλωση ηλεκτρικής ενέργειας), διότι μπορούν να συμβάλουν στη διασφάλιση επαρκούς χρηματοδοτικής βάσης για τα ίδια τα μέτρα στήριξης κατά τρόπο παρόμοιο με τον τρόπο που οι μειώσεις στη χρηματοδότηση της στήριξης της παραγωγής ενέργειας από ανανεώσιμες πηγές μπορούν να συμβάλουν στη διασφάλιση επαρκούς χρηματοδοτικής βάσης για τη στήριξη της ενέργειας από ανανεώσιμες πηγές (βλέπε ενότητα 3.7.2 των ΚΓΕΠΕ και ιδίως την παράγραφο 182). Ως εκ τούτου, εάν απαιτούνται μειώσεις για τη διασφάλιση της χρηματοδότησης των εν λόγω μέτρων στήριξης, οι μειώσεις αυτές θα συμβάλουν επίσης έμμεσα στους στόχους που επιδιώκουν τα μέτρα στήριξης που εξετάζονται στα τμήματα 3.3.1 έως 3.3.5 της απόφασης κίνησης της διαδικασίας.
               
            
                  (124)
               
               
                  Η Επιτροπή παρατήρησε επίσης ότι η Ένωση δεν έχει καθορίσει υποχρεωτικούς στόχους ανά κράτος μέλος για την παραγωγή ηλεκτρικής ενέργειας ΣΗΘ υψηλής απόδοσης, αντίθετα με την περίπτωση της ενέργειας από ανανεώσιμες πηγές. Συνεπώς, οι ανάγκες χρηματοδότησης για τη στήριξη των εγκαταστάσεων ΣΗΘ είναι γενικά χαμηλότερες από τις ανάγκες χρηματοδότησης για τη στήριξη της ενέργειας από ανανεώσιμες πηγές, κάτι που καθιστά λιγότερο επιτακτική τη χρηματοδότηση των μέτρων στήριξη με την επιβολή εισφοράς επί της κατανάλωσης ηλεκτρικής ενέργειας. Ωστόσο, η οδηγία 2012/27/ΕΕ του Ευρωπαϊκού Κοινοβουλίου και του Συμβουλίου (38) έχει θέσει πρωταρχικό στόχο της τάξης του 20 % για την ενεργειακή απόδοση και προβλέπει ενδεικτικούς εθνικούς στόχους απόδοσης στην επίτευξη των οποίων μπορούν να συμβάλουν σημαντικά οι εγκαταστάσεις ΣΗΘ υψηλής απόδοσης, τα ενεργειακά αποδοτικά δίκτυα τηλεθέρμανσης και τα συστήματα αποθήκευσης. Επιπλέον, τα κράτη μέλη έχουν την υποχρέωση να αξιολογήσουν το δυναμικό τους για την υλοποίηση μέτρων ενεργειακής απόδοσης, συμπεριλαμβανομένων των εγκαταστάσεων ΣΗΘ, τηλεθέρμανσης και αποθήκευσης, και να αναπτύξουν το δυναμικό που προσδιορίζεται. Κατά συνέπεια, οι ανάγκες χρηματοδότησης για τα μέτρα στήριξης της ενεργειακής απόδοσης θα μπορούσαν επίσης δυνητικά να καταστούν σημαντικές, με αποτέλεσμα την αύξηση των αναγκών των κρατών μελών για χρηματοδότηση των μέτρων μέσω εισφορών επί της κατανάλωσης ενέργειας. Επιπλέον, ο στόχος βελτίωσης της ενεργειακής απόδοσης κατά 27 % έως το 2030, τον οποίο ενέκρινε το Ευρωπαϊκό Συμβούλιο στις 23 Οκτωβρίου 2014 (39), θα συνεχίσει να καθοδηγεί την Ένωση και τα κράτη μέλη της προς περαιτέρω μειώσεις των εκπομπών CO2 και μεγαλύτερη εξοικονόμηση ενέργειας.
               
            
                  (125)
               
               
                  Προκειμένου να μην περιέλθουν σε σημαντικά δυσχερή ανταγωνιστική θέση οι τελικοί καταναλωτές ηλεκτρικής ενέργειας που πλήττονται ιδιαίτερα από το κόστος χρηματοδότησης της προώθησης της ΣΗΘ υψηλής απόδοσης (και της σχετικής προώθησης των ενεργειακά αποδοτικών δικτύων τηλεθέρμανσης και εγκαταστάσεων αποθήκευσης θερμότητας που συνδέονται με εγκαταστάσεις ΣΗΘ), η Γερμανία ενδέχεται να χρειαστεί να χορηγήσει μερικές μειώσεις, δεδομένου ιδίως ότι η προσαύξηση ΣΗΘ προστίθεται στην προσαύξηση EEG, προκειμένου να χρηματοδοτηθεί μια δέσμη μέτρων στήριξης στον τομέα της ηλεκτρικής ενέργειας για τη μείωση των εκπομπών CO2 και την καταπολέμηση της κλιματικής αλλαγής. Πράγματι, η πτώχευση ή η μετεγκατάσταση πολλών επιχειρήσεων που επηρεάζονται ιδιαίτερα από την προσαύξηση EEG ή την προσαύξηση ΣΗΘ ενδέχεται να οδηγήσουν σε διάβρωση της χρηματοδοτικής βάσης: αντί να καταβάλλουν μειωμένη προσαύξηση, οι σχετικές εταιρείες δεν θα συνέβαλαν καθόλου στη χρηματοδότηση, γεγονός που συνεπάγεται ακόμη μεγαλύτερη χρηματοδοτική προσπάθεια από άλλους τελικούς καταναλωτές για τη χρηματοδότηση της στήριξης της ΣΗΘ, με αποτέλεσμα και πάλι τη μείωση της αποδοχής της προσαύξησης και, συνεπώς, της ίδιας της στήριξης της ΣΗΘ.
               
            
                  (126)
               
               
                  Στην απόφαση κίνησης της διαδικασίας, η Επιτροπή είχε παρατηρήσει ότι, παρότι στόχος της προσαύξησης ΣΗΘ δεν ήταν η δημιουργία κινήτρων για τη μείωση της κατανάλωσης ενέργειας, αλλά μόνο η χρηματοδότηση μέτρων ενεργειακής απόδοσης, θα έπρεπε να αποφευχθεί το ενδεχόμενο το μέγεθος των μειώσεων να προτρέψει τις εταιρείες να έχουν χαμηλότερη ενεργειακή απόδοση, καθώς κάτι τέτοιο θα αντέβαινε στον στόχο των στηριζόμενων μέτρων ενεργειακής απόδοσης.
               
            
                  (127)
               
               
                  Όσον αφορά τον κίνδυνο μείωσης των κινήτρων για ενεργειακή απόδοση, οι γερμανικές αρχές υποστήριξαν ότι οι μειώσεις δεν εξαλείφουν τα κίνητρα ενεργειακής απόδοσης για τους μεγάλους καταναλωτές ηλεκτρικής ενέργειας, δεδομένου ότι η προσαύξηση ΣΗΘ αντιπροσωπεύει μικρό μόνο ποσοστό του κόστους ηλεκτρικής ενέργειας. Δεδομένου του υψηλού μεριδίου του ενεργειακού κόστους σε σύγκριση με το συνολικό κόστος παραγωγής, και μόνο η τιμή της ηλεκτρικής ενέργειας παρέχει αφ' εαυτής κίνητρο για αύξηση της ενεργειακής απόδοσης (βλέπε αιτιολογικές σκέψεις 62 και επόμενες ανωτέρω). Επίσης, η BV Glas υποστήριξε ότι στους μεγάλους καταναλωτές ηλεκτρικής ενέργειας χορηγούνται συνεχώς κίνητρα για τη βελτίωση της ενεργειακής απόδοσης, δεδομένου του υψηλού ποσοστού που αντιπροσωπεύουν οι τιμές ενέργειας στο συνολικό κόστος παραγωγής (συχνά μεταξύ 20 και 50 %).
               
            
                  (128)
               
               
                  Η Επιτροπή συμφωνεί ότι για τις εταιρείες με μεγάλη κατανάλωση ηλεκτρικής ενέργειας οι οποίες εκτίθενται στο διεθνές εμπόριο, η τιμή της ηλεκτρικής ενέργειας μπορεί να αποτελέσει αφ' εαυτής κίνητρο για αύξηση της ενεργειακής απόδοσης, δεδομένου ότι η ενέργεια υψηλής έντασης αντιπροσωπεύει υψηλό μερίδιο του κόστους παραγωγής. Το κίνητρο αυτό θα είναι σημαντικότερο για εταιρείες που εκτίθενται σε ορισμένο επίπεδο διεθνούς εμπορίου, αφού η ανταγωνιστική πίεση θα παρακινήσει τις εταιρείες να καταστούν αποδοτικές. Δεδομένου ότι και οι εταιρείες αυτές θα πρέπει να καταβάλλουν ποσοστό τουλάχιστον 15 % της προσαύξησης ΣΗΘ, η ελάχιστη αυτή συνεισφορά θα ενισχύσει στην πραγματικότητα τα κίνητρα για επενδύσεις σε μέτρα ενεργειακής απόδοσης για εταιρείες με μεγάλη κατανάλωση ενέργειας οι οποίες αντιμετωπίζουν διεθνή ανταγωνισμό. Ωστόσο, δεν παρασχέθηκαν στοιχεία που να αποδεικνύουν ότι οι μειώσεις δεν θα εξάλειφαν τα κίνητρα για επιχειρήσεις που δεν καταναλώνουν μεγάλες ποσότητες ηλεκτρικής ενέργειας. Ωστόσο, από την 1η Ιανουαρίου 2017 οι γερμανικές αρχές έχουν περιορίσει τις μειώσεις σε μεγάλους καταναλωτές ηλεκτρικής ενέργειας που αντιμετωπίζουν διεθνή ανταγωνισμό ορισμένου επιπέδου και η πλειονότητα των δικαιούχων το 2016 θα μπορούσαν να θεωρηθούν μεγάλοι καταναλωτές ηλεκτρικές ενέργειας. Οι αρχές έθεσαν επίσης ως προϋπόθεση για την εφαρμογή μειώσεων τη συμμετοχή σε σύστημα ενεργειακής η περιβαλλοντικής διαχείρισης. Τέλος, όπως θα εξεταστεί αναλυτικότερα κατωτέρω, οι γερμανικές αρχές έχουν διατηρήσει ιδία συνεισφορά της τάξης του 15 % επί της προσαύξησης ΣΗΘ. Ως εκ τούτου, η Επιτροπή καταλήγει στο συμπέρασμα ότι οι μειώσεις, όπως τροποποιήθηκαν, δεν θα εξαλείψουν τα κίνητρα αύξησης της ενεργειακής απόδοσης για τους μεγάλους καταναλωτές ηλεκτρικής ενέργειας. Όσον αφορά την περίοδο 2011-2018 και τους μη μεγάλους καταναλωτές ηλεκτρικής ενέργειας, οι γερμανικές αρχές υπέβαλαν σχέδιο προσαρμογής με το οποίο θα αυξηθούν τα κίνητρα ενεργειακής απόδοσης για τους μη μεγάλους καταναλωτές ηλεκτρικής ενέργειας.
               
            
                  (129)
               
               
                  Με βάση τα στοιχεία αυτά, η Επιτροπή καταλήγει στο συμπέρασμα ότι οι μειωμένες προσαυξήσεις ΣΗΘ συμβάλλουν στην επίτευξη κοινού στόχου.
               
            6.3.2.   Ανάγκη κρατικής παρέμβασης, καταλληλότητα ενίσχυσης και χαρακτήρας κινήτρου
      
      
                  (130)
               
               
                  Στα τμήματα 3.3.1.2, 3.3.2.2, 3.3.4.2 και 3.3.5.2 της απόφασής της κίνησης της διαδικασίας, η Επιτροπή κατέληξε στο συμπέρασμα ότι η προώθηση εγκαταστάσεων συμπαραγωγής υψηλής απόδοσης, ενεργειακά αποδοτικών δικτύων τηλεθέρμανσης/τηλεψύξης και εγκαταστάσεων αποθήκευσης θερμότητας/ψύξης δεν θα μπορούσε να επιτευχθεί από την ίδια την αγορά και ότι τα μέτρα ενίσχυσης (και η χρηματοδότησή τους) ήταν απαραίτητα για δημιουργηθούν κίνητρα για επενδύσεις και/ή για τη λειτουργία των εν λόγω εγκαταστάσεων.
               
            
                  (131)
               
               
                  Όλα τα μέτρα ενίσχυσης που εξετάζονται στα τμήματα 3.3.1 έως 3.3.5 της απόφασης κίνησης της διαδικασίας λαμβάνονται με στόχο την αύξηση της ενεργειακής απόδοσης της παραγωγής ενέργειας και τη μείωση του αποτυπώματος άνθρακα της ηλεκτροπαραγωγής και, συνεπώς, της κατανάλωσης. Στόχος των μέτρων είναι η καταπολέμηση της κλιματικής αλλαγής.
               
            
                  (132)
               
               
                  Παρότι η προσαύξηση ΣΗΘ δεν είναι ο μόνος δυνατός τρόπος χρηματοδότησης, ενδείκνυται για τη χρηματοδότηση μέτρων ενίσχυσης για την παραγωγή ηλεκτρικής ενέργειας υψηλής απόδοσης από συμπαραγωγή και τη δημιουργία ενεργειακά αποδοτικών δικτύων τηλεθέρμανσης και εγκαταστάσεων αποθήκευσης θερμότητας βάσει της επιβολής προσαύξησης επί της ηλεκτρικής ενέργειας η οποία καταναλώνεται από τελικούς καταναλωτές που είναι συνδεδεμένοι με το δίκτυο και η οποία αντλείται από το δίκτυο αυτό, λόγω του στενού δεσμού μεταξύ των χρηματοδοτούμενων μέτρων και της ηλεκτρικής ενέργειας που αντλείται από το δίκτυο. Επίσης, η εν λόγω προσαύξηση παρέχει μια σχετικά σταθερή ροή χρηματοδότησης και δεν επηρεάζει τη δημοσιονομική πειθαρχία. Αυτοί είναι οι λόγοι για τους οποίους συχνά χρησιμοποιείται το συγκεκριμένο σύστημα χρηματοδότησης για τη χρηματοδότηση της στήριξης για την παραγωγή ηλεκτρικής ενέργειας από ανανεώσιμες πηγές. Όπως ήδη αναφέρθηκε στην αιτιολογική σκέψη 125 ανωτέρω, οι ανάγκες χρηματοδότησης για μέτρα στήριξης της ενεργειακής απόδοσης θα μπορούσαν επίσης δυνητικά να καταστούν σημαντικές, με αποτέλεσμα την αύξηση των αναγκών των κρατών μελών για χρηματοδότηση των μέτρων μέσω προσαυξήσεων επί της ηλεκτρικής ενέργειας.
               
            
                  (133)
               
               
                  Η Επιτροπή θεωρεί, ως εκ τούτου, ότι μειωμένη προσαύξηση ΣΗΘ θα μπορούσε να θεωρηθεί αναγκαία για την επίτευξη των στόχων της ενεργειακής απόδοσης και της περιβαλλοντικής προστασίας, οι οποίοι επιδιώκονται με τα μέτρα που εξετάζονται στα τμήματα 3.3.1 έως 3.3.5 της απόφασης κίνησης της διαδικασίας, εάν η απουσία μειώσεων θα έθετε σε κίνδυνο την προσαύξηση ΣΗΘ που χρηματοδοτεί τα μέτρα αυτά και τον στόχο που επιδιώκεται με τα μέτρα αυτά.
               
            
                  (134)
               
               
                  Αυτό θα συνέβαινε εάν η καταβολή του πλήρους ποσού της προσαύξησης ΣΗΘ οδηγούσε σε μετεγκατάσταση ή πτώχευση πολλών επιχειρήσεων ή τομέων. Το γεγονός αυτό θα οδηγούσε με τη σειρά του σε σημαντική μείωση της αποδοχής της προσαύξησης ΣΗΘ καθώς και του αριθμού όσων καταβάλλουν προσαύξηση, με αποτέλεσμα να κινδυνεύσουν τα ίδια τα μέτρα ενίσχυσης.
               
            
                  (135)
               
               
                  Η Επιτροπή ανέφερε στην απόφαση κίνησης της διαδικασίας (αιτιολογική σκέψη 274) ότι τα κριτήρια που αναπτύσσονται στις παραγράφους 185, 186 και 187 των ΚΓΕΠΕ θα μπορούσαν να χρησιμεύσουν ως οδηγός για τον εντοπισμό των τομέων που απειλούνται από μετεγκατάσταση ή πτώχευση σε περίπτωση επιβολής πολύ υψηλών προσαυξήσεων επί της ενέργειας για τη χρηματοδότηση της στήριξης της συμπαραγωγής. Τούτο φαίνεται πρόσφορο δεδομένου ιδίως, αφενός, ότι τα μέτρα που χρηματοδοτούνται από την προσαύξηση ΣΗΘ εξυπηρετούν τον ίδιο περιβαλλοντικό στόχο με τα μέτρα που χρηματοδοτούνται από τις προσαυξήσεις για την ενέργεια από ανανεώσιμες πηγές που εμπίπτουν στο πεδίο εφαρμογής της ενότητας 3.7.2 των ΚΓΕΠΕ (καταπολέμηση της κλιματικής αλλαγής μέσω μείωσης των εκπομπών CO2 που προκύπτουν από την παραγωγή ηλεκτρικής ενέργειας) και, αφετέρου, ότι η προσαύξηση ΣΗΘ στη Γερμανία προστίθεται στις προσαυξήσεις για την ενέργεια από ανανεώσιμες πηγές (προσαύξηση EEG στη Γερμανία) και είναι διαρθρωμένη με παρόμοιο τρόπο. Καθώς επιβάλλεται κατ' αναλογία προς την ηλεκτρική ενέργεια που αντλείται από το δίκτυο, η προσαύξηση ΣΗΘ θα επηρεάσει ιδίως επιχειρήσεις για τις οποίες το κόστος της ηλεκτρικής ενέργειας αντιπροσωπεύει σημαντικό ποσοστό της ακαθάριστης προστιθέμενης αξίας και οι οποίες δεν μπορούν να μετακυλίσουν εύκολα το κόστος με το οποίο βαρύνονται στους τελικούς καταναλωτές χωρίς να απολέσουν σημαντικό μερίδιο της αγοράς δεδομένης της έντασης του διεθνούς εμπορίου στον τομέα στον οποίο δραστηριοποιούνται. Αυτές είναι οι επιχειρήσεις στον προσδιορισμό των οποίων αποσκοπούν τα κριτήρια που ορίζονται στις παραγράφους 185, 186 και 187 των ΚΓΚΕΠΕ.
               
            
                  (136)
               
               
                  Κατά την προκαταρκτική έρευνα, οι γερμανικές αρχές είχαν εξηγήσει ότι οι μειωμένες προσαυξήσεις ΣΗΘ ήταν απαραίτητες για να διασφαλιστεί η ανταγωνιστικότητα των σχετικών εταιρειών (χρήστες ενέργειας) και ότι, εντέλει, θα ήταν απαραίτητες για τη διασφάλιση της χρηματοδότησης των μέτρων στήριξης. Ωστόσο, οι γερμανικές αρχές δεν είχαν παράσχει επαρκείς πληροφορίες που να αποδεικνύουν ότι οι μειωμένες προσαυξήσεις ΣΗΘ απαιτούνταν για όλα τα είδη επιχειρήσεων ή τομέων που περιλαμβάνονται στους τελικούς καταναλωτές των κατηγοριών Β και C, ώστε να διασφαλιστεί η χρηματοδότηση των μέτρων στήριξης που προβλέπονται στον KWKG 2016, όπως κοινοποιήθηκε. Είχαν παράσχει μόνο πληροφορίες που σχετίζονταν με τους μεγάλους καταναλωτές ενέργειας που εκτίθεντο στον διεθνή ανταγωνισμό και ήταν επιλέξιμοι για μειώσεις των προσαυξήσεων για την ενέργεια από ανανεώσιμες πηγές, αναγνωρίζοντας ωστόσο ότι οι τελικοί καταναλωτές των κατηγοριών Β και C δεν ήταν όλοι τέτοιου είδους επιχειρήσεις.
               
            
                  (137)
               
               
                  Στην απόφασ κίνησης της διαδικασίας, η Επιτροπή παρατήρησε ότι είχε αποδεχθεί ότι ορισμένοι τομείς που παρουσιάζουν υψηλή κατανάλωση ηλεκτρικής ενέργειας και υψηλή έκθεση στο διεθνές εμπόριο ήταν πολύ πιθανό να πληγούν αισθητά από το πλήρες ποσό της προσαύξησης ΣΗΘ και ότι η απειλή αυτή στην ανταγωνιστικότητα και τη βιωσιμότητά τους θα ήταν αρκούντως σημαντική για να θέσει σε κίνδυνο τη στήριξη των ανανεώσιμων πηγών ενέργειας (40). Αν υποτεθεί ότι οι δικαιούχοι αντιστοιχούν σε εταιρείες που είναι επιλέξιμες για στήριξη στο πλαίσιο του EEG, το πλήρες ποσό της προσαύξησης ΣΗΘ θα αντιπροσώπευε, για σημαντικό αριθμό των εταιρειών αυτών, ποσοστό μεταξύ 1 και 9 % της ΑΠΑ. Τούτο θα συνιστούσε πράγματι σημαντική επιβάρυνση, ιδίως διότι θα προστίθετο στην επιβάρυνση που προκύπτει ήδη από την προσαύξηση EEG, προσαύξηση η οποία χρηματοδοτεί μέτρα που επιδιώκουν τον ίδιο περιβαλλοντικό στόχο με τα μέτρα που χρηματοδοτούνται από την προσαύξηση ΣΗΘ.
               
            
                  (138)
               
               
                  Κατά τη διάρκεια της επίσημης διαδικασίας έρευνας, οι γερμανικές αρχές δεν παρείχαν συμπληρωματικές πληροφορίες που να επιτρέψουν στην Επιτροπή να εξακριβώσει το ποσοστό των δικαιούχων που θα αντιστοιχούσε πράγματι στις επιχειρήσεις που είναι επιλέξιμες για τις μειωμένες προσαυξήσεις EEG ή για μειώσεις βάσει της ενότητας 3.7.2 των ΚΓΕΠΕ, ούτε παρείχε πληροφορίες που να αποδεικνύουν την αναγκαιότητα των μειώσεων ακόμη και για εταιρείες που δεν έχουν μεγάλη κατανάλωση ηλεκτρικής ενέργειας ούτε αντιμετωπίζουν διεθνή ανταγωνισμό. Επίσης, παρότι η BV Glas ισχυρίζεται ότι είναι απαραίτητες όλες οι μειώσεις, δεν υπέβαλε πληροφορίες που να καταδεικνύουν ότι θα απαιτούνταν μειώσεις ακόμη και για μη μεγάλους καταναλωτές ηλεκτρικής ενέργειας. Πράγματι, οι πληροφορίες που υποβλήθηκαν από την BV Glas περιορίζονται στους μεγάλους καταναλωτές ηλεκτρικής ενέργειας. Ωστόσο, από την 1η Ιανουαρίου 2017, οι μειώσεις θα περιοριστούν στους μεγάλους καταναλωτές ηλεκτρικής ενέργειας οι οποίοι πληρούν τις προϋποθέσεις για μειώσεις της προσαύξησης για την ενέργεια από ανανεώσιμες πηγές (δηλαδή μεγάλοι καταναλωτές ηλεκτρικής ενέργειας που διατρέχουν τον κίνδυνο μετεγκατάστασης ή πτώχευσης). Οι μη μεγάλοι καταναλωτές ηλεκτρικής ενέργειας των κατηγοριών Β και C δεν θα είναι πλέον επιλέξιμοι για μειώσεις. Για τους μη μεγάλους καταναλωτές ηλεκτρικής ενέργειας, οι γερμανικές αρχές παρείχαν σχέδιο προσαρμογής βάσει του οποίου οι μειώσεις θα καταργηθούν σταδιακά έως το 2019, ενώ οι μειώσεις που χορηγούνται σε μη μεγάλους καταναλωτές ηλεκτρικής ενέργειας από το 2011 έχουν προσαρμοστεί βάσει σχεδίου προσαρμογής που υποβλήθηκε στην Επιτροπή (βλέπε επίσης τμήμα 6.4 κατωτέρω σχετικά με το σχέδιο εφαρμογής).
               
            
                  (139)
               
               
                  Με βάση τα στοιχεία αυτά, ειδικότερα τις τροποποιήσεις και το σχέδιο προσαρμογής που υπέβαλαν οι γερμανικές αρχές και με τα οποία διασφαλίζεται ο περιορισμός των μειώσεων σε μεγάλους καταναλωτές ηλεκτρικής ενέργειας που εκτίθενται στον διεθνή ανταγωνισμό, η Επιτροπή καταλήγει στο συμπέρασμα ότι οι μειώσεις είναι κατάλληλες και αναγκαίες για να διασφαλιστεί η βιωσιμότητα της χρηματοδότησης της στήριξης της συμπαραγωγής και έχουν χαρακτήρα κινήτρου.
               
            6.3.3.   Αναλογικότητα
      
      
                  (140)
               
               
                  Στην απόφαση κίνησης της διαδικασίας, η Επιτροπή παρατήρησε ότι οι μειώσεις δεν μπορούν να αντιστοιχούν σε πλήρεις απαλλαγές ή να είναι τόσο σημαντικές ώστε να θέτουν σε κίνδυνο τον σκοπό του μέτρου στήριξης διότι επιβάλλουν υπερβολική επιβάρυνση στους άλλους τελικούς καταναλωτές (αιτιολογική σκέψη 269 της απόφασης κίνησης της διαδικασίας). Επίσης, οι πολύ σημαντικές μειώσεις αυξάνουν τη στρέβλωση του ανταγωνισμού που προκύπτει από αυτές. Για τον λόγο αυτό, βάσει των ΚΓΕΠΕ, όσον αφορά τις μειώσεις στη χρηματοδότηση της στήριξης για την ενέργεια από ανανεώσιμες πηγές, οι επιχειρήσεις που είναι επιλέξιμες για μειώσεις θα πρέπει να καταβάλλουν ελάχιστη εισφορά η οποία αντιστοιχεί καταρχήν στο 15 % της κανονικής εισφοράς (βλέπε παράγραφο 188 των ΚΓΕΠΕ), με δυνατότητα πρόσθετων μειώσεων όταν η εισφορά αντιστοιχεί σε ποσοστό που υπερβαίνει συγκεκριμένο ποσοστό επί της ΑΠΑ της επιχείρησης (παράγραφος 189 των ΚΓΕΠΕ).
               
            
                  (141)
               
               
                  Στην απόφαση κίνησης της διαδικασίας (αιτιολογική σκέψη 282), η Επιτροπή είχε αναφέρει ότι θα χρησιμοποιούσε τις παραγράφους 188 και 189 των ΚΓΕΠΕ ως οδηγό για να αξιολογήσει την αναλογικότητα των μειώσεων. Τούτο φαίνεται πρόσφορο δεδομένου ιδίως, αφενός, ότι τα μέτρα που χρηματοδοτούνται από την προσαύξηση ΣΗΘ εξυπηρετούν τον ίδιο περιβαλλοντικό στόχο με τα μέτρα που χρηματοδοτούνται από τις προσαυξήσεις για την ενέργεια από ανανεώσιμες πηγές που εμπίπτουν στο πεδίο εφαρμογής της ενότητας 3.7.2 των ΚΓΕΠΕ (καταπολέμηση της κλιματικής αλλαγής μέσω μείωσης των εκπομπών CO2 που προκύπτουν από την παραγωγή ηλεκτρικής ενέργειας) και, αφετέρου, ότι οι μειώσεις αποσκοπούν στη διασφάλιση της βιωσιμότητας της χρηματοδότησης αυτών των μέτρων στήριξης περιορίζοντας την επιβάρυνση για επιχειρήσεις που πλήττονται ιδιαίτερα από τις προσαυξήσεις επί της ενέργειας, αλλά απαιτώντας και πάλι από αυτές την καταβολή επαρκούς ιδίας συνεισφοράς.
               
            
                  (142)
               
               
                  Η Επιτροπή είχε παρατηρήσει στην απόφαση κίνησης της διαδικασίας (αιτιολογική σκέψη 283) ότι οι γερμανικές αρχές δεν είχαν αποδείξει κατά την προκαταρκτική έρευνα ότι τα ανώτατα όρια των 0,04 και 0,03 λεπτών/kWh περιορίζονταν στο ελάχιστο αναγκαίο. Οι γερμανικές αρχές δεν απέδειξαν ότι λιγότερο σημαντικές μειώσεις δεν θα ήταν αποδεκτές. Επέμειναν στο σωρευτικό αποτέλεσμα σε συνδυασμό με την προσαύξηση EEG, αλλά δεν παρείχαν συγκεκριμένες πληροφορίες σχετικά με τους δικαιούχους των μειώσεων ώστε να γίνει σύγκριση του λόγου της μειωμένης προσαύξησης ΣΗΘ προς την ΑΠΑ με τον λόγο των υψηλότερων προσαυξήσεων ΣΗΘ (π.χ. 15 %) προς την ΑΠΑ ή με τον λόγο της σωρευθείσας μειωμένης προσαύξησης ΣΗΘ με τη μειωμένη προσαύξηση EEG προς την ΑΠΑ.
               
            
                  (143)
               
               
                  Οι γερμανικές αρχές δεν παρείχαν συμπληρωματικές πληροφορίες κατά την επίσημη έρευνα. Η BV Glas υποστήριξε ότι οι μειώσεις περιορίζονταν στο ελάχιστο αναγκαίο, αλλά χωρίς να εξηγήσει γιατί οι μειώσεις θα περιορίζονταν στο ελάχιστο.
               
            
                  (144)
               
               
                  Ωστόσο, η Γερμανία τροποποίησε τον KWKG 2016 με αποτέλεσμα οι μειώσεις να έχουν περιοριστεί από την 1η Ιανουαρίου 2017 σε μεγάλους καταναλωτές ηλεκτρικής ενέργειας οι οποίοι πληρούν τις προϋποθέσεις για μειώσεις της προσαύξησης για την ενέργεια από ανανεώσιμες πηγές, η δε προσαύξηση θα ανέρχεται τουλάχιστον στο 15 % της προσαύξησης (βλέπε αιτιολογική σκέψη 21 ανωτέρω). Οι μη μεγάλοι καταναλωτές ηλεκτρικής ενέργειας δεν θα είναι πλέον επιλέξιμοι για μειώσεις. Επίσης, οι γερμανικές αρχές παρείχαν σχέδιο προσαρμογής για προηγούμενους τελικούς καταναλωτές των κατηγοριών Β και C, βάσει του οποίου οι μειώσεις θα καταργηθούν σταδιακά εξολοκλήρου έως το 2019 για τους τελικούς καταναλωτές των κατηγοριών Β και C που δεν πληρούν τις προϋποθέσεις για να θεωρηθούν μεγάλοι καταναλωτές ηλεκτρικής ενέργειας και βάσει του οποίου οι μειώσεις που χορηγούνταν κατά το παρελθόν σε μη μεγάλους καταναλωτές ηλεκτρικής ενέργειας προσαρμόστηκαν με αφετηρία το 2011. Οι γερμανικές αρχές παρείχαν επίσης σχέδιο προσαρμογής με αφετηρία το 2011 για προηγούμενους τελικούς καταναλωτές των κατηγοριών Β και C που πληρούν τις προϋποθέσεις για να θεωρηθούν μεγάλοι καταναλωτές ηλεκτρικής ενέργειας.
               
            
                  (145)
               
               
                  Με βάση τα στοιχεία αυτά, ιδίως τις τροποποιήσεις που εισήχθησαν από την 1η Ιανουαρίου 2017 στο επίπεδο των μειώσεων και το σχέδιο προσαρμογής που παρασχέθηκε από τις γερμανικές αρχές, η Επιτροπή καταλήγει στο συμπέρασμα ότι οι μειώσεις των προσαυξήσεων ΣΗΘ είναι αναλογικές προς τον επιδιωκόμενο στόχο.
               
            6.3.4.   Στρέβλωση του ανταγωνισμού
      
      
                  (146)
               
               
                  Η Επιτροπή είχε παρατηρήσει στην απόφαση κίνησης της διαδικασίας ότι κατά την προκαταρκτική έρευνα δεν είχε λάβει επαρκή στοιχεία που να της επιτρέψουν να αξιολογήσει τη συνολική στάθμιση της δυνητικής στρέβλωσης του ανταγωνισμού και των συναλλαγών μεταξύ των κρατών μελών. Επιπλέον, δεδομένου ότι η αναγκαιότητα, η καταλληλότητα, η δημιουργία κινήτρων και η αναλογικότητα του μέτρου ενίσχυσης δεν είχαν αποδειχθεί ακόμη, η Επιτροπή αμφέβαλε αν το μέτρο ενίσχυσης εξασφάλιζε ότι οι στρεβλώσεις του ανταγωνισμού που απορρέουν από την απαλλαγή ορισμένων εταιρειών από μέρος των εξόδων λειτουργίας τους ήταν περιορισμένες και αν η συνολική στάθμιση του μέτρου θα ήταν θετική.
               
            
                  (147)
               
               
                  Οι γερμανικές αρχές υπογράμμισαν στις παρατηρήσεις τους επί της απόφασης κίνησης της διαδικασίας (αιτιολογική σκέψη 287) ότι οι στρεβλώσεις είναι περιορισμένες δεδομένου του θετικού αντίκτυπου των μέτρων που χρηματοδοτούνται από την προσαύξηση ΣΗΘ, καθώς και του γεγονότος ότι με τις τροποποιήσεις που θεσπίστηκαν στις 22 Δεκεμβρίου 2016 οι μειώσεις θα περιοριστούν στο ελάχιστο αναγκαίο για τη διασφάλιση της βιωσιμότητας της προσαύξησης ΣΗΘ.
               
            
                  (148)
               
               
                  Όσον αφορά τις θετικές επιπτώσεις, η Επιτροπή είχε παρατηρήσει στην απόφαση κίνησης της διαδικασίας ότι τα μέτρα που χρηματοδοτούνταν από την προσαύξηση ΣΗΘ αποσκοπούσαν σε σημαντικές μειώσεις των εκπομπών CO2 και ήταν επίσης σημαντικά για τη βελτίωση της ενσωμάτωσης της ηλεκτρικής ενέργειας που παράγεται από συμπαραγωγή στην αγορά ηλεκτρικής ενέργειας. Οι θετικές αυτές επιπτώσεις συνοψίζονται στις αιτιολογικές σκέψεις 9 και 10 ανωτέρω.
               
            
                  (149)
               
               
                  Η Επιτροπή επισημαίνει επιπλέον ότι η οδηγία 2012/27/ΕΕ έχει θέσει πρωταρχικό στόχο της τάξης του 20 % για την ενεργειακή απόδοση και υποχρεώνει τα κράτη μέλη να αξιολογούν το δυναμικό τους για την υλοποίηση μέτρων ενεργειακής απόδοσης, συμπεριλαμβανομένων των εγκαταστάσεων ΣΗΘ, τηλεθέρμανσης και αποθήκευσης, και να αναπτύξουν το δυναμικό που προσδιορίζεται. Επιπλέον, ο στόχος για βελτίωση της ενεργειακής απόδοσης κατά 27 % έως το 2030, τον οποίο ενέκρινε το Ευρωπαϊκό Συμβούλιο στις 23 Οκτωβρίου 2014 (41), θα συνεχίσει να καθοδηγεί την Ένωση και τα κράτη μέλη της προς περαιτέρω μειώσεις των εκπομπών CO2 και μεγαλύτερη εξοικονόμηση ενέργειας. Κατά συνέπεια, υπάρχουν ανάγκες χρηματοδότησης για μέτρα στήριξης της ενεργειακής απόδοσης και θα μπορούσαν επίσης να καταστούν δυνητικά σημαντικότερες στο μέλλον δεδομένου ότι ο στόχος του 20 % δεν έχει επιτευχθεί ακόμη και ότι κατόπιν τούτου θα πρέπει να υπάρξει περαιτέρω βελτίωση για να επιτευχθεί ο στόχος που έχει τεθεί για το 2030. Ως εκ τούτου, η διασφάλιση της διαθεσιμότητας και βιωσιμότητας χρηματοδοτικών μέσων για τις εγκαταστάσεις ΣΗΘ, τηλεθέρμανσης και αποθήκευσης αποτελεί σημαντικό στοιχείο ώστε να προετοιμαστεί το έδαφος για αυξημένη ενεργειακή απόδοση της παραγωγής ενέργειας και περαιτέρω μειώσεις των εκπομπών CO2. Πράγματι, η Επιτροπή διαπίστωσε επίσης στην απόφαση κίνησης της διαδικασίας ότι εξακολουθούσαν να υπάρχουν ανεπάρκειες της αγοράς στον τομέα αυτό και να απαιτούνται μέτρα στήριξης για την αύξηση της ενεργειακής απόδοσης.
               
            
                  (150)
               
               
                  Επιπλέον, η Επιτροπή επισημαίνει ότι με τις τροποποιήσεις που εισήχθησαν στις 22 Δεκεμβρίου 2016, η Γερμανία περιορίζει την επιλεξιμότητα για μειώσεις σε επιχειρήσεις που είναι επιλέξιμες για μειώσεις βάσει του BesAR, δηλαδή σε επιχειρήσεις και τομείς οι οποίοι διατρέχουν μεγαλύτερο κίνδυνο μετεγκατάστασης και πτώχευσης σε περίπτωση καταβολής του πλήρους ποσού της προσαύξησης και, ως εκ τούτου, θα συνιστούσαν τη μεγαλύτερη απειλή για τη βιωσιμότητα της προσαύξησης. Επίσης, εξακολουθεί να απαιτείται από τους δικαιούχους να συνεισφέρουν στη χρηματοδότηση των μέτρων ενεργειακής απόδοσης, οι δε μειώσεις δεν υπονομεύουν τα κίνητρα των δικαιούχων για διατήρηση της ενεργειακής τους απόδοσης.
               
            
                  (151)
               
               
                  Τέλος, η Επιτροπή επισημαίνει ότι οι μειώσεις χορηγούνται σε όλες τις επιχειρήσεις που δραστηριοποιούνται στον ίδιο τομέα όταν βρίσκονται στην ίδια κατάσταση από την άποψη της έντασης ηλεκτρικής ενέργειας.
               
            
                  (152)
               
               
                  Σε αυτή τη βάση, η Επιτροπή καταλήγει στο συμπέρασμα ότι το συνολικό ισοζύγιο του μέτρου ενίσχυσης είναι θετικό από την άποψη ότι τα θετικά του αποτελέσματα αντισταθμίζουν την ενδεχόμενη στρέβλωση του ανταγωνισμού.
               
            6.4.   Σχέδιο προσαρμογής
      
      
                  (153)
               
               
                  Οι μειωμένες προσαυξήσεις ΣΗΘ θεσπίστηκαν το 2002 με τον KWKG 2002. Οι γερμανικές αρχές ανέφεραν εν προκειμένω ότι το 2002 η Επιτροπή διαπίστωσε ότι ο τότε ισχύων νόμος KWKG 2000 δεν περιείχε στοιχεία κρατικής ενίσχυσης και δεν υπέδειξε στη Γερμανία ότι ο KWKG 2002 θα συνιστούσε κοινοποιήσιμη πράξη (42). Υποστήριξαν ότι το γεγονός ότι η Επιτροπή δεν διατύπωσε αντιρρήσεις ως προς τον KWKG 2002 και δήλωσε ότι ο KWKG 2000 δεν συνιστούσε ενίσχυση επέτρεπε να συναχθεί το συμπέρασμα ότι οι μειώσεις των προσαυξήσεων ΣΗΘ δεν συνιστούσαν ενίσχυση, τουλάχιστον έως το 2014, όταν η Επιτροπή εξέδωσε τις ΚΓΕΠΕ 2014 και κατέστησε σαφές ότι τα καθεστώτα στήριξης της ενέργειας από ανανεώσιμες πηγές ή συμπαραγωγής ηλεκτρισμού και θερμότητας (ΣΗΘ) που χρηματοδοτούνται από προσαυξήσεις συνιστούν ενίσχυση. Επίσης, η BV Glas υποστηρίζει ότι η απόφαση της Επιτροπής της 22ας Μαΐου 2002 σχετικά με την κρατική ενίσχυση NN 68/2000 — Γερμανία — Νόμος περί της προστασίας του ηλεκτρισμού που παράγεται από τον συνδυασμό πηγών θερμότητας και ενέργειας της 12ης Μαΐου 2000 («απόφαση της Επιτροπής του 2002») δημιούργησε θεμιτές προσδοκίες ότι ο KWKG 2002 και στη συνέχεια ο KWKG 2016 δεν περιείχαν κανένα στοιχείο ενίσχυσης.
               
            
                  (154)
               
               
                  Μολαταύτα, η Γερμανία υπέβαλε στην Επιτροπή σχέδιο προσαρμογής το οποίο είχε ως αφετηρία το 2011 και προέβαινε σε σταδιακή προσαρμογή των τελικών καταναλωτών των κατηγοριών Β και C στα κριτήρια επιλεξιμότητας και αναλογικότητας που θεσπίστηκαν με τον νόμο της 22ας Δεκεμβρίου 2016 και ενσωματώθηκαν στον KWKG 2016, όπως τροποποιήθηκε (δηλαδή περιορισμός των μειώσεων σε μεγάλους καταναλωτές ηλεκτρικής ενέργειας οι οποίοι πληρούν τις προϋποθέσεις που αναφέρονται στην αιτιολογική σκέψη 20 ανωτέρω και περιορισμός των μειώσεων στο 85 % της προσαύξησης ΣΗΘ ή στο 4 % ή 0,5 % της ΑΠΑ, ανάλογα με την ένταση ηλεκτρικής ενέργειας της επιχείρησης).
               
            
                  (155)
               
               
                  Το εν λόγω σχέδιο εναρμονίζει τις πληρωμές των προσαυξήσεων ΣΗΘ όλων των προηγούμενων τελικών καταναλωτών των κατηγοριών Β και C, οι οποίοι μπορούν να θεωρηθούν μεγάλοι καταναλωτές ηλεκτρικής ενέργειας, με τα συμβατά επίπεδα έως το 2018. Παρότι η Επιτροπή αξιολογεί το εν λόγω σχέδιο προσαρμογής με βάση αποκλειστικά το άρθρο 107 παράγραφος 3 στοιχείο γ) της ΣΛΕΕ, από τη σύγκριση με τα κριτήρια αξιολόγησης που ορίζονται στις ΚΓΕΠΕ όσον αφορά την προσαρμογή των μειώσεων της προσαύξησης ΑΠΕ που εφαρμόζονταν πριν από την 1η Ιουλίου 2014, προκύπτει ότι η σταδιακή προσαρμογή της προσαύξησης ΣΗΘ που προβλέπεται στο υποβληθέν σχέδιο θα επέτρεπε να θεωρηθούν συμβατές με την εσωτερική αγορά οι προηγούμενες πληρωμές των προσαυξήσεων ΣΗΘ.
               
            
                  (156)
               
               
                  Στην πραγματικότητα, το σχέδιο προβλέπει τη σταδιακή αύξηση της προσαύξησης ΣΗΘ για τους τελικούς καταναλωτές των κατηγοριών Β και C από το 2011 και εφεξής, ώστε το 2019 να υποχρεούνται να καταβάλουν ολόκληρο το ποσό της προσαύξησης ΣΗΘ (100 %). Η πορεία αυτή είναι αυστηρότερη από τη μεταβατική διάταξη σε σχέση με τις μειώσεις στη χρηματοδότηση των ΑΠΕ που προβλέπονται στις ΚΓΕΠΕ. Για τους μεγάλους καταναλωτές ηλεκτρικής ενέργειας, το σχέδιο προβλέπει προσαρμογή στο 15 % ήδη το 2018, δηλαδή νωρίτερα από την απαίτηση της Επιτροπής όσον αφορά την προσαρμογή των μειώσεων στη χρηματοδότηση των ΑΠΕ (βλέπε παράγραφο 193 των ΚΓΕΠΕ). Ως εκ τούτου, η Επιτροπή θεωρεί ότι η εφαρμογή του υποβληθέντος σχεδίου προσαρμογής θα καθιστούσε τις μειώσεις των προσαυξήσεων ΣΗΘ που σημειώθηκαν κατά το παρελθόν συμβατές με την εσωτερική αγορά.
               
            
                  (157)
               
               
                  Δεδομένου ότι οι προσαυξήσεις ΣΗΘ που καταβλήθηκαν από τους τελικούς καταναλωτές των κατηγοριών Β και C αντιστοιχούσαν συνολικά για το 2011 και το 2012 σε περισσότερο από το 100 % του πλήρους ποσού της προσαύξησης ΣΗΘ που καταβλήθηκε από τους τελικούς καταναλωτές της κατηγορίας Α, το σχέδιο προσαρμογής εφαρμόζεται στους μη μεγάλους καταναλωτές ηλεκτρικής ενέργειας μόνο από το 2013. Οι καταναλωτές της κατηγορίας Β κατέβαλαν για την περίοδο 2013-2016 πραγματικό συνολικό ποσό υψηλότερο από αυτό που απαιτείται βάσει του σχεδίου προσαρμογής (21 % αντί 12,5 %)· συνεπώς, η προσαρμογή ισχύει γι' αυτούς μόνο από το 2017. Για τους καταναλωτές της κατηγορίας C η προσαρμογή αρχίζει να ισχύει το 2016, διότι για την περίοδο 2013-2015 κατέβαλαν συνολικό ποσό υψηλότερο από αυτό που απαιτείται βάσει του σχεδίου προσαρμογής (13 % αντί 12,5 %).
               
            
                  (158)
               
               
                  Όσον αφορά τους μεγάλους καταναλωτές ηλεκτρικής ενέργειας, για την περίοδο 2011-2016 κατέβαλαν συνολικά ποσοστό 15 % της προσαύξησης ΣΗΘ. Το σχέδιο προσαρμογής θα εφαρμοστεί στην πράξη σε αυτούς από το 2017.
               
            
                  (159)
               
               
                  Συνεπώς, λαμβανομένων υπόψη των πραγματικών ποσών της προσαύξησης ΣΗΘ που κατέβαλαν οι δικαιούχοι τα προηγούμενα έτη, στο πλαίσιο της εφαρμογής του σχεδίου προσαρμογής δεν θα απαιτηθεί αύξηση της προσαύξησης των τελευταίων ετών, με εξαίρεση το 2016 για τους τελικούς καταναλωτές της κατηγορίας C που δεν πληρούν τις προϋποθέσεις για να χαρακτηριστούν μεγάλοι καταναλωτές ενέργειας. Ωστόσο, η αύξηση αυτή της προσαύξησης ΣΗΘ έχει ήδη θεσπιστεί στον νόμο της 22ας Δεκεμβρίου 2016 και η αυξημένη προσαύξηση ΣΗΘ για τη συγκεκριμένη κατηγορία τελικών καταναλωτών έχει συμπεριληφθεί στον τελικό λογαριασμό για το 2016. Πράγματι, βάσει της παραγράφου 36 του KWKG 2016, όπως τροποποιήθηκε, οφείλεται πρόσθετη προσαύξηση ύψους 0,026 λεπτών/kWh, εκτός εάν οι μειώσεις για την περίοδο 2014-2016 δεν υπερβαίνουν το ποσό των 160 000 EUR (δηλαδή 20 % κάτω από το ελάχιστο όριο).
               
            
                  (160)
               
               
                  Η Επιτροπή διαπιστώνει επίσης ότι το σημείο αφετηρίας του σχεδίου προσαρμογής το 2011 είναι αιτιολογημένο. Πράγματι, τον Ιούνιο του 2010 το Ευρωπαϊκό Συμβούλιο συμφώνησε σε στόχο ενεργειακής απόδοσης της τάξης του 20 %, ο οποίος πρέπει να επιτευχθεί έως το 2020. Τα έτη 2010 και 2011, η ΕΕ εξέδωσε διάφορα σχέδια δράσης και ανακοινώσεις (43), όπου τονιζόταν η σημασία της ενεργειακής απόδοσης και η ανάγκη ενίσχυσης των προσπαθειών, μεταξύ άλλων και στον τομέα της παραγωγής ενέργειας και μέσω της εφαρμογής καθεστώτων, με σκοπό την αύξηση της ενεργειακής απόδοσης. Τα ανωτέρω, σε συνδυασμό με την οδηγία 2012/27/ΕΕ, παρότρυναν τα κράτη μέλη να εντείνουν τα μέτρα στήριξης, με αποτέλεσμα να αρχίσουν να αυξάνονται οι προσαυξήσεις, συμπεριλαμβανομένης της προσαύξησης ΣΗΘ.
               
            
                  (161)
               
               
                  Όσον αφορά τις θεμιτές προσδοκίες που θα προέκυπταν από την απόφαση της Επιτροπής του 2002, η Επιτροπή επισημαίνει ότι η απόφασή της του 2002 δεν σχετιζόταν με μειώσεις της προσαύξησης ΣΗΘ και δεν είναι σαφές πώς η απόφαση αυτή θα μπορούσε να δημιουργήσει θεμιτές προσδοκίες ως προς την απουσία ενίσχυσης. Σε κάθε περίπτωση, αν υποτεθεί ότι θα μπορούσαν να υπάρξουν θεμιτές προσδοκίες με βάση την απόφαση της Επιτροπής του 2002 και με βάση τη νομολογία [PreussenElektra (44)], οι θεμιτές αυτές προσδοκίες θα είχαν εξαλειφθεί έως το 2011 το αργότερο, καθώς οι διάφορες εξελίξεις στη νομολογία και την πρακτική θα είχαν οδηγήσει έναν προνοητικό και ενημερωμένο επιχειρηματία να συνειδητοποιήσει ότι δεν ήταν πλέον δυνατό να θεωρεί ότι οι μειώσεις της προσαύξησης ΣΗΘ δεν συνιστούσαν ενίσχυση.
               
            
                  (162)
               
               
                  Το Δικαστήριο έχει επανειλημμένως κρίνει ότι το δικαίωμα επικλήσεως της αρχής της προστασίας της δικαιολογημένης εμπιστοσύνης παρέχεται σε κάθε πρόσωπο στο οποίο ένα κοινοτικό όργανο δημιούργησε βάσιμες προσδοκίες λόγω των συγκεκριμένων διαβεβαιώσεων που του έχει δώσει. Εντούτοις, όταν ένας προνοητικός και ενημερωμένος επιχειρηματίας είναι σε θέση να προβλέψει τη λήψη κοινοτικού μέτρου ικανού να βλάψει τα συμφέροντά του, δεν μπορεί να επικαλεστεί την αρχή αυτή μετά τη λήψη του εν λόγω μέτρου (45).
               
            
                  (163)
               
               
                  Πράγματι, στο μεταξύ, το Δικαστήριο διευκρίνισε στην απόφασή του Essent της 17ης Ιουλίου 2008 (46) τα όρια της απόφασης PreussenElektra (47) και κατέληξε στο συμπέρασμα ότι ως κρατικός πόρος μπορεί επίσης να χαρακτηριστεί προσαύξηση η οποία επιβάλλεται από το κράτος και τελεί υπό τη διαχείριση οντότητας που ορίζεται από το κράτος, ακόμη και αν τα χρήματα δεν διέρχονται μέσω ταμείου ή λογαριασμού υπό την άμεση διαχείριση του κράτους· επιπλέον, στις 22 Ιουλίου 2009, η Επιτροπή κίνησε την επίσημη διαδικασία έρευνας σχετικά με ανώτατο όριο το οποίο θεσπίστηκε με αυστριακό νόμο και απάλλασσε τις εταιρείες που ανήκουν σε κλάδους υψηλής έντασης ενέργειας από την υποχρέωση να αγοράζουν πράσινη ηλεκτρική ενέργεια εάν οι δαπάνες για την πράσινη ηλεκτρική ενέργεια υπερέβαιναν το 0,5 % της σχετικής αξίας παραγωγής τους (48). Στις 8 Μαρτίου 2011, η Επιτροπή επιβεβαίωσε σε οριστική απόφαση τη θέση της ότι το ανώτατο όριο που τέθηκε από την Αυστρία για τους μεγάλους καταναλωτές ενέργειας βάσει του νόμου για την πράσινη ηλεκτρική ενέργεια συνιστούσε κρατική ενίσχυση (49).
               
            
                  (164)
               
               
                  Η Επιτροπή επισημαίνει επίσης ότι το σχέδιο προσαρμογής οδηγεί στην πράξη σε προσαρμογή για τους τελικούς καταναλωτές της κατηγορίας C που δεν μπορούν να θεωρηθούν μεγάλοι καταναλωτές ηλεκτρικής ενέργειας το 2016. Το 2016, κάθε προνοητικός και ενημερωμένος επιχειρηματίας θα είχε συνειδητοποιήσει ότι, προτού θεωρήσει ότι οι μειώσεις δεν συνιστούσαν ενίσχυση, θα ήταν συνετό να αναμένει τη θέση της Επιτροπής, ιδίως διότι ήταν γνωστό ότι ο KWKG 2016 είχε κοινοποιηθεί στην Επιτροπή προς έγκριση.
               
            
                  (165)
               
               
                  Τέλος, η Επιτροπή επισημαίνει ότι το σχέδιο εφαρμογής αποτρέπει τις ιδιαίτερα μεγάλες και αιφνίδιες διαταραχές για τις μεμονωμένες επιχειρήσεις και υπό την έννοια αυτή συμβάλλει επίσης στη βιωσιμότητα της χρηματοδότησης της στήριξης της ΣΗΘ όπως περιγράφεται στις αιτιολογικές σκέψεις 124 και επόμενες ανωτέρω.
               
            
                  (166)
               
               
                  Όσον αφορά τις μειώσεις των προσαυξήσεων ΣΗΘ που εφαρμόζονταν πριν από την ημερομηνία έναρξης του σχεδίου εφαρμογής, η Επιτροπή θεωρεί ότι λαμβανομένης υπόψη της κατάστασης ανάπτυξης της ΣΗΘ υψηλής απόδοσης (περίοδος πριν από τη θέσπιση του στόχου ενεργειακής απόδοσης της ΕΕ της τάξης του 20 %), θα μπορούσε να θεωρηθεί ότι τα ποσά των μειώσεων που χορηγήθηκαν βάσει του KWKG 2002 μετά τον Νοέμβριο του 2006 δεν πληρούσαν όλα τα κριτήρια του άρθρου 107 παράγραφος 1 της ΣΛΕΕ και, ως εκ τούτου, εμπίπτουν στον κανονισμό σύμφωνα με το άρθρο 2 του κανονισμού (ΕΚ) αριθ. 994/98 που ίσχυε τη συγκεκριμένη περίοδο (ενισχύσεις ήσσονος σημασίας) ή ότι οι μειώσεις που χορηγούνταν από τον Δεκέμβριο του 2008 έως τον Δεκέμβριο του 2010 θα ενέπιπταν στο προσωρινό κοινοτικό πλαίσιο για τη λήψη μέτρων κρατικής ενίσχυσης με σκοπό να στηριχθεί η πρόσβαση στη χρηματοδότηση κατά τη διάρκεια της τρέχουσας χρηματοπιστωτικής και οικονομικής κρίσης (50).
               
            6.5.   Συμπέρασμα
      
      
                  (167)
               
               
                  Η Επιτροπή διαπιστώνει ότι η Γερμανία εφάρμοσε παρανόμως μειωμένες προσαυξήσεις ΣΗΘ για ορισμένους τελικούς καταναλωτές κατά παράβαση του άρθρου 108 παράγραφος 3 της Συνθήκης. Ωστόσο, η Επιτροπή διαπιστώνει ότι οι μειώσεις αυτές, όπως τροποποιήθηκαν με τον νόμο της 22ας Δεκεμβρίου 2016 και συμπληρώθηκαν με το σχέδιο προσαρμογής, είναι συμβατές με την εσωτερική αγορά κατά την έννοια του άρθρου 107 παράγραφος 3 στοιχείο γ) της Συνθήκης.
               
            7.   ΠΡΟΚΑΤΑΡΚΤΙΚΗ ΕΞΕΤΑΣΗ ΤΗΣ ΣΚΟΠΟΥΜΕΝΗΣ ΕΠΕΚΤΑΣΗΣ ΤΗΣ ΣΤΗΡΙΞΗΣ ΤΗΣ ΣΗΘ ΒΑΣΕΙ ΤΟΥ KWKG 2016, ΟΠΩΣ ΤΡΟΠΟΠΟΙΗΘΗΚΕ ΜΕ ΤΟΝ ΝΟΜΟ ΤΗΣ 22ας ΔΕΚΕΜΒΡΙΟΥ 2017
      
      
                  (168)
               
               
                  Όπως περιγράφεται στην αιτιολογική σκέψη 7, οι γερμανικές αρχές κοινοποίησαν τροποποίηση του καθεστώτος στήριξης της ΣΗΘ το οποίο η Επιτροπή ενέκρινε στις 24 Οκτωβρίου 2016. Η εν λόγω τροποποίηση αφορά τη μεταβολή των προϋποθέσεων που πρέπει να πληρούν οι εγκαταστάσεις ΣΗΘ προκειμένου να είναι επιλέξιμες για συμμετοχή σε διαγωνισμούς που θα διοργανωθούν τον χειμώνα 2017/2018 για την επιλογή έργων ΣΗΘ που θα επωφεληθούν από τη στήριξη. Ως αποτέλεσμα της τροποποίησης αυτής, οι εγκαταστάσεις ΣΗΘ που διοχετεύουν ηλεκτρική ενέργεια σε κλειστά δίκτυα διανομής θα είναι επίσης επιλέξιμες για συμμετοχή στους εν λόγω διαγωνισμούς («η τροποποίηση»). Ωστόσο, οι εγκαταστάσεις ΣΗΘ που χρησιμοποιούνται για ιδιοκατανάλωση παραμένουν μη επιλέξιμες για στήριξη και δεν τις αφορά η κοινοποιηθείσα τροποποίηση. Στο τμήμα που ακολουθεί περιλαμβάνεται η προκαταρκτική εξέταση της εν λόγω τροποποίησης σύμφωνα με το άρθρο 4 του κανονισμού (ΕΕ) 2015/1589.
               
            7.1.   Ύπαρξη ενίσχυσης
      
      
                  (169)
               
               
                  Ως αποτέλεσμα της τροποποίησης που περιγράφεται στο τμήμα 5 ανωτέρω, άλλη μία κατηγορία φορέων εκμετάλλευσης εγκαταστάσεων ΣΗΘ θα ήταν επιλέξιμη να συμμετάσχει στους διαγωνισμούς για τη λήψη πάγιας πριμοδότησης επιπλέον της αγοραίας τιμής της ηλεκτρικής ενέργειας. Ως εκ τούτου, η τροποποίηση θα αύξανε τον κύκλο των δικαιούχων του εγκεκριμένου καθεστώτος ενίσχυσης. Δεν μεταβάλλει την εκτίμηση περί ύπαρξης ενίσχυσης την οποία διατύπωσε η Επιτροπή στις αιτιολογικές σκέψεις 123, 128 έως 137, 139 και 144 στοιχείο α) της απόφασης κίνησης της διαδικασίας. Συνεπώς, η τροποποίηση συνιστά επίσης καθεστώς ενίσχυσης.
               
            
                  (170)
               
               
                  Ειδικότερα, η τροποποίηση παρέχει στις σχετικές εγκαταστάσεις ΣΗΘ πρόσβαση στους διαγωνισμούς που διοργανώνονται για εγκαταστάσεις ΣΗΘ οι οποίες διοχετεύουν την ηλεκτρική ενέργεια σε δημόσια δίκτυα. Οι εγκαταστάσεις ΣΗΘ που επιλέγονται στον διαγωνισμό θα λαμβάνουν πριμοδότηση επιπλέον της αγοραίας τιμής. Τους παρέχει πλεονέκτημα έναντι άλλων παραγωγών ηλεκτρικής ενέργειας οι οποίοι λαμβάνουν μόνο την αγοραία τιμή για την ηλεκτρική ενέργεια που παράγουν. Δεδομένου ότι μόνο φορείς εκμετάλλευσης εγκαταστάσεων ΣΗΘ και μόνο ορισμένα είδη φορέων εκμετάλλευσης εγκαταστάσεων ΣΗΘ μπορούν να λαμβάνουν μέρος στο διαγωνισμό, το πλεονέκτημα είναι επιλεκτικό. Η στήριξη χρηματοδοτείται από την προσαύξηση ΣΗΘ που περιγράφεται στα τμήματα 2.2 και 2.3 ανωτέρω και, ως εκ τούτου, χρηματοδοτείται από κρατικούς πόρους για τους λόγους που εκτίθενται στο τμήμα 6.1.2 ανωτέρω. Επιπλέον, το πλεονέκτημα μπορεί να επηρεάσει τις συναλλαγές μεταξύ των κρατών μελών και τον ανταγωνισμό. Πράγματι, οι φορείς εκμετάλλευσης εγκαταστάσεων ΣΗΘ που διοχετεύουν ηλεκτρική ενέργεια σε κλειστά δίκτυα διανομής ανταγωνίζονται παρόχους ηλεκτρικής ενέργειας οι οποίοι διοχετεύουν ηλεκτρική ενέργεια σε δημόσια δίκτυα. Δεδομένου ότι η ηλεκτρική ενέργεια που διοχετεύεται σε δημόσια δίκτυα υπόκειται στις συναλλαγές και τον ανταγωνισμό μεταξύ των κρατών μελών, η τροποποίηση που επεκτείνει τη δυνατότητα σε εγκαταστάσεις ΣΗΘ που διοχετεύουν ηλεκτρική ενέργεια σε κλειστά δίκτυα διανομής είναι επίσης πιθανό να επηρεάσει τις συναλλαγές και τον ανταγωνισμό μεταξύ κρατών μελών.
               
            7.2.   Νομιμότητα
      
      
                  (171)
               
               
                  Δεδομένου ότι η προσθήκη νέα κατηγορίας εγκαταστάσεων ΣΗΘ που είναι επιλέξιμες να συμμετέχουν στους διαγωνισμούς δεν έχει εγκριθεί ακόμη, η Γερμανία έχει συμμορφωθεί με τις υποχρεώσεις της βάσει του άρθρου 108 παράγραφος 3 της Συνθήκης.
               
            7.3.   Συμβατότητα
      
      7.3.1.   Συμβολή στην επίτευξη στόχου κοινού συμφέροντος
      
      
                  (172)
               
               
                  Ο στόχος της στήριξης παραμένει ίδιος όπως περιγράφεται στην αιτιολογική σκέψη 148 της απόφασης κίνησης της διαδικασίας: η στήριξη αποσκοπεί σε ένα αυξημένο επίπεδο περιβαλλοντικής προστασίας μέσω της προώθησης της ηλεκτρικής ενέργειας από συμπαραγωγή υψηλής ενεργειακής απόδοσης. Η Επιτροπή επισημαίνει εν προκειμένω ότι οι εγκαταστάσεις ΣΗΘ που θα καθίσταντο επιλέξιμες να συμμετέχουν στους διαγωνισμούς θα εξακολουθούσαν να υπόκεινται στην απαίτηση υψηλής απόδοσης σύμφωνα με την παράγραφο 139 των ΚΓΕΠΕ.
               
            
                  (173)
               
               
                  Ως εκ τούτου, η Επιτροπή καταλήγει στο συμπέρασμα ότι η τροποποίηση συμβάλλει στην επίτευξη στόχου κοινού συμφέροντος κατά τον ίδιο τρόπο όπως και το αρχικό καθεστώς (βλέπε εν προκειμένω τμήμα 3.3.1.1 της απόφασης κίνησης της διαδικασίας).
               
            7.3.2.   Ανάγκη κρατικής παρέμβασης και χαρακτήρας κινήτρου
      
      
                  (174)
               
               
                  Οι εγκαταστάσεις ΣΗΘ που διοχετεύουν ηλεκτρική ενέργεια σε ιδιωτικό δίκτυο αντιστοιχούν στο είδος εγκαταστάσεων ΣΗΘ που αναφέρονται στην απόφαση κίνησης της διαδικασίας ως «Kontraktor» (βλέπε αιτιολογική σκέψη 23 της απόφασης κίνησης της διαδικασίας) και για τις οποίες οι γερμανικές αρχές παρείχαν υπολογισμούς σταθμισμένου κόστους ενέργειας και σύγκριση με προβλέψεις της αγοραίας τιμής (βλέπε πίνακα 5 ανωτέρω).
               
            
                  (175)
               
               
                  Τα κράτη μέλη πρέπει να αποδεικνύουν ότι η κρατική ενίσχυση είναι απαραίτητη για την αντιμετώπιση ανεπάρκειας της αγοράς η οποία διαφορετικά δεν θα αντιμετωπιζόταν (πρβλ. παράγραφο 37 των ΚΓΕΠΕ). Στην περίπτωση της συμπαραγωγής, η Επιτροπή τεκμαίρει ότι τα μέτρα ενεργειακής απόδοσης στοχεύουν στην αντιμετώπιση αρνητικών εξωγενών παραγόντων δημιουργώντας μεμονωμένα κίνητρα για την επίτευξη περιβαλλοντικών στόχων όσον αφορά την ενεργειακή απόδοση και τη μείωση των εκπομπών αερίων του θερμοκηπίου (πρβλ παραγράφους 35 και 142 των ΚΓΕΠΕ).
               
            
                  (176)
               
               
                  Σύμφωνα με την παράγραφο 49 των ΚΓΕΠΕ, το κράτος μέλος πρέπει να αποδείξει ότι η ενίσχυση δημιουργεί στους δικαιούχους κίνητρα να μεταβάλουν τη συμπεριφορά τους σύμφωνα με τον επιδιωκόμενο στόχο κοινού συμφέροντος.
               
            
                  (177)
               
               
                  Οι υπολογισμοί που παρασχέθηκαν από τις γερμανικές αρχές (βλέπε πίνακα 5) δείχνουν ότι το κόστος παραγωγής ηλεκτρικής ενέργειας από ΣΗΘ υψηλής απόδοσης (LCOE) είναι υψηλότερο από την αγοραία τιμή της ηλεκτρικής ενέργειας και ότι χωρίς την παροχή στήριξης είναι απίθανο η δραστηριότητα αυτή να ήταν οικονομικά βιώσιμη.
               
            
                  (178)
               
               
                  Οι εγκαταστάσεις ΣΗΘ τις οποίες αφορά η τροποποίηση θα λάβουν στήριξη μόνον εφόσον επιλεγούν στο πλαίσιο ανταγωνιστικής διαδικασίας υποβολής προσφορών· ως εκ τούτου, δεν συντρέχει λόγος συμμόρφωσης με την απαίτηση υποβολής του εντύπου αίτησης που προβλέπεται στην παράγραφο 51 των ΚΓΕΠΕ (βλέπε παράγραφο 52 των ΚΓΕΠΕ).
               
            
                  (179)
               
               
                  Ως εκ τούτου, η Επιτροπή καταλήγει στο συμπέρασμα ότι οι γερμανικές αρχές έχουν αποδείξει ότι η ενίσχυση για εγκαταστάσεις ΣΗΘ που διοχετεύουν ηλεκτρική ενέργεια σε ιδιωτικά δίκτυα είναι απαραίτητη και ότι το καθεστώς ενίσχυσης θα έχει χαρακτήρα κινήτρου.
               
            7.3.3.   Καταλληλότητα των ενισχύσεων, αναλογικότητα και αποφυγή αδικαιολόγητης στρέβλωσης του ανταγωνισμού
      
      
                  (180)
               
               
                  Σύμφωνα με την παράγραφο 145 των ΚΓΚΕΠΕ, οι κρατικές ενισχύσεις μπορούν να θεωρηθούν κατάλληλο μέσο για τη χρηματοδότηση μέτρων ενεργειακής απόδοσης, ανεξάρτητα από τη μορφή με την οποία χορηγούνται. Οι πριμοδοτήσεις επιπλέον της αγοραίας τιμής αποτελούν κατάλληλα μέσα χρηματοδότησης με σκοπό τη χορήγηση αντιστάθμισης στις εγκαταστάσεις ΣΗΘ για το υψηλότερο κόστος παραγωγής ηλεκτρικής ενέργειας από συμπαραγωγή υψηλής απόδοσης, διότι στοχεύουν στο στοιχείο του πρόσθετου κόστους το οποίο δεν καλύπτεται από την αγοραία τιμή.
               
            
                  (181)
               
               
                  Με την κοινοποιηθείσα τροποποίηση θα προστεθεί νέα κατηγορία φορέων εκμετάλλευσης εγκαταστάσεων ΣΗΘ οι οποίοι μπορούν να συμμετέχουν στον διαγωνισμό ώστε να λάβουν πριμοδότηση επιπλέον της αγοραίας τιμής. Η τροποποίηση αυτή αντιστοιχεί σε ενίσχυση λειτουργίας για την παραγωγή ηλεκτρικής ενέργειας σε εγκαταστάσεις ΣΗΘ υψηλής ενεργειακής απόδοσης και, συνεπώς, έχει εφαρμογή η παράγραφος 151 των ΚΓΕΠΕ για την αξιολόγηση της αναλογικότητας.
               
            
                  (182)
               
               
                  Όσον αφορά την αξιολόγηση της αναλογικότητας, η παράγραφος 151 των ΚΓΕΠΕ αναφέρεται στις προϋποθέσεις που εφαρμόζονται στην ενίσχυση λειτουργίας για ηλεκτρική ενέργεια από ανανεώσιμες πηγές ενέργειας όπως ορίζεται στην ενότητα 3.3.2.1 των ΚΓΕΠΕ.
               
            
                  (183)
               
               
                  Οι εγκαταστάσεις ΣΗΘ τις οποίες αφορά η τροποποίηση εμπίπτουν στην κατηγορία που ορίζεται στην παράγραφο 151 στοιχείο α) των ΚΓΕΠΕ: η παραγόμενη ηλεκτρική ενέργεια θα πωληθεί στο κοινό (παρότι ο αριθμός των πελατών είναι πιο περιορισμένος σε σχέση με την ηλεκτρική ενέργεια που πωλείται στο δημόσιο δίκτυο).
               
            
                  (184)
               
               
                  Όσον αφορά την αξιολόγηση της αναλογικότητας, η παράγραφος 151 των ΚΓΕΠΕ αναφέρεται στις προϋποθέσεις που εφαρμόζονται στην ενίσχυση λειτουργίας για ηλεκτρική ενέργεια από ανανεώσιμες πηγές ενέργειας όπως ορίζεται στην ενότητα 3.3.2.1 των ΚΓΕΠΕ.
               
            
                  (185)
               
               
                  Σύμφωνα με την παράγραφο 124 των ΚΓΕΠΕ, η ενίσχυση πρέπει να χορηγείται ως προσαύξηση επιπλέον της αγοραίας τιμής με την οποία οι παραγωγοί πωλούν την ηλεκτρική ενέργεια απευθείας στην αγορά. Επιπλέον, οι δικαιούχοι πρέπει να υπόκεινται σε τυποποιημένες αρμοδιότητες εξισορρόπησης εκτός εάν δεν υφίστανται ανταγωνιστικές ενδοημερήσιες αγορές, και τέλος το καθεστώς πρέπει να διασφαλίζει ότι οι παραγωγοί δεν έχουν κίνητρο να παράγουν ηλεκτρική ενέργεια με αρνητικές αγοραίες τιμές.
               
            
                  (186)
               
               
                  Το καθεστώς ενίσχυσης συμμορφώνεται με την παράγραφο 124 στοιχείο α) των ΚΓΕΠΕ δεδομένου ότι η ενίσχυση που καταβάλλεται σε επιλεγμένες επιχειρήσεις θα καταβληθεί ως πριμοδότηση επιπλέον της αγοραίας τιμής και ο φορέας εκμετάλλευσης της εγκατάστασης ΣΗΘ πρέπει να πωλήσει την ηλεκτρική ενέργεια στην αγορά (βλέπε αιτιολογική σκέψη 79 ανωτέρω). Ο φορέας εκμετάλλευσης υπόκειται επίσης σε κανονικές αρμοδιότητες εξισορρόπησης (βλέπε αιτιολογική σκέψη 79 ανωτέρω). Τέλος, το καθεστώς δεν δημιουργεί κίνητρα για παραγωγή σε περίοδο αρνητικών τιμών. Πράγματι, η ενίσχυση καταβάλλεται ως πάγια πριμοδότηση και για περιορισμένο αριθμό ωρών πλήρους φορτίου. Αυτό αυξάνει τα κίνητρα πώλησης της ηλεκτρικής ενέργειας σε περιόδους υψηλότερης ζήτησης, καθώς με τον τρόπο αυτό μεγιστοποιούνται τα έσοδα και, αντιστρόφως, μειώνονται τα κίνητρα παραγωγής σε περιόδους αρνητικών τιμών. Επιπλέον, η Γερμανία αναστέλλει τη στήριξη σε περιόδους αρνητικών τιμών (βλέπε αιτιολογική σκέψη 79 ανωτέρω).
               
            
                  (187)
               
               
                  Η παράγραφος 126 των ΚΓΕΠΕ ορίζει ότι, από την 1η Ιανουαρίου 2017, η ενίσχυση χορηγείται στο πλαίσιο ανταγωνιστικής διαδικασίας υποβολής προσφορών.
               
            
                  (188)
               
               
                  Η τροποποίηση συμμορφώνεται με την απαίτηση αυτή διότι αφορά την προσθήκη μιας κατηγορίας φορέων εκμετάλλευσης εγκαταστάσεων ΣΗΘ που είναι επιλέξιμοι για συμμετοχή στους διαγωνισμούς που θα αρχίσουν να διοργανώνονται από τον χειμώνα 2017/2018. Όσον αφορά το ζήτημα της στρατηγικής υποβολής προσφορών, η Επιτροπή επισημαίνει ότι οι γερμανικές αρχές διενήργησαν μελέτη των οικονομικών των εγκαταστάσεων ΣΗΘ που διοχετεύουν ηλεκτρική ενέργεια σε ιδιωτικά δίκτυα, από την οποία προέκυψε ότι το ανταγωνιστικό πλεονέκτημα ήταν πολύ πιο περιορισμένο από την αρχική εκτίμηση (ίσως και ανύπαρκτο), με αποτέλεσμα ο κίνδυνος στρατηγικής υποβολής προσφορών να είναι αρκούντως χαμηλός ώστε να καταστεί δυνατή η συμμετοχή εγκαταστάσεων ΣΗΘ αυτού του είδους στον ίδιο διαγωνισμό. Επιπλέον, οι γερμανικές αρχές ανέφεραν ότι θα συμπεριλάβουν το στοιχείο αυτό στην αξιολόγηση των προσφορών και ανέφεραν επίσης ότι, σε περίπτωση εντοπισμού ενδείξεων στρατηγικής υποβολής προσφορών, θα λάβουν υπόψη τις ενδείξεις αυτές στο πλαίσιο του σχεδιασμού του διαγωνισμού και θα κοινοποιήσουν στην Επιτροπή τις τροποποιήσεις στους όρους επιλεξιμότητας και στον σχεδιασμό του διαγωνισμού.
               
            7.3.4.   Διαφάνεια
      
      
                  (189)
               
               
                  Η τροποποίηση δεν μεταβάλλει τη δέσμευση των γερμανικών αρχών να εφαρμόσουν όλους τους όρουςπου αναφέρονται στην ενότητα 3.2.7 των ΚΓΕΠΕ. Τα μέτρα συμμορφώνονται με τη διάταξη περί διαφάνειας.
               
            7.3.5.   Συμπέρασμα
      
      
                  (190)
               
               
                  Με βάση τους λόγους που εκτίθενται στα τμήματα 7.3.1 έως 7.3.4, η Επιτροπή καταλήγει στο συμπέρασμα ότι η στήριξη σε νέες εγκαταστάσεις ΣΗΘ υψηλής απόδοσης που χρησιμοποιούνται σε κλειστά δίκτυα διανομής συνάδει με τις ΚΓΕΠΕ, ιδίως με την ενότητα 3.4, και ως εκ τούτου είναι συμβατή με την εσωτερική αγορά σύμφωνα με το άρθρο 107 παράγραφος 3 στοιχείο γ) της ΣΛΕΕ.
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Οι μειώσεις των προσαυξήσεων ΣΗΘ τις οποίες εφάρμοσε η Γερμανία σύμφωνα με τον KWKG 2016 κατά παράβαση του άρθρου 108 παράγραφος 3 της ΣΛΕΕ είναι συμβατές με την εσωτερική αγορά σύμφωνα με το άρθρο 107 παράγραφος 3 στοιχείο γ) κατόπιν των τροποποιήσεων της 22ας Δεκεμβρίου 2016.
      Άρθρο 2
      Μεμονωμένη ενίσχυση που χορηγείται βάσει των καθεστώτων ενίσχυσης που αναφέρονται στο άρθρο 1 δεν συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης εάν, κατά τον χρόνο χορήγησής της, πληρούσε τις προϋποθέσεις που προβλέπονται στον κανονισμό που εκδόθηκε σύμφωνα με το άρθρο 2 του κανονισμού (ΕΚ) αριθ. 994/98 ο οποίος ίσχυε κατά τον χρόνο χορήγησης της ενίσχυσης.
      Άρθρο 3
      Η Επιτροπή αποδέχεται το σχέδιο προσαρμογής για την περίοδο 2011-2019, όπως κοινοποιήθηκε από τη Γερμανία. Η Γερμανία θα ενημερώσει την Επιτροπή σχετικά με την υλοποίηση του σχεδίου προσαρμογής.
      Άρθρο 4
      Η Επιτροπή δεν διατυπώνει αντιρρήσεις ως προς την επέκταση του καθεστώτος ενίσχυσης που εγκρίθηκε με την απόφαση C(2016)6714 σε νέες εγκαταστάσεις ΣΗΘ υψηλής απόδοσης που χρησιμοποιούνται σε κλειστά δίκτυα διανομής, την οποία η Γερμανία σχεδιάζει να εφαρμόσει βάσει της παραγράφου 33α σημείο 2 στοιχείο β) υποστοιχείο ββ) του KWKG 2016, όπως τροποποιήθηκε από τον νόμο της 22ας Δεκεμβρίου 2016, με το σκεπτικό ότι η επέκταση του καθεστώτος ενίσχυσης είναι συμβατή με την εσωτερική αγορά σύμφωνα με το άρθρο 107 παράγραφος 3 στοιχείο γ) της Συνθήκης.
      Άρθρο 5
      Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
      
         Βρυξέλλες, 23 Μαΐου 2017.
         
            
               Για την Επιτροπή
            
            Margrethe VESTAGER
            
               Μέλος της Επιτροπής
            
         
      
      
         (1)  ΕΕ C 406 της 4.11.2016, σ. 21.
      
         (2)  Απόφαση της Επιτροπής της 24ης Οκτωβρίου 2016 για την κρατική ενίσχυση SA.42393 (2016/C) (ex 2015/N) — Γερμανία — Μεταρρύθμιση της στήριξης για συμπαραγωγή ηλεκτρισμού και θερμότητας στη Γερμανία — Πρόσκληση για υποβολή παρατηρήσεων σύμφωνα με το άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης (ΕΕ C 406 της 4.11.2016, σ. 21).
      
         (3)  Κανονισμός (ΕΕ) 2015/1589 του Συμβουλίου της 13ης Ιουλίου 2015 περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).
      
         (4)  Οι εγκαταστάσεις ΣΗΘ που λειτουργούν με άνθρακα και λιγνίτη εξαιρούνται από τη στήριξη βάσει του KWKG 2016.
      
         (5)  Πρβλ. υποσημείωση 1.
      
         (6)  Βλέπε https://www.netztransparenz.de/de/file/KWKG-Aufschlaege_2016_V01.pdf
      
         (7)  Η Γερμανία ανέφερε ότι τα τελικά αριθμητικά στοιχεία δεν θα είναι διαθέσιμα πριν από το δεύτερο εξάμηνο του 2017.
      
         (8)  Οι προβλέψεις είναι διαθέσιμες στην ακόλουθη διεύθυνση: https://www.netztransparenz.de/Portals/1/Content/Kraft-W%C3%A4rme-Kopplungsgesetz/KWK-G-Aufschl%C3%A4ge-Prognosen/KWKG_Prognose_2016_nach_KWKG_2016_Internet.pdf
      
         (9)  Η ονομαστική προσαύξηση ΣΗΘ είναι η προσαύξηση που θα ίσχυε για όλους τους χρήστες αν οι τελικοί καταναλωτές των κατηγοριών Β και C δεν επωφελούνταν από μειώσεις.
      
         (10)  Εάν οι τελικοί καταναλωτές των κατηγοριών Β και C δεν επωφελούνται από μειώσεις, η προσαύξηση ΣΗΘ για τους τελικούς καταναλωτές της κατηγορίας Α θα ήταν χαμηλότερη κατά 0,19 λεπτά/kWh.
      
         (11)  Εάν οι τελικοί καταναλωτές των κατηγοριών Β και C δεν επωφελούνταν από μειώσεις, η προσαύξηση ΣΗΘ θα ήταν υψηλότερη κατά 0,215 λεπτά/kWh για τους τελικούς καταναλωτές της κατηγορίας Β (σύγκριση με την ονομαστική προσαύξηση ΣΗΘ).
      
         (12)  Εάν οι τελικοί καταναλωτές των κατηγοριών Β και C δεν επωφελούνταν από μειώσεις, η προσαύξηση ΣΗΘ θα ήταν υψηλότερη κατά 0,225 λεπτά/kWh για τους τελικούς καταναλωτές της κατηγορίας C (σύγκριση με την ονομαστική προσαύξηση ΣΗΘ).
      
         (13)  Ο EEG 2014 είναι διαθέσιμος στη διεύθυνση http://www.gesetze-im-internet.de/eeg_2014/. Ο EEG 2014 δημοσιεύθηκε στην Επίσημη Εφημερίδα της Γερμανίας στις 24 Ιουλίου 2014 (BGBl I 2014 No 33, σ. 1066).
      
         (14)  Η μεθοδολογία αυτή για τον καθορισμό της έντασης της ηλεκτρικής ενέργειας της επιχείρησης έχει εγκριθεί από την Επιτροπή στις υποθέσεις κρατικών ενισχύσεων SA.38632 και SA.44679 (βλέπε απόφαση της Επιτροπής της 23ης Ιουλίου 2014 σχετικά με την κρατική ενίσχυση SA.38632 (2014/N) — Γερμανία — EEG 2014 (ΕΕ C 325 της 2.10.2015, σ. 4) και απόφαση της Επιτροπής της 20ής Δεκεμβρίου 2016 σχετικά με την κρατική ενίσχυση SA.44679 (2016/N) — Γερμανία — Τροποποίηση της μεθόδου που χρησιμοποιείται για τον καθορισμό της έντασης της ηλεκτρικής ενέργειας βάσει του EEG (ΕΕ C 68 της 3.3.2017, σ. 10).
      
         (15)  Κανονισμός (ΕΚ) αριθ. 994/98 του Συμβουλίου της 7ης Μαΐου 1998 για την εφαρμογή των άρθρων 107 και 108 της Συνθήκης για τη λειτουργία της ΕΕ για την ίδρυση της Ευρωπαϊκής Κοινότητας σε ορισμένες κατηγορίες οριζόντιων κρατικών ενισχύσεων (ΕΕ L 142 της 14.5.1998, σ. 1).
      
         (16)  Το στάδιο αυτό εξηγείται διεξοδικότερα στην παράγραφο 28 σημείο 3 του KWKG, όπως τροποποιήθηκε.
      
         (*1)  Επιχειρηματικό απόρρητο.
      
      
         Πηγή: BAFA, Μάιος 2016.
      
         (17)  ΕΕ C 200 της 28.6.2014, σ. 1.
      
         (18)  Υπόθεση κρατικής ενίσχυσης SA.33995 (2013/C) (πρώην 2013/NN) σχετικά με το καθεστώς ενισχύσεων που χορήγησε η Γερμανία για τη στήριξη της ηλεκτροπαραγωγής από ανανεώσιμες πηγές και για τους μεγαλύτερους καταναλωτές ενέργειας [βλέπε απόφαση (ΕΕ) 2015/1585 της Επιτροπής, της 25 Νοεμβρίου 2014, σχετικά με το καθεστώς ενισχύσεων SA.33995 (2013/C) (πρώην 2013/NN) (που χορήγησε η Γερμανία για τη στήριξη της ηλεκτροπαραγωγής από ανανεώσιμες πηγές και για τους μεγαλύτερους καταναλωτές ενέργειας) (ΕΕ L 250 της 25.9.2015, σ. 122)].
      
         (*2)  Επιχειρηματικό απόρρητο.
      
      
         (19)  Υπόθεση: Τιμολόγιο ηλεκτρικής ενέργειας μετά τη μείωση της προσαύξησης EEG: 11,2 λεπτά/kWh.
      
         (20)  Απόφαση της 21ης Δεκεμβρίου 2016, Επιτροπή κατά World Duty Free Group, συνεκδικασθείσες υποθέσεις C-20/15 P και C-21/15 P, ECLI:EU:C:2016:981, σκέψη 60.
      
         (21)  Απόφαση της 11ης Δεκεμβρίου 2014, Αυστρία κατά Επιτροπής, T-251/11, ECLI:EU:T:2014:1060, σκέψη 112· απόφαση της 10ης Μαΐου 2016, Γερμανία κατά Επιτροπής, T-47/15, ECLI:EU:T:2016:281, σκέψη 55.
      
         (22)  Απόφαση της 8ης Σεπτεμβρίου 2011, Επιτροπή κατά Κάτω Χωρών, C-279/08 P, ECLI:EU:T:2011:551, σκέψη 32.
      
         (23)  Απόφαση της 19ης Δεκεμβρίου 2013, Vent De Colère και λοιποί, C-262/12, ECLI:EU:C:2013:851.
      
         (24)  Απόφαση της 13ης Μαρτίου 2001 στην υπόθεση PreussenElektra, C-379/98, ECLI:EU:C:2001:160.
      
         (25)  Απόφαση της 17ης Ιουλίου 2008, Essent Netwerk Noord και λοιποί, C-206/06, ECLI:EU:C:2008:413.
      
         (26)  Απόφαση της 10ης Μαΐου 2016, Γερμανία κατά Επιτροπής, T-47/15, ECLI:EU:T:2016:281.
      
         (27)  Απόφαση της 16ης Μαΐου 2002, Γαλλία κατά Επιτροπής, C-482/99 EU:C:2002:294, σκέψη 37, και απόφαση της 10ης Μαΐου 2016, Γερμανία κατά Επιτροπής, T-47/15, ECLI:EU:T:2016:281, σκέψη 83.
      
         (28)  Ως προς τούτο, βλέπε απόφαση της 22ας Μαρτίου 1977, Steinike & Weinlig, C-78/76, EU:C:1977:52, σκέψη 21 απόφαση της 17ης Μαρτίου 1993, Sloman Neptun κατά Bodo Ziesemer, συνεκδικασθείσες υποθέσεις C-72/91 και C-73/91, EU:C:1993:97, σκέψη 19, και απόφαση της 10ης Μαΐου 2016, Γερμανία κατά Επιτροπής, T-47/15, ECLI:EU:T:2016:281, σκέψη 81.
      
         (29)  Βλέπε επίσης απόφαση της 10ης Μαΐου 2016, Γερμανία κατά Επιτροπής, T-47/15, ECLI:EU:T:2016:281, σκέψη 112, και απόφαση της 11ης Δεκεμβρίου 2014, Αυστρία κατά Επιτροπής, T-251/11, ECLI:EU:T:2014:1060, σκέψη 76.
      
         (30)  Απόφαση της Επιτροπής της 27ης Μαρτίου 2014 σχετικά με την κρατική ενίσχυση SA.36511 (2014/C) (πρώην 2013/NN) — Γαλλία — Μηχανισμός στήριξης των ανανεώσιμων πηγών ενέργειας και ανώτατα όρια της CSPE — Πρόσκληση υποβολής παρατηρήσεων σύμφωνα με το άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης (ΕΕ C 348 της 3.10.2014, σ. 78).
      
         (31)  Απόφαση της 1ης Φεβρουαρίου 2017, Portovesme κατά Επιτροπής, C-606/14 P, ECLI:EU:C:2017:75, σκέψη 91.
      
         (32)  Απόφαση της Επιτροπής της 22ας Μαΐου 2002 σχετικά με την κρατική ενίσχυση NN 68/2000 — Γερμανία — Νόμος περί της προστασίας του ηλεκτρισμού που παράγεται από τον συνδυασμό πηγών θερμότητας και ενέργειας της 12ης Μαΐου 2000 (ΕΕ C 164 της 10.7.2002, σ. 5).
      
         (33)  ό.π.
      
         (34)  ό.π.
      
         (35)  Απόφαση της Επιτροπής της 22ας Αυγούστου 2016 σχετικά με την κρατική ενίσχυση SA.43666 (2015/N) — Γερμανία — Μείωση της προσαύξησης KWKG για τους σιδηροδρόμους (ΕΕ C 406 της 4.11.2016, σ. 1).
      
         (36)  Απόφαση της 14ης Ιανουαρίου 2009, Kronoply κατά Επιτροπής,T-162/06, ECLI:EU:T:2009:2, ιδίως σκέψεις 65, 66, 74 και 75.
      
         (37)  Απόφαση της 7ης Ιουνίου 2001, Agrana Zucker und Stärke κατά Επιτροπής, υπόθεση T-187/99, ECLI:EU:T:2001:149, σκέψη 74· απόφαση της 14ης Μαΐου 2002, Graphischer Maschinenbau κατά Επιτροπής, υπόθεση T-126/99, ECLI:EU:T:2002:116, σκέψεις 41-43· απόφαση της 15ης Απριλίου 2008, Nuova Agricast, υπόθεση C-390/06, ECLI:EU:C:2008:224, σκέψεις 68-69.
      
         (38)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).
      
         (39)  Συμπεράσματα του Ευρωπαϊκού Συμβουλίου της 23ης-24ης Οκτωβρίου 2014.
      
         (40)  Βλέπε απόφαση της Επιτροπής της 23ης Ιουλίου 2014 σχετικά με την κρατική ενίσχυση SA.38632 (2014/N) — Γερμανία — EEG 2014 (ΕΕ C 325 της 2.10.2015, σ. 4).
      
         (41)  Συμπεράσματα του Ευρωπαϊκού Συμβουλίου της 23ης-24ης Οκτωβρίου 2014.
      
         (42)  Απόφαση της Επιτροπής της 22ας Μαΐου 2002 σχετικά με την κρατική ενίσχυση NN 68/2000 — Γερμανία — Νόμος περί της προστασίας του ηλεκτρισμού που παράγεται από τον συνδυασμό πηγών θερμότητας και ενέργειας της 12ης Μαΐου 2000 (ΕΕ C 164 της 10.7.2002, σ. 5).
      
         (43)  Βλέπε συμπεράσματα του Ευρωπαϊκού Συμβουλίου της 17ης Ιουνίου 2010. Στα συμπεράσματα του Ευρωπαϊκού Συμβουλίου της 17ης Ιουνίου 2010 επιβεβαιώνεται ότι ο στόχος της ενεργειακής απόδοσης είναι ένας από τους πρωταρχικούς στόχους της νέας στρατηγικής της Ένωσης για την απασχόληση και την έξυπνη, βιώσιμη και χωρίς αποκλεισμούς ανάπτυξη. Στο πλαίσιο αυτής της διαδικασίας και για την υλοποίηση του εν λόγω στόχου σε εθνικό επίπεδο, τα κράτη μέλη οφείλουν να καθορίσουν εθνικούς στόχους σε στενή συνεργασία με την Επιτροπή και να αναφέρουν, στα εθνικά τους προγράμματα μεταρρυθμίσεων, το πώς σκοπεύουν να τους επιτύχουν. Βλέπε επίσης την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Ενέργεια 2020 — Μια στρατηγική για ανταγωνιστική, αειφόρο και ασφαλή ενέργεια [COM(2010) 639 τελικό, της 10ης Νοεμβρίου 2010). Η ανακοίνωση θέτει την ενεργειακή απόδοση στον πυρήνα της ενεργειακής στρατηγικής της Ένωσης για το 2020 και περιγράφει την ανάγκη μιας νέας στρατηγικής για την ενεργειακή απόδοση που θα επιτρέπει σε όλα τα κράτη μέλη να αποσυνδέσουν τη χρήση ενέργειας από την οικονομική ανάπτυξη. Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Βλέπε επίσης τα συμπεράσματα του Ευρωπαϊκού Συμβουλίου της 4ης Φεβρουαρίου 2011 όπου αναγνωρίζεται ότι ο στόχος ενεργειακής απόδοσης της Ένωσης δεν βρισκόταν στον σωστό δρόμο και ότι απαιτούνταν αποφασιστική δράση για την αξιοποίηση του σημαντικού δυναμικού για μεγαλύτερη εξοικονόμηση ενέργειας στα κτίρια, στις μεταφορές, σε προϊόντα και διεργασίες. Βλέπε επίσης την ανακοίνωση της Επιτροπής της 8ης Μαρτίου 2011 προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Σχέδιο για την ενεργειακή απόδοση, 2011 Η ανακοίνωση επιβεβαίωσε ότι η πορεία της Ένωσης δεν οδηγεί στην επίτευξη του στόχου ενεργειακής απόδοσης. Για να αντιμετωπιστεί αυτό, το σχέδιο ενεργειακής απόδοσης 2011 καθόρισε μια δέσμη πολιτικών και μέτρων ενεργειακής απόδοσης που καλύπτουν ολόκληρη την αλυσίδα ενέργειας, όπου συμπεριλαμβάνονται η παραγωγή θερμότητας και ηλεκτρικής ενέργειας και υπογραμμίζεται ότι στο μέτρο του δυνατού θα πρέπει να ανακτάται η απορριπτόμενη θερμότητα και να γίνεται μεγαλύτερη χρήση της συμπαραγωγής υψηλής απόδοσης..
      
         (44)  Απόφαση της 13ης Μαρτίου 2001, PreussenElektra, C-379/98, ECLI:EU:C:2001:160.
      
         (45)  Απόφαση της 22ας Ιουνίου 2006, Forum 187 κατά Επιτροπής, συνεκδικασθείσες υποθέσεις C-182/03, C-217/03, ECLI:EU:C:2005:266, σκέψη 147.
      
         (46)  Απόφαση της 17ης Ιουλίου 2008, Essent Netwerk Noord και λοιποί C-206/06, ECLI:EU:C:2008:413.
      
         (47)  Απόφαση της 13ης Μαρτίου 2001, PreussenElektra, C-379/98, ECLI:EU:C:2001:160.
      
         (48)  Απόφαση της Επιτροπής της 22ας Ιουλίου 2009 σχετικά με την κρατική ενίσχυση SA.26036 (C 24/2009) — Αυστρία — Ενίσχυση στους μεγάλης κλίμακας καταναλωτές ενέργειας (ΕΕ C 217 της 11.9.2009, σ. 12).
      
         (49)  Απόφαση 2011/528/ΕΕ της Επιτροπής, της 8ης Μαρτίου 2011, σχετικά με την κρατική ενίσχυση στην υπόθεση C 24/09 (πρώην N 446/08) — Κρατική ενίσχυση υπέρ των ενεργειοβόρων επιχειρήσεων, Αυστριακός Νόμος για την Πράσινη Ηλεκτρική Ενέργεια, Αυστρία (ΕΕ L 235 της 10.9.2011, σ. 42).
      
         (50)  ΕΕ C 83 της 7.4.2009, σ. 1.